[[A teremben lévők többsége feláll, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés őszi ülésszakának 14. ülésnapját megnyitom. Tájékoztatom önöket, hogy az ülés vezetésében Földi László és Tordai Bence jegyző urak lesznek segítségemre.Köszöntöm kedves vendégeinket és mindenkit, aki figyelemmel kíséri a munkánkat. Tisztelt Országgyűlés! Tisztelt Képviselőtársaim! Magyarország lakossága a második világháború alkonyán sokszoros traumát élt át, két totális és embertelen diktatúra szorításában. Ezekben a napokban, éppen 75 évvel ezelőtt, az ország még német megszállás alatt álló részeiben a zsidó lakosságra a náci- és a nyilasgyűlölet halálos veszedelme leselkedett, de ugyanebben az időszakban a megszálló szovjet csapatok is megkezdték a fogságba esett magyar katonák és a magyar, köztük kiemelten a német nyelvű, polgári lakosság elhurcolását is. Ennek többszörös célja volt: az előre megszabott fogolylétszám teljesítése, az etnikai tisztogatás, a magyar lakosság teljes megfélemlítése. Voltak, akiket a háborúban elveszett munkaerő pótlására vittek el többéves kényszermunkára, vagy ahogy akkoriban nevezték: málenykij robotra, kis munkára. De voltak, akiket nemegyszer a magyar hatóságok közreműködésével, koholt vádak alapján fosztottak meg legalapvetőbb emberi és polgári jogaiktól, és kerültek akár évtizedekre a gulág rabtelepeire. Az elhurcolt foglyok száma meghaladta a 700 ezer főt, de egyes becslések szerint elérhette a 900 ezret is. Közel ezer táborban, bányában, építkezésen és kolhozban dolgoztatták őket az északi sarkkörtől a Fekete-tengerig. A kivégzettek, az éhezésben és betegségekben meghaltak száma mintegy 200 ezerre tehető. Sokan közülük ma is a kommunizmus névtelen áldozatai közé tartoznak. Gyűjtőtáborok, málenykij robot, gulág, gupvi: olyan szavak, mozaikszavak és kifejezések ezek, amelyek az áldozatok és leszármazottaik számára egyaránt egyet jelentenek az emberi méltóság sárba tiprásával, a megaláztatással és a megkínoztatással. Mindezek a túlélőkben kitörölhetetlen nyomott hagytak, ahogy családtagjaikban is a többéves aggódás, rettegés vagy a gyász fájdalma. E tragédia nemcsak az áldozatok, hanem az egész magyar nemzet tragédiája lett, olyan kibeszélhetetlen trauma, amit évtizedekig a hallgatás vagy csak szűk családi körben elhangzó suttogások öveztek. A rabságból hazatérő túlélők a kiépült kommunista diktatúrában nem nyerhettek sem kárpótlást, sem lelki békét, évtizedekig vagy akár halálukig további megaláztatás és megfélemlítés várt rájuk. Csak a rendszerváltás éveit követően nyílt alkalom arra, hogy minderről nyíltan és őszintén lehessen beszélni. „Szomszédunk egy nagy kommunista volt, megfenyegetett, hogy visszavitet, ha beszélni merek. Fogjam be a számat! Mindig azt hallottam: Robot, robot! Davaj, davaj! Éjszakánként felsikoltottam. A férjem már megszokta, és ilyenkor átnyúlt az ágyon, és csak annyit mondott: itthon vagy.” emlékezett vissza egy, még leányként elhurcolt áldozat, akit azért vittek el, mert német származásúnak vélték. „Hiába gyógyít az idő, én még évekig álmodtam, hogy visznek. Külön fájt, hogy tilalmas volt erről még évekig beszélni. Ez igen nagy lelki teher nékem még máig is.” mondta el a ’90-es években egy másik túlélő. Tisztelt Országgyűlés! Az emlékezés és a múltunk traumáival való őszinte szembenézés nekünk, jelenben élőknek kiemelt kötelességünk. Hogy a felejtést, a félelmeket és a hallgatást felváltsa a tisztánlátás és a méltó megemlékezés, 2012. május 21-én az Országgyűlés november 25-ét a Szovjetunióba elhurcolt magyar politikai rabok és kényszermunkások emléknapjává nyilvánította. Felelősségünk, hogy az emlékezés soha ne érjen véget. Feladatunk, hogy múltunk tragédiáit nem felejtve együttesen óvjuk nemzedékünk jövőjét az emberi életeket megnyomorító hatalmi önkény és terror bármilyen formájától. Kérem önöket, hogy egyperces néma felállással, kegyelettel emlékezzünk az áldozatokra. [[A jelenlévők néma felállással adóznak az áldozatok emlékének.]] Köszönöm. [[11.10]] Tisztelt Országgyűlés! Napirend előtti felszólalásokkal folytatjuk munkánkat. A mai napon a napirend előtti felszólalásokat követően 12 óra 15 perctől 13 óra 45 percig a kérdésekre, majd körülbelül 13 óra 45 perctől 14 óra 45 percig az azonnali kérdések és válaszok órájára kerül sor. Végül a napirend utáni felszólalásokkal fejezzük be az Országgyűlés ülését. Tisztelt Országgyűlés! Napirend előtti felszólalásra jelentkezett Seszták Miklós képviselő úr, KDNP-képviselőcsoport: „Határon túli gazdaságfejlesztések” címmel. Öné a szó, képviselő úr.
Tisztelt Elnök Úr! Tisztelt Képviselőtársaim! 2010-ben, illetve 2014-ben Magyarországon a nemzetpolitika rendszerszintűvé vált, az erre a célra fordított összeg folyamatosan nő, és a hagyományos nemzetpolitika mellett megjelent a szülőföldön való boldogulás elősegítése is.Magyarország Kormánya a határon túli magyarság támogatása érdekében a szomszéd országokkal való partneri viszony erősítésére, annak a kölcsönös előnyök alapján történő elmélyítésére, valamint a közösen támogatható és megvalósítható gazdaságfejlesztési programok meghatározására törekszik. A határon túli régiókban elindult gazdaságfejlesztés jó az ott élő magyarságnak, jó a többségi nemzethez tartozóknak, és jó Magyarországnak is, amelynek gazdasága így mennyiségi és földrajzi értelemben is bővülni tud. Minden egyes befektetett forint még egy forintnyi gazdasági növekedést eredményez az érintett területen, és közben az anyaország GDP-jében is növekedést biztosít. Ebben a szellemben indultak el 2016-ban a külhoni nemzetrészek megmaradását szolgáló gazdaságfejlesztési programok a Kárpát-medencében, melyeknek fő célkitűzése a külhoni magyarság szülőföldön maradásának és helyben boldogulásának elősegítése, és legfontosabb feltétele a gazdasági fejlődés és munkahelyteremtés hosszú távú alapjainak megteremtése. Tisztelt Képviselőtársaim! Engedjék meg, hogy néhány konkrét adatot ismertessek önöknek! A Vajdaságban 2016-ban és 2018-ban több kategóriában több mint tízezer pályázó részesült támogatásban, s ennek a támogatásnak a mértéke meghaladta a 35 milliárd forintot. Ezzel közel 70 milliárd forint értékű beruházást teremtettünk. Ezek a beruházások közel 1500 munkahelyet teremtettek, és a falusi házvásárlási pályázatok eredményeként 601 család számára nyílt lehetőség házvásárlásra. Kárpátalján 2016-ban és 2018-ban mezőgazdaság, turizmus, vállalkozásfejlesztés, valamint földhivatali rendezés és földbérlet-támogatás kategóriákban a beérkezett pályázatok közül 23 907 pályázat kapott pozitív elbírálást, összesen 13,5 milliárd forint támogatással. Ebből a támogatásból összesen 18,2 milliárd forint értékű fejlesztés valósult meg Kárpátalján. Erdélyben a 2017-2018-ban meghirdetett mezőgazdasági, földhivatali rendezési és vállalkozásfejlesztési, az integrációval egybekötött nagyberuházások támogatását célzó pályázati kategóriákban több mint ezer pályázatról született pozitív döntés, több mint 27 milliárd forint értékben. A muravidéki gazdaságfejlesztési program keretében a 2017. évben 315 pályázó jutott több mint 928 millió forint támogatáshoz. A 2017., 2018. évben a horvátországi Drávaszögben mezőgazdasági és vállalkozásfejlesztési pályázati kategóriákban került meghirdetésre pályázati lehetőség, melyben több mint 300 pályázó nyert el támogatást 900 millió forint értékben. A felvidéki gazdaságfejlesztési program 2017 őszén indult, melynek keretében 2017 és 2018 folyamán 1528 esetben született pozitív döntés összesen 5,4 milliárd forint értékben. Az ezen támogatással megvalósult fejlesztések összértéke 9,2 milliárd forint volt. Tisztelt Képviselőtársaim! A fenti adatok bizonyítják, hogy a kormány az elmúlt években jelentős összegeket mozgósított a határon túli közösségek életkörülményeinek javítására, a szülőföldön való boldogulás elősegítésére. A kormány hosszú távú tervei között továbbra is kulcsfontosságú az újabb munkahelyteremtő és innovatív beruházások, fejlesztések támogatása a Kárpát-medencében. A gazdaságfejlesztési programokon keresztül lehetővé válik, hogy az anyaország ereje a határon túl is érezhető legyen, illetve a határon túli nemzeti közösségeket is hatékonyan tudja támogatnai. A határon túl élő honfitársaink ügye nemzetstratégiai ügy, az értük vállalt felelősség nemcsak önként vállalt, hanem Alaptörvényben rögzített kötelesség is. Kérem a tisztelt képviselőtársaimat, hogy a jövőben is támogassák a határon túli gazdaságfejlesztési programok elindítását és lebonyolítását. Köszönöm megtisztelő figyelmüket.
Köszönöm szépen, képviselő úr. Tisztelt Országgyűlés! A kormány nevében Menczer Tamás államtitkár úr válaszol az elhangzottakra. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Köszönöm, és örülök annak, hogy ma a parlamentben napirend előtt elsőként a külhoni magyarokról beszélhetünk. Ez nagyon fontos és nagyon időszerű. Szeretném elsőként azt hangsúlyozni, hogy ma olyan kormánya van Magyarországnak, amely a magyar érdeket helyezi a középpontba, és amely a magyar érdeket tekinti a legfontosabbnak, és amely magyarbarát kormány. Természetesen igaz ez a külhoni magyarokra nézve is.Azért fontos ezt hangsúlyozni, tisztelt Ház és tisztelt képviselő úr, mert sajnos azt láthattuk az elmúlt időszakban, hogy egyébként a magyar ellenzék, a parlamenti és a parlamenten kívüli ellenzék magyarellenes. [[Felzúdulás, közbeszólások az ellenzéki oldalról, köztük dr. Vadai Ágnes: Jaj! Ne már!]] Nyugalom, tisztelt ellenzéki képviselők! Miért mondom ezt? [[Folyamatos közbeszólások az ellenzéki oldalról.]] Azért, mert már több mint két hete annak, tisztelt Ház, hogy a Momentum politikusai Romániában és Szlovákiában a magyar jelölt ellen kampányoltak. Ez akkor is így van, ez ténykérdés, ha az ellenzéki politikusok nem akarnak erre emlékezni. Tehát a magyar jelölttel szemben kampányoltak a momentumos képviselők, az önök szövetségesei, és az elmúlt több mint két hét során egy ellenzéki párt sem állt ki, és nem mondta azt, hogy elhatárolódik a Momentumtól, és nem mondta azt egy ellenzéki párt sem, hogy a jövőben soha nem fog együttműködni ilyen magyarellenes alakulattal, mint a Momentum. [[Folyamatos közbeszólások az ellenzéki oldalról.]] Amíg önök ezt, tisztelt ellenzéki politikusok, nem teszik meg, addig kénytelenek vagyunk önöket magyarellenes politikusnak tekinteni. Nem örülök ennek, de a helyzet mégiscsak ez. [[Dr. Vadai Ágnes: Jaj!]] És szeretném arra is felhívni a figyelmet, hogy aki a határon túl a magyarok ellen dolgozik, az a határokon innen is a magyarok ellen dolgozik. Ezt is szeretném a figyelmükbe ajánlani. Tisztelt Ház! Tisztelt Képviselő Úr! Ön kimerítően beszélt a határ menti gazdaságfejlesztési program adatairól. [[Dr. Vadai Ágnes közbeszól.]] Én összességében szeretnék néhány szót mondani: 2016 és ’19 között 44 882 nyertes pályázatot regisztrálhattunk, 121,9 milliárd forintos támogatásban részesültek ezek a pályázatok. Összességében több mint 228 milliárd forint a beruházások értéke, tehát több mint 228 milliárd forint, 121 milliárd forintos támogatással. Jelenleg pedig bírálat alatt van 13 415 pályázat, több mint 35 milliárd forint összértékben. Teljes mértékben egyetértek önnel, ez egy win-win, sőt inkább győztes-győztes-győztes helyzet, ha lehet így fogalmazni. Ez jó a külhoni magyarságnak, ők ezt el is mondják sokszor, tehát a gazdasági megerősítésük rendkívül fontos, természetesen egybevág a mi szándékainkkal, tehát mi is örülünk ennek, és jó egyébként a szomszédos országnak is, hiszen munkahelyek létesülnek ott, és ott fizetnek ezek a munkaadók és vállalkozások adót. Tisztelt Ház! Tisztelt Képviselő Úr! Minekutána ön sok mindent elmondott a részletekről, engedje meg nekem, hogy a nemzetiségpolitikával kapcsolatban a teljesség igénye nélkül néhány dologra felhívjam a figyelmet. [[11.20]] A magyar kormány a határon túli magyar közösségre és egyébként azokra a nemzeti közösségekre is, amelyek itt élnek nálunk, erőforrásként tekint. Tehát mi ezekre a közösségekre olyan erőforrásként tekintünk, amely összeköt két országot, nem pedig elválaszt, és igyekszünk mindent megtenni azért, hogy a szomszédos országok vezetői is erről így gondolkodjanak. A külhoni magyarok helyzete összességében sokkal jobb, mint öt évvel ezelőtt volt, de kétségtelen tény, hogy sok feladat, sok megoldásra váró feladat áll még előttünk. Szerbiával kapcsolatban azt tudom elmondani, hogy az európai uniós szomszédokat is figyelembe véve példaértékű, ahogyan a kisebbségekkel, a nemzeti közösségekkel bánnak. Itt két tényre szeretném felhívni a figyelmet. A legutóbbi parlamenti választást követően számbelileg nem volt indokolt a magyar párt bevonása a koalícióba, mégis megtörtént, a vajdasági tartományi parlamenti választást követően pedig nem volt meg az elegendő szavazatszám ahhoz, hogy magyar elnök legyen, de a kormánypárt támogatásával erre mégis sor került. Ukrajna vonatkozásában a helyzet önök előtt ismert. Itt most csak annyit szeretnék kiemelni, hogy az új elnök ugyan új remény, ezt továbbra is így gondoljuk, de a helyzet nem javult. Reméljük, hogy egy legmagasabb szintű találkozó mielőbb létrejön, és ez sokat tudna javítani a helyzeten. Szlovákia vonatkozásában arra hívnám fel a figyelmet, hogy praktikus kérdésekben kiváló az együttműködés, és a politikai együttműködés szintén kiváló. Ennek vannak pozitív hozadékai a kisebbségi helyzetre is a kétnyelvű táblák kihelyezésével kapcsolatban, a kisiskolák költségvetésével kapcsolatban, de van még tennivaló. Románia esetében pedig remélhetőleg, ha eljön és lesz politikai stabilitás, akkor tudunk kisebbségi kérdésekkel kapcsolatban is előre haladni. Köszönöm szépen még egyszer a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Napirend előtti felszólalásra jelentkezett Gurmai Zita képviselő asszony, MSZP-képviselőcsoport: „Fehéroroszország és Ghána után” címmel. Öné a szó, képviselő asszony.
Köszönöm szépen. Tisztelt Elnök Úr! Képviselőtársaim! Kérem, hogy most vegyenek egy mély levegőt amíg lehet. Néhány sokkoló tény: a Nemzeti Népegészségügyi Központ egy hónappal ezelőtt figyelmeztette az ország 17 települését, hogy baj van, közleményben tudatta, hogy a gyerekek, az idősek, illetve a légúti megbetegedésben szenvedők lehetőleg kerüljék a szabadban végzett intenzív fizikai tevékenységet. Ez a 17 település nem más, mint Putnok, Budapest, Dorog, Dunaújváros, Eger, Esztergom, Miskolc, Kazincbarcika, Kecskemét, Nyíregyháza, Sajószentpéter, Salgótarján, Szolnok, Tatabánya, Tököl, Vác és Várpalota. Csaknem az ország egyharmada, de a lakosság nagyobb része fulladozott azokban a napokban. A jelentéseken kívül történt valamilyen kormányzati lépés? Nem. És ez felelősség kérdése. Szokták mondani, hogy mivel globális a probléma, a legnagyobb felelősség azoké az országoké, amelyek a leginkább tehetnek azért, hogy a szennyezés csökkenjen, vagyis a legfejlettebb gazdaságú, legtöbbet termelő országoké. Mit tehet ezért Magyarország? kérdezik sokan, hiszen a lakosságszáma alapján a 92., és a megtermelt GDP szerint is csak az 57. ország a világon. Nos, én azt gondolom, hogy sokat, éppen a felelősség miatt. A légszennyezés nálunk nem természetes jelenség, nem vulkánikus tevékenység miatt van jelen, és nem azért, mert Magyarországon kiemelkedően magas lenne a ködös órák száma. Nem! A légszennyezettség drasztikusan magas mértékét nálunk az ember okozza, ezért mindannyian felelősek vagyunk. Viszont a politika felelőssége mindig nagyobb, mint a polgároké. Tehát a kormány felelőssége nagyobb, mint a politikusoké általában, Magyarországon pedig különösen. A helyzet az, tisztelt képviselőtársaim, hogy a Fidesz nemcsak a politikai légkört mérgezi Magyarországon, hanem a levegőt is. Nézzük csak az Environmental Performance Index számait: Ghána mögött, Gabont éppen megelőzve Magyarország a 146. a levegőminőségi világranglistán. Értik, ugye? A levegő szennyezettségét tekintve Európában a régióban tök utolsók vagyunk, Albániától Belorussziáig mindenki megelőz bennünket. Ezek után megdöbbentő, hogy a különböző propagandákra, hazudozás terjesztésére százmilliárdokat elégető kormány eltitkolt egy klímavédelemről szóló konzultációt, a mulasztásokért pedig az Európai Uniót teszi felelőssé. Erre pedig végképp nincs mentség. Azért attól is elakad a lélegzet, hogy évente közel 13 ezer ember hal meg Magyarországon, és mind a légszennyezettség miatt. Ez azt jelenti, hogy naponta 35 honfitársunkat veszítjük el a rossz minőségű levegő miatt. Ezzel az eredménnyel pedig a 17. legrosszabb helyen állunk az Egészségügyi Világszervezet ranglistáján. És hogy egészen konkrét legyek a felelősséget illetően: a NER most is falaz például a stróman Mészáros birtokolta Mátrai Hőerőműnek. Az üzemben történt környezeti szennyezés ügyében a katasztrófavédelem titkolja a mérési eredményeket. A tények makacs dolgok. Egyre többen fordultak orvoshoz fulladás és légügyi panaszok miatt a településen és az erőműben dolgozók közül. Úgy érzem, lassan elfogy a levegő. Mindez illeszkedik a kormány általános politikai credójába, nem ismeri a társadalmi felelősség rendszerét, vagyis inkább az jellemzi, hogy nem érdekli a társadalmi felelősség a NER-t. Tehát a nemzeti együttműködés rendszeréből csak az együttműködés hiányzik. Tisztelt Elnök Úr! Képviselőtársaim! Az együttműködés az egyeztetés hiányáról szól, a magyar dolgozók jogfosztása, a bérből és fizetésből élőknek történő hazudozás, mellébeszélés. Ezért tüntetnek 30-án szombaton 14 órától a pedagógusok. S itt ragadom meg az alkalmat, hogy felkérjem szavazóinkat, támogatóinkat, mindazokat, akik figyelnek szavunkra, hogy jelenlétükkel támogassák nemcsak a pedagógusok, hanem minden bérből és fizetésből élő dolgozó és a szakszervezetek harcát. Tehát 30-án 14 órakor találkozunk az MTA előtt. Köszönöm szépen.
Köszönöm, képviselő asszony. Tisztelt Országgyűlés! A kormány nevében Schanda Tamás államtitkár úr válaszol az elhangzottakra. Öné a szó, államtitkár úr.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Asszony! Számtalan téma hangzott el a napirend előtti felszólalásában. Engedje meg, hogy ezeken megpróbáljak sorban haladni! Az a helyzet, hogy a magyar kormánynak határozott célja és ez a levegőminőséghez is aktívan kapcsolódik , hogy középtávon a magyar villamosenergia-termelés legnagyobb része két forrásból származzon, egyrészt megújulóenergia-termelésből, elsősorban naperőművekből, napelemparkokból, másrészt pedig atomenergiából. Ezek nem egymást kizáró technológiák, hanem egymást kiegészítő technológiák, csak egymást tudják erősíteni, és csak együtt tekinthetők biztonságos energiaellátásnak. Mindkettő tiszta energiaforrásnak tekinthető. Éppen ezért jár rossz úton a magyar ellenzék, amikor az atomenergiát támadja, a Paks II. beruházást támadja, hiszen ez szükséges ahhoz, hogy a továbbiakban is tiszta, megfizethető és mindenki számára elérhető energiát tudjunk biztonságosan biztosítani. Amennyiben ezek a fejlesztések megvalósulnak, mind a nap- és az atomenergia-fejlesztéseink megvalósulnak, akkor 2030-ra a magyarországi áramtermelés 90 százaléka szén-dioxid-mentes lehet. Ráadásul azt gondolom, azzal sem árulok el újdonságot, hogy zajlik egy tárgyalássorozat, hogy hogyan lehet az Európai Unióban 2050-re összességében klímasemleges gazdaságot létrehozni. Ezen belül pedig a magyar álláspont tiszta és világos, hogy ez elérhető, de csak radikális és mély gazdaságátalakító programokkal, amihez bizony az Európai Uniónak is hozzá kell járulnia jelentős anyagi terhek vállalásával. Az a helyzet, hogy mindemellett pedig számtalan fejlesztésre van még szükség, és ezek a fejlesztések zajlanak. Hiszen szükség van a lakóépületek és a háztartások energiahatékonyságának a javítására, a megújuló energiát hasznosító rendszerek telepítésére. Erről szól a kormány által elindított és kiválóan működő „Otthon melege” program. Ennek a programnak a keretében közel 310 ezer háztartásban ment már végbe energetikai korszerűsítés, amelynek köszönhetően 130 ezer tonnával csökkent hazánkban a szén-dioxid-kibocsátás. A kormánynak az is a célja, hogy az erdőterületek nagyságát növelje, 21 százalékról 27 százalékra növelje. Ennek érdekében az állami erdőkben csaknem 50 millió fát ültetünk a faültetési program keretében. Engedje meg, hogy szót ejtsek az azzal kapcsolatos tájékoztatási formáról, amire képviselő asszony utalt. Valóban megjelent a kormányzati portálon egy kérdőív, ami azonban nem nemzeti konzultáció, hanem az Európai Bizottság, Brüsszel által előírt tájékoztatási forma. [[Arató Gergely: Ez nem igaz! Ez konkrét hazugság!]] Amennyiben a kormány klímaügyben bármifajta nemzeti konzultációt akar folytatni, akkor természetesen azt a szokásos módon majd megteszi. A kormány dolgozik önökkel szemben , és határozottan kiáll a teremtett világ védelme érdekében, és mindent megteszünk annak érdekében, hogy olyan fejlesztések és olyan projektek valósuljanak meg, amik hozzájárulnak a teremtett világ és a klíma védelméhez. [[11.30]] Az a helyzet, hogy itt nem irreális tervekre, hanem gyakorlati lépésekre van szükség. Éppen ezért várjuk kíváncsian, hogy miután a főváros kihirdette a klímavészhelyzetet, azután milyen gyakorlati intézkedéseket, milyen gyakorlati lépéseket fog megtenni. Amennyiben lesz ezek között olyan, amit alkalmazhatónak találunk, akkor természetesen azt majd örömmel át is vesszük. Azonban azt látjuk, hogy egyelőre ilyen intézkedés nem született, a fővárosban olyan döntés nem született, amelyik a gyakorlatban is támogatná a szépen hangzó szavakat. Azt látjuk, hogy önök kizárólag arra használják a jövőnk sorsát befolyásoló kérdéseket, hogy a saját tehetetlenségükről eltereljék a figyelmet, közben pedig önös pártpolitikai célok érdekében akarnak olyan fontos ügyeket kihasználni és kisajátítani, mint a klímavédelem. Ez elfogadhatatlan. Ennek olyan ügynek kéne lennie, ami pártok fölött áll, és amiben közösen tudunk dolgozni és közösen tudunk tenni annak érdekében, hogy meg tudjuk őrizni Magyarország szerepét. Hiszen Magyarország jól teljesít ezen a területen. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Napirend előtti felszólalásra jelentkezett Vadai Ágnes képviselő asszony, Demokratikus Koalíció: „Pedofilok listázása a DK újra beadja a Fidesz által korábban elutasított határozati javaslatát” címmel. Öné a szó, képviselő asszony.
Köszönöm a szót, elnök úr. Tisztelt Ház! 2015. Jogerősen másfél év felfüggesztett szabadságvesztésre ítélte és öt évre eltiltotta a tanári hivatástól a Nagykanizsai Járásbíróság azt a 36 éves paptanárt, aki egy nagykanizsai piarista iskolában két diákhoz is megpróbált szexuális céllal közeledni.2016. Szeptember elején egy gyermekotthonos fiú a vonat elé vetette magát Bicskén. Másnap egy barátja ment a rendőrségre, és feljelentést tett szexuális zaklatás miatt robbant a hír az RTL Klub Házon kívül című műsora nyomán, amely szerint a bicskei Kossuth Zsuzsa Gyermekotthon igazgatója évtizedek óta szexuálisan zaklatta a gyermekotthonban élő, kiszolgáltatott helyzetben lévő fiúkat. 2017. Jogerősen 13 év fegyházbüntetésre ítélte azokat a szigetszentmiklósi szülőket a Fővárosi Ítélőtábla, akik szexuálisan is zaklatták saját kiskorú gyermekeiket. 2018. „Volt, hogy havonta, kétnaponta, aztán naponta fajtalankodott. Többször le is kötözött közben, és bezárt a szobába. Álmaim, vágyaim, terveim voltak, aztán kirángattak a sötét valóságba.” Egy ma már felnőtt nyilatkozta ezt tavaly nevelőapjáról, aki éveken keresztül bántalmazta őt szexuálisan. A székesfehérvári egyházmegye mégis foglalkoztatta az illetőt hitoktatóként. A férfi aztán a gyanú szerint az egyik tanórán fajtalankodásra akarta kényszeríteni a 9 és 7 éves kislányt, akik a tanítványai voltak. Szülő, nagyszülő, nevelőszülő, általános iskolai tanár, középiskolai tanár, hitoktató, pap, edző az elmúlt években mindenféle rendű és rangú förmedvényekről olvashattunk, hogy milyen szexuális bűncselekményt követtek el kiskorúak sérelmére, visszaélve a gyermek bizalmával, kiszolgáltatott helyzetével, a gyermeki tisztelettel. Mert ki is gondolná, hogy egy kedves pap vagy tanár vagy éppen az edző bácsi képes elkövetni akár többször is ilyen súlyos, már-már az emberi élet kioltásával egyenrangú bűncselekményt? Még 2016. május 31-én tárgyalta az Igazságügyi bizottság az általam is jegyzett határozati javaslatot, amely felkérte a kormányt, hogy alkosson törvényt a szexuális bűncselekményt elkövetők névjegyzékének nyilvánosságáról. Két cél vezetett bennünket, elérni, hogy az ilyen nyomorultak soha többé ne kerülhessenek gyerekek közelébe, és a nagyobb nyilvánosság visszatartó erejét használva csökkenteni az ilyen bűncselekmények számát. Sajnálatos módon az akkori kormánypárti képviselők a javaslatunkat lesöpörték. Pedig az ilyen törvény nem lenne egyedülálló a világon. Az Amerikai Egyesült Államok több államában is létezik az úgynevezett Megan-törvény. Névadója, Megan Kanka 7 éves volt, amikor a szomszédban lakó férfi megerőszakolta, majd övével megfojtotta. A férfit már korábban is elítélték kiskorú ellen elkövetett erőszakos szexuális támadásért. A szülőknek fogalmuk sem volt arról, hogy a szomszédban lakó férfi egy aberrált. Tisztelt Ház! Számtalanszor végighallgattam már önöktől, hogy egy ilyen törvény ellentétes lenne az Alaptörvénnyel. Jöttek már adatvédelmi aggályokkal, sőt volt olyan képviselő, aki azzal érvelt, hogy a magyarországi lakcímnyilvántartás nem pontos, ezért szavazta le a javaslatunkat. Érdekes módon, ha pedofilokról van szó, akkor maguk igazi emberi jogi harcosok tudnak lenni. Érdeklődni szeretnék: ha az önök gyereke, unokaöccse, unokahúga vagy éppen ismerőse lenne az áldozat, akkor is az Alaptörvényt böngésznék vagy emberi jogi szervezetekkel konzultálnának? Feltételezem, hogy nem. Éppen ezért nem értem, árulják már el nekem, hogy mi az akadálya annak, hogy megtaláljuk közösen azt a jogi utat, hogy a gyermekek sérelmére elkövetett bűncselekmények tetteseinek névsora, adatokkal együtt, nyilvános legyen. Őszinte leszek az önökhöz. Engem az ebben az ügyben nem érdekel sem az Alaptörvény, sem az elkövetők adatainak védelme. Engem csak az érdekel, hogy aki egyszer már elkövetett egy ilyen súlyos, az emberi testet és lelket megnyomorító bűncselekményt, az egész életében viselje ezt a bélyeget legalább úgy, hogy megismerjük a nevét és a tartózkodási helyét. Hogy az ilyen ne lehessen újra hitoktató vagy tanár vagy edző. Mert aki megerőszakol egy gyereket, annak Isten sem bocsáthat meg mi miért tegyük? Éppen ezért, tisztelt képviselőtársaim, újra benyújtjuk határozati javaslatunkat annak érdekében, hogy megvédjük a gyerekeket. Ha önöknek valóban fontos minden magyar gyermek, akkor tegyék félre egy kicsit a pártpolitikát, és támogassák az országgyűlési határozati javaslatunkat arról, hogy a szexuális bűncselekményt elkövetők névjegyzéke legyen nyilvános, legyen elérhető bárki számára az interneten. Köszönöm szépen a figyelmüket.
Köszönöm szépen, képviselő asszony. Tisztelt Országgyűlés! A kormány nevében Völner Pál államtitkár úr válaszol az elhangzottakra. Öné a szó, államtitkár úr.
Köszönöm a szót, elnök úr. Tisztelt Képviselő Asszony! Tisztelt Ház! Mindig van egy diszkrét bája annak, amikor ilyet mond egy nyolc évig kormányzó kormánykoalíció roncspártjának képviselője, annak volt miniszterelnöke, aki elnöke, akik ezen a területen nem léptek semmit pedig pedofilok sajnos akkor is voltak, ezek a bűncselekmények ismétlődnek, a társadalomban mindig van annyi deviáns, hogy ez előfordulhat , akik láthatták, hogy az elmúlt években mi mindent tett ez a kormány, például kimondtuk, hogy ezek a bűncselekmények nem évülnek el, amikor nyilvánosságra kerülnek, büntetőeljárás utána bármikor megindulhat, nem menekülnek meg.Ami megnyugtató volt képviselő asszony felsorolásában, hogy ezeket az embereket jogerősen elítélték. Ezek az emberek bűnhődnek. Ezek az emberek nyilvántartásba kerültek. Kimondtuk a munka törvénykönyvében, hogy foglalkozástól el vannak tiltva. Tehát, ha ők a közszférában vagy bármilyen olyan helyen akarnak dolgozni, ahol gyerekek felügyeletével bíznák meg őket, igazolniuk kell, mindenkinek igazolnia kell, azoknak is, akik nem szenvedtek el ilyen büntetést, hogy nem álltak büntetőeljárás hatálya alatt ilyen bűncselekményekből eredően. Ez a korábbi szabályozásban nem volt meg. Ez prevenciót biztosít azoknak, akik ma az oktatásban és ezen a területen 18 év alatt jelen vannak, ezek az emberek nem kerülhetnek vissza a rendszerbe. Említette képviselő asszony, hogy különböző jogok ütköznek. Valóban. Van a közérdekből nyilvános adatok köre, amit a törvény szabályozhat. Amennyiben mód és lehetőség van rá, természetesen ezeket folyamatosan szigorítjuk ezekben a kiemelt kérdésekben. És van a másik jog, alapjogként, amit ön is említett, az érintett személyes adatai védelmének a köre. Ez a két jog ütközik. Hogy ezt hogyan tudjuk feloldani és hogyan lehet úgy szigorítani, hogy még inkább nyilvános adatok legyenek; az elsődleges cél, amit felsoroltam, akár az elévülés megszüntetése, akár az, hogy ezek az emberek nem tudnak olyan területen elhelyezkedni, ahol fiatalkorúakkal kerülnek kapcsolatba, vagy mondhatnám a büntetések körének kiszélesítését, hogy akár az adott intézmény megközelítésétől is eltilthatják őket, pártfogó felügyelet alá kerülhetnek, gyakorlatilag azokat a személyeket nem közelíthetik meg, akikkel szemben veszélyeztetés megvalósulna, ez mind-mind az utóbbi évek jogalkotásának eredménye. Az vitathatatlan, hogy a kormány jelentős lépéseket tett ezen a területen előre. Gyakorlatilag a prevenció, a szabadságvesztés, a foglalkozástól eltiltás, az elévülési idő megszüntetése, a hosszabb mentesülési idő mind-mind azt a célt szolgálja, hogy biztosítsuk a fiatalkorúak védelmét. Ugyanakkor ott van az arányosság kérdése, amit ki kell állnia minden jogalkotásnak. Természetesen a kormányzat folyamatosan vizsgálja, hogyan lehet még előrelépni ezeken a területeken, akár megkockáztatva azt is, hogy egy kedvezőtlen alkotmánybírósági vagy strasbourgi, vagy akár luxemburgi eljárásnak az áldozatai lehetünk, mert ebben az ügyben valóban ezt fel lehet vállalni, ahogy ezt képviselő asszony is említette. Remélem, majd máskor is tanúsít ennyi bátorságot, amikor a nemzeti érdekekről [[Dr. Vadai Ágnes: Pedofilokról beszélünk!]] és egyebekről van szó. [[11.40]] Nagyon szép volt a felsorolás, amit említett, amikor említette, hogy milyen oktatókról, milyen személyekről van szó. Én egy dolgot azért hiányoltam. Lehet, hogy nem a pedofilokról van szó, de a színházi rendezők körét nyugodtan idesorolhatta volna, a balliberális oldal emblematikus alakjait [[Dr. Vadai Ágnes: Most pedofilokról volt szó!]] akiket önök fedeznek, akik gyakorlatilag minden adatot titkolnak [[Dr. Vadai Ágnes: Szégyellje magát, államtitkár úr!]] mindenféle szabályzatokra hivatkoznak. Gy. Németh Erzsébet [[Dr. Vadai Ágnes: Szégyellje magát! Pedofilokról van szó!]] aki a DK alpolgármester-jelöltje a fővárosban [[Az elnök csenget.]] gyakorlatilag kiadott egy olyan nyilatkozatot, amiben a női méltóság védelmétől messze elzárkózva [[Dr. Vadai Ágnes: Hogy lehet ezt csinálni? Szégyellje magát! Amikor gyerekeket megerőszakolnak!]] fedez olyan ragadozókat, akik évtizedek óta a közéletben, a színházi életben gyakorlatilag tönkretesznek fiatal életeket. [[Ungár Péter: Ez hogy jön ide?]] Most a 18. életévet persze tekinthetjük egy olyan életkornak, ami után bármit meg lehet tenni egy nővel [[Dr. Vadai Ágnes: Ötéves gyerekekről és csecsemőkről beszélünk!]] , de mi ezt sem tekintjük annak. Szeretném, ha képviselő asszony ezekben az ügyekben is felsorakozna [[Dr. Vadai Ágnes: Azokban is el kell járni, de most nem ez a kérdés! Az elnök ismét csenget.]] a kormányzati jogalkotás mögé, és ugyanígy kiállna a nők jogainak az érdekében… [[Dr. Vadai Ágnes: Felháborító!]]
Képviselő asszony, ez nem párbeszéd!
…és megítélné azokat, akik [[Dr. Vadai Ágnes: Felháborító!]] az önök barátai közül ebbe az elkövetői körbe tartoznak. [[Dr. Vadai Ágnes: Elképesztő! Üljön le! Szégyellje magát!]] Ha ezt nem teszik meg, akkor csak porhintés [[Dr. Vadai Ágnes: Szégyen! A pedofilok oldalára áll!]] és el akarják leplezni ezeket a botrányokat [[Dr. Vadai Ágnes: Odaáll a pedofilok oldalára, ugye? Gratulálok!]] amelyek napjainkban sújtják a közéletet. [[Dr. Vadai Ágnes: Undorító! Azt tudom mondani, hogy undorító. Pedofilokról van szó!]] Köszönöm. [[Taps a kormánypártok padsoraiból.]]
Köszönöm, államtitkár úr. Képviselő asszony, próbálja meg egy picit visszafogni magát! [[Dr. Vadai Ágnes: Undorító volt ez a felszólalás! Gyerekekről van szó!]] Próbálja meg visszafogni magát! [[Dr. Vadai Ágnes: Gyerekekről van szó!]] Tisztelt Országgyűlés! Reméljük, képviselő asszony megnyugszik. [[Dr. Vadai Ágnes: Nyugodt vagyok, elnök úr. Azokkal a szülőkkel beszéljen, akiknek a gyerekeit megerőszakolták! Szégyen!]] Napirend előtti felszólalásra jelentkezett Demeter Márta képviselő asszony: „Hajlandóake végre a magyar emberek érdekeit szem előtt tartani?” címmel. Képviselő asszony, öné a szó.
Köszönöm szépen. Tisztelt Elnök Úr! Felocsúdva abból a sokkhatásból, amit Völner államtitkár úr válasza okozott, én gazdasági kérdésekről fogok most napirend előtt beszélni.Nehéz próbatétel előtt állunk, mert az előrejelzések szerint a nyugat-európai gazdaságokra hidegebb, borúsabb idők jönnek jelentette ki a miniszterelnök november 17-ei rádióinterjújában. Ebben azt is elmondta: természetesen a közép-európai országok teljesen nem tudják elszakítani magukat ezektől a fejleményektől, hiszen például az exportjuk 85 százaléka az EU nyugati részébe irányul. Igen, a szakértői vélemények és előrejelzések abba az irányba mutatnak, hogy egy válság küszöbén állunk. Kérdés persze, hogy ez egy enyhébb, ciklikus válság lesz, vagy pedig egy mély, elhúzódó, strukturális válságra kell számítanunk. A kérdés hazánkat tekintve inkább csak az, hajlandóe végre a kormány a magyar emberek érdekeit szem előtt tartani, és azok alapján eldönteni a válságkezelés módjának és eszközeinek a megválasztását. A kormány feltétel nélküli kiszolgálója a nagyvállalati érdekeknek. Ezért semmi sem drága önöknek, emlékezzünk, hogy még az EU-s klímatervet is megvétózták, csak hogy kiszolgálják az autóipari vállalatokat, miközben más ágazatokban a saját kijelölt oligarcháikat hozzák helyzetbe, nem sajnálva hozzá sem a magyar adófizetők pénzét, sem pedig azokat a forrásokat, amelyeket az uniós költségvetésből az ország közös céljainak fejlesztésére kellene fordítani. Az önök részéről teljesen tudatos politika, hogy a magyar emberek bérét alacsonyan tartják. Az autóipar mára 20 százalékát teszi ki a GDP-nek, ezzel kiszolgáltatják a magyar gazdaságot, szegénységben tartják az embereket, egy lehetséges válság pedig nagyon könnyen és végletesen megrendítheti a magyar gazdaságot és csődbe viheti az országot. Ez az önök felelőssége. Az idei év első hónapjaiban a kormány közel 27 milliárd forintnyi munkahelyteremtési támogatást osztott ki többségében külföldi nagyvállalatoknak. A munkahelyek száma alapján a magyar államnak tehát átlagosan 19 millió forintjába kerül egy új, egyedi kormánydöntéssel megsegített munkahely. [[Menczer Tamás: Minden esetben megtérül! Ezt ezerszer elmondtuk! Jézus Mária!]] Ez a rossz gazdasági döntések csimborasszója. Haladéktalanul gazdasági fordulatra van szükség. Nem folytatható az a gazdaságpolitika, amely kizárólag a multicégeket és a hazai nagytőkés szereplőket tekinti a magyar gazdaság támogatandó szereplőinek. [[Menczer Tamás: Menjen a BMW Szlovákiába!]] Új egyensúlyi helyzet megteremtésére van szükség a gazdaságban, amihez ki kell alakítani a magyar mikro-, kis- és közepes vállalkozások célzott támogatási rendszerét, amihez kellő forrást is kell persze biztosítani. Ezt évek óta mondjuk, sajnálatos, hogy a kormány csak most, egy lehetséges válság küszöbén érezte fontosnak, hogy egy stratégiát összeállítson a kis- és közepes vállalkozásokkal kapcsolatban. Persze, jobb később, mint soha, bár a konkrét megoldási javaslatokkal és a hozzájuk rendelt forrásokkal továbbra is adósak maradtak. A kkv-stratégia a problémákat legalább helyesen ismeri fel, de mégis hogyan erősítik meg a vállalkozásokat, ha önök pont ezek ellen cselekednek. A leginkább képzett munkaerő, több százezer fiatal már külföldre vándorolt, olcsó és képzetlen ukrán és indiai munkaerővel próbálják pótolni, és az állami forrásokat még ez év elején is a multiknak adták a hazai kis- és közepes vállalkozások helyett. Fontos tudni, hogy ezek a hazai vállalkozások lényegesen több embert foglalkoztatnak, mint a külföldi multinacionális cégek. Éppen ezért, valamint hogy a gazdaság válságállósága és a munkahelyek védelme megvalósuljon, ezeket a kisebb vállalkozásokat kell az államnak támogatnia, segíteni, hogy innovatívan működhessenek, saját magyar terméket fejlesszenek és azt vigyék piacra, azt vihessék külföldre exportra, ne csupán egy-egy multi kiszolgáltatott beszállítói legyenek annyi pénzért, amiből fenn sem tudják magukat tartani. A hazai régiók fejlődésében is létfontosságúak ezek a kisvállalatok, hiszen ezek termékeny működése biztosítja a lehetőséget a fiataloknak, hogy helyben tudjanak boldogulni, ne kelljen elhagyniuk az otthonaikat, ne kelljen külföldre vándorolniuk, hanem helyben alapíthassanak családot, ott, ahol születtek. Nem rakhatják a magyar emberekre egy elkövetkező válság terhét. A külföldi nagyvállalatok számára egyértelmű szabályokat kell megfogalmazni: adózzanak Magyarországon és bővítsék a társadalmi szerepvállalásukat érdemi beruházásokkal, a szakképzés terén és az emberek mobilitását segítő érdemi infrastrukturális fejlesztésekkel. Ehhez persze a jog uralmát és a független intézményeket is biztosítani szükséges, amiben az önök kormányzata nem igazán jeleskedik. Mi az emberek oldalán állunk, és mindent elkövetünk azért, hogy az emberek bőrét önök ne vihessék vásárra. Azért, hogy a külföldi nagytőke Magyarországon a magyarok érdekeit szem előtt tartó szabályok között működjön, a hazai kis- és közepes vállalkozások fejlődését segíteni kell. Mi emellett állunk ki. És önök mit tesznek ezzel kapcsolatban? Várom a válaszukat. Köszönöm szépen.
Köszönöm szépen, képviselő asszony. Tisztelt Országgyűlés! A kormány nevében Tállai András államtitkár úr, miniszterhelyettes kíván válaszolni az elhangzottakra. Öné a szó, miniszterhelyettes úr.
Köszönöm szépen, elnök úr. Tisztelt Országgyűlés! Tisztelt Képviselő Asszony! Amikor a magyar gazdaságról beszélünk, feltétlenül vissza kell tekintenünk. A visszatekintést tegyük meg egészen [[Dr. Brenner Koloman: 1930-ig! Ahogy szoktátok!]] 2010-ig, hiszen 2010-ben a jelenlegi kormány úgy vette át az ország irányítását, hogy válságban volt a magyar gazdaság. 2010 óta, különösen a 2013-as fordulatot figyelembe véve, a magyar gazdaság egészséges és kiegyensúlyozott növekedési pályára állt. 2010 óta a GDP 31,3 százalékkal bővült. Akkor az elmúlt évek adatai: 2017-ben 4,3 százalékkal, 2018-ban 5,1 százalékkal bővült a GDP, a gazdasági növekedés, és ugyanez az ütem tovább folytatódott 2019-ben is, vagyis ebben az évben, hiszen az európai uniós összehasonlításban is az ország nagyszerű teljesítményt tudott produkálni. A harmadik negyedévben 5 százalékkal bővült a gazdaság, ez az uniós 1,3 százalékhoz képest közel négyszeres növekedést jelent. A magyar gazdaság egyébként minden területen jobban teljesített, például az építőipari termelés volumene 17,8 százalékkal, az ipari termelés 11,1 százalékkal haladta meg az egy évvel ezelőtti adatokat. A kereskedelmi üzletek forgalma is 5,8 százalékkal bővült az első kilenc hónapban, ami azt jelzi, hogy a fogyasztás is jelentősen tudott növekedni, ez az elmúlt évek tendenciájába illik. Ami a kereseteket illeti, az év első nyolc hónapjában 10,8 százalékkal nőttek a nettó keresetek, a reálkereseteket figyelembe véve pedig meghaladta a 7 százalékot, 7,1 százalék ez az adat. [[11.50]] Nagyon kimagasló eredményt ért el ebben az évben a nemzetgazdaság a beruházások tekintetében is, hiszen a második negyedévben 19 százalékkal bővült a beruházások értéke, ez 2400 milliárd forintot jelent a nemzetgazdaságnak, és október végéig már 62 nagyberuházás indult el az országban. De hogy valójában mi is ennek az oka, hogy az ön állításával szemben a magyar gazdaság, Magyarország teljesítménye mégis jó és kimagasló az Európai Unióban, nyilván ez egy összetett folyamat, több dolog együttes fennállása okozta ezt a kiemelkedő eredményt. Kellettek hozzá a kormányzati intézkedések, az adó- és bérmegállapodás, a „Versenyképesebb Magyarországért” program, az otthonteremtési támogatás, az állami beruházások is. Nagyon kedvező a foglalkoztatás és a már előbb említett bérfelzárkóztatás által elért lakossági fogyasztás is. De ugyanez igaz az újonnan kiépült exportkapacitásokra is, hiszen ezek is bővülést mutatnak, és mindehhez persze kellett az uniós források hatékony felhasználása. A fent felsorolt tényezők tükröződnek vissza a kedvező teljesítményben. Az elmúlt időszak fejlesztéseinek köszönhetően a megnövekedett kapacitásokkal rendelkező ipar termelése az év első kilenc hónapjában tapasztalható alacsony külső kereslet és gyengélkedő német ipari kibocsátás ellenére 6,3 százalékkal bővült. Összességében tehát három pilléren alapszik a gazdaság jó teljesítménye, amely biztosítja, hogy ezt követően is, ezután is kiemelkedő növekedési adatokat tudunk majd az Európai Unióhoz mérten produkálni. Egyrészt a munkaerő-tartalékok kiaknázása támogatja a foglalkoztatás további növekedését, hogy elérjük a 2010-ben kitűzött célokat, a második tényező a termelőkapacitásokat bővítő beruházások az előbb említettem, 62 ilyen nagyberuházás van , a harmadik pedig a hatékonyságot javító technológiai fejlesztések, amelyhez persze kellenek az említett kohéziós erők és kell a kormány előrelátása, hogy a válság idejére a gazdaságvédelmi akcióterveket folyamatosan kidolgozza és azt az Országgyűlés elé tárja, hogy az Országgyűlés azt el tudja fogadni. Köszönöm szépen. [[Taps a kormánypártok soraiban.]]
Megköszönöm miniszterhelyettes úr válaszát. Tisztelt Országgyűlés! Napirend előtti felszólalásra jelentkezett Burány Sándor képviselő úr, Párbeszéd-képviselőcsoport: „Aktuális ügyekről” címmel. Öné a szó, képviselő úr.
Köszönöm a szót, elnök úr. Tisztelt Államtitkár Urak! Tisztelt Ház! Megszokhattuk, hogy a Magyar Nemzeti Bank háza tájékán mindig történik valami. Lassan az egykori ügyek felett már napirendre tért a közvélemény, hiszen egy idő után a botrányok következtében szó nélkül benyelte, hogy közpénzek milliárdjait helyezik ki alapítványokhoz, hogy aztán ezeknél az alapítványoknál jó álláslehetőséghez jussanak a Nemzeti Bank vezetőinek családtagjai, a Nemzeti Bank elnökének barátnője, annak édesanyja.Azért ennek lehetnek még utóhatásai; az önök helyében szólnék azért Németh Sándornak, hiszen azt lehet tudni, hogy Matolcsy György barátnőjének legfontosabb szakmai tevékenysége az ismert adatok szerint az, hogy jógaoktató vagy legalábbis jógaoktató volt. El nem tudom képzelni, hogy ha és amennyiben Németh Sándornak igaza van, akkor a jegybanknál folytatott jógázások következtében mennyi démon szabadulhatott el. Nagyon nem szeretnénk egy szép nap arra ébredni, hogy ezek a démonok beköltöznek Matolcsy György fejébe, és igazából őket halljuk, amikor a jegybank elnöke szakmai kérdésekről beszél. Úgyhogy, ha Németh Sándornak igaza van, akkor figyeljenek egy kicsit oda erre a részre is. Egyet kérek önöktől és a Magyar Nemzeti Banktól: ha sor kerül ott bármilyen démonűzésre, ilyen szertartásokra, azt ne közbeszerzésen ítéljék oda bárkinek is, mert félő, hogy ebben az esetben Mészáros Lőrinc fogja megnyerni ezt a közbeszerzést, hiszen Mészáros Lőrincről tudjuk, hogy mindenhez ért, pontosabban: mindenhez is ért. De a közeli napokban a Magyar Nemzeti Bank szintet lépett. Útjára indította ugyanis második hullámban a növekedésikötvény-programját, és az első ilyen kötvényprogrammal ellentétben ezt most kifejezetten nagyvállalkozóknak hirdette meg. Nos, ezek a nagyvállalkozók nem is voltak restek, és érdekes, hogy a nyertesek között fellelhetünk számos NER-lovagot, Fidesz-közeli oligarchát is. Így ennek a kötvényprogramnak az egyik kedvezményezettje lett az az Appeninn, amelyben Tiborcz István és Mészáros Lőrinc a tulajdonosok; a szintén Mészáros Lőrinchez köthető Opus Global, a Szíjj Lászlóhoz köthető Duna Aszfalt; a Jászai Gellérthez köthető 4iG; a Garancsi Istvánhoz köthető Market Építő, a Schmidt Máriához köthető BIF; néhány céget említettem csak. Ezek a cégek a legnagyobb haszonélvezői ennek a kedvezményes kötvényprogramnak. Gyakorlatilag ez azt jelenti, hogy a vállalkozásaik növekedéséhez, működéséhez kedvezményes hiteleket kapnak közpénzből a Magyar Nemzeti Banktól. Az eddig kibocsátott, mintegy 80 milliárd forintnyi kötvény nagy részét mintegy 50 milliárd forint értékben ezeknél a cégeknél jegyezte le a Magyar Nemzeti Bank. Úgyhogy tulajdonképpen az zajlik, hogy ilyen kedvezményes hitelprogramok keretében hozzák ezeket a nagyra hizlalt cégeket még kedvezőbb helyzetbe, hogy aztán szétnézhessenek a tulajdonosaik az országban, hogy vane még olyan kastély, amit nem vettek meg, vane még olyan része a Balaton-partnak, amit még nem vásároltak meg, vane olyan része még a Fertő tó magyar partjának, amit még nem vásároltak meg. Lényegében az történik, hogy közpénzből, Magyarország pénzéből vásárolják fel az ország nagy részét. S ugyan lehet magától Mészáros Lőrincről tudni, hogy ő lehet, hogy okosabb, mint maga Zuckerberg, de az az igazság, hogy ehhez igazán nem kell okosnak lenni. Ez a kötvényprogram ugyanis a hülyének is megéri, ez szemmel látható. Köszönöm szépen a figyelmet.
Köszönöm. Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Államtitkár úr, öné a szó.
Köszönöm a szót, elnök úr. Megpróbálok reagálni, legalábbis azokra a részekre, amelyek valamennyire komolyan vehetőek. Szeretném önnek jelezni, hogy Németh Sándor nem visel kormányzati pozíciót, úgyhogy nekem nem tisztem a helyében reagálni. Viszont nem tudom, hogy miért kell bizonyos szakmák képviselőit itt sértegetni; a baloldal részéről nem először fordul elő. Mi van akkor, ha valaki jógaoktató? Járnak jógára, valaki ezt oktatja, valaki mást oktat. Sorozatban azt csinálják, hogy bizonyos mesterségek, bizonyos szakmák művelőit, szakértőit itt sértegetik. Értem én a cinizmust, csak arra kérem, hogy ne hozza ide. Ami a Nemzeti Bankot illeti: szeretném felhívni a figyelmét, hogy önnek van lehetősége a Nemzeti Bankhoz kérdést intézni. Más képviselőtársai élnek is ezzel a lehetőséggel. Ebben az ügyben nem a kormány az illetékes, egy független intézményről van szó, a törvényi előírásoknak megfelelően. Egyébként pedig a gazdaság 5 százalékkal nő, az infláció alacsony, több mint 800 ezer új munkahely jött létre. Ha a Nemzeti Bank nem végezné hatékonyan a munkáját, akkor ezek nem lennének lehetségesek. Ami egyébként az önök elképzeléseit illeti, arról, hogy önök mit csinálnának az országgal, arról keveset tudunk, de azért az, hogy mit művelnek Budapesten és egyes önkormányzatokban, azért az irányadó. A tetteikből, nem az ilyen típusú felszólalásaikból tudunk következtetéseket levonni. Ön most számos emberre utalt, de kezdjük azzal, hogy elkezdték, illetve folytatták a múlt embereinek visszacsempészését, például a BKV új igazgatósági elnöke egy Kuncze Gáborhoz közeli ember lett, aki ÁPV-főnökként végigasszisztálta a privatizációs folyamatot. Tehát ha ön annyira érzékeny a nemzeti vagyon iránt, akkor emelje fel a szavát; egyébként a Tocsik-per egyik tanúja volt. A fővárosi vagyonkezelő igazgatóságába egy olyan ember ülhetett be, aki korábban Puch László pénztárnok bizalmasa és a cégtársa is volt. Miért nem emeli fel a szavát? Ehhez képest kismiska, hogy a zűrös időszakban komoly pozíciókat ellátó Atkári János világítja majd át a VIII. kerületi szerződéseket. Megint csak kecskére bízzák a káposztát. [[12.00]] És ezekre az esetekre mondja a PM főpolgármestere, hogy a pártok hozzák a döntést, ő igazából ott sem volt, nem is felelős, és egyébként sem érinti az, hogy a kerületi polgármesterek milyen szerződéseket kötnek. Hát hogyne érintené? Nemhogy őt, hanem mindannyiunkat, és egyébként minden budapestit érint, főleg akkor, ha visszatérnek azok, akik egyszer már csődközelbe taszították a fővárost. Ha a konkrét javaslataikat nézem, ott sem rózsásabb a kép. Sajtóhírek szerint napirenden van az építményadó emelése a fővárosban. Miért nem ezt hozta ide, tisztelt képviselő úr? Az adómániás baloldal részéről ez egyébként egyáltalán nem meglepő, mert tudjuk, hogy az önök pártja csökkentené a családi adókedvezményt, növelné a társasági adót, miközben korábban a vagyonadón is törték a fejüket. Ennek a kártékony politikának az első cseppjei most Budapesten is megjelentek. Engedje meg, képviselő úr, ön is több ügyet említett, akkor én is szeretném megragadni az alkalmat, hogy még egy ügyre reagáljak. Nem közvetlenül idetartozik, de az önök pártját illeti. Képviselőtársuk pár napja egy érdekes gondolatfutamot mutatott be. Azt javasolta, hogy a közelgő trianoni évfordulóra a környező országokkal közösen kellene emlékezni. Most nehéz eldönteni, hogy címeres naivitással állunk szemben, vagy újra két lábbal rúgnak a külhoni magyarokba, mert utóbbira is sok példa volt az ellenzéki pártok részéről. Mi egyébként nem vagyunk a megbékélés ellen, de amit javasolnak, az az érzéketlenség kőbe vésett bizonyítéka. Pont olyan, mint amikor a Momentum a XXI. századra hivatkozik, és román pártokkal kampányol a külhoni magyar pártok rovására. Az elképzelés realitásáról mindent elmond az, hogy a volt román elnök még pár nappal ezelőtt is arról beszélt, hogy Románia a Tiszánál kezdődik. A magyarok több országban is az alapvető nyelvhasználati jogaikért küzdenek, száz évvel Trianon után. Önök szerint ilyen körülmények között hogyan lehetne közösen megemlékezni? Hogyan lehetne közösen ünnepelni? Szóval, azt javasoljuk, hogy ha legközelebb ilyen blődséget javasolnak, akkor kérdezzék meg előbb a külhoni magyar közösségeket is. Súlyos dolgokról fognak beszámolni, még nem késő, hogy külföldi szponzoraik mellett egyszer őket is meghallgassák. Köszönöm, hogy meghallgattak. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Czunyiné Bertalan Judit képviselő asszony, Fidesz-képviselőcsoport: „Aktuális ügyek” címmel. Öné a szó, képviselő asszony.
Tisztelt Elnök Úr! Tisztelt Országgyűlés! Ugyan Vadai képviselőtársam elhagyta már az üléstermet, de azt gondolom, hogy ebben az ügyben is, amiben felszólalását megtette, már megint egy kicsit csak azon a hangszeren játszanak, ami nekik tetszik. A hivatkozott témában az elmúlt héten történt valami vagy a témához hasonló ügyben, amire ők viszont nem reagáltak. [[Gréczy Zsolt: Karácsony reagált!]] Ebből is látszik, hogy csak cirkuszt vagy csak felhajtást csinálnak bizonyos károsultak ügyéből, a tényleges tettek, a jogszabályalkotás, a szigorítás a Fidesz-KDNP kormányzata részéről történt meg 2010 óta.Az elmúlt héten jött ki a hír, hogy a Katona József Színház azonnali hatállyal szerződést bontott egyik rendezőjével. Szűkszavú volt a közlemény, mindösszesen annyi állt benne, hogy az ügy kirívó súlyosságára figyelemmel, a közlemény több esetben is erkölcsi határokat átlépő módon viselkedő munkatársáról szólt. Szerdán azonban robbant a hír, hogy az érintett személy nem más, mint a korábban az SZDSZ színeiben politizáló Gothár Péter. [[Dr. Varga-Damm Andrea: Honnan tudjuk, hogy nem Fidesz-szavazó volt?]] Egy közleményben saját maga vallotta be, hogy ő volt az, aki erkölcsileg elfogadhatatlan módon közeledett egy munkatársnőjéhez. A vallomással kapcsolatban azonban felmerülhet a kérdés, hogy pontosan hány érintettje lehet az ügynek: míg a teátrum több érintett dolgozóról beszél, addig a Kossuth-, valamint Nemzet Művésze-díjjal kitüntetett Gothár csupán egyetlen esetről számol be. Jelzem, csupán egyetlen eset is több, mint ami megengedett. Meghökkentő, hogy a teátrum az áldozatokat titoktartásra kötelezve igyekszik védelmezni a zaklatással vádolt rendezőt, annak dacára, hogy éppen a Katona József Színház volt az, amely a „me too” kampány kirobbanásakor a szexuális zaklatások elleni küzdelem élharcosává kiáltotta ki magát, összeállított egy chartát, illetve még egy előadást is készített az adott témában. Most pedig szomorúan láthatjuk, hogy amikor a valódi botrány kitör, a színház az áldozatok védelme helyett csak azzal foglalkozik, miként mentse meg az ismert rendezőt. Az azonban felületes intézkedésnek bizonyul a színház részéről, hogy egy Gothár-rendezést levesz műsoráról az évad végéig, sőt, mi több, a különféle sajtóközleményekből arról is tudomást szerezhettünk, hogy Gothár esetében már legalább egy éve tussolják el a hasonló súlyosságú tetteit. Tisztelt Képviselőtársaim! Minimum visszás, hogy éppen a balliberális kulturális elit próbálja eltitkolni és eltussolni az ügyet, akik egyébként az ehhez hasonló érzékeny területeket érintő bűncselekmények esetében a lehető leghangosabban igyekszenek hallatni a hangjukat. Aggasztó, hogy Gy. Németh Erzsébet, a DK prominens politikusa, aki jelenleg a kultúráért felelős főpolgármester-helyettes, kijelentette, részéről lezártnak tekinthető az ügy, mivel a színház nem tett büntető feljelentést. Kérdezem női képviselőtársaimat már akik bent vannak a teremben , hogy véleményük szerint is ezzel le van tudva a dolog. Valljon színt Bősz Anett, Kunhalmi Ágnes, Vadai Ágnes vagy akár Bangóné képviselőtársam és valamennyien, hogy miért nem demonstrálnak most látványosan, nyíltan, amikor egy, a balliberális kulturális elithez tartozó személy a botrányban érintett! Természetesen mind a színház, mind pedig a Színház- és Filmművészeti Egyetem részéről, ahol egyebek mellett Gothár szintén dolgozik, elvárható lenne, hogy alaposan vizsgálja ki az ügyet. Az alaposság kritériuma már ott megkérdőjeleződik az egyetem részéről, hogy nem egy külsős, hanem egy Gothár barátaiból álló bizottságot kértek fel a vizsgálat lefolytatására. Érdekes, hogy a Kossuth-díjas rendező legutolsó filmrendezői osztályának tagjai vagy tagja éppen egy szexuális zaklatásról szóló filmet forgat. Tisztelt Ház! Nem áll jogomban, és nem is fogok, nem is akarok vádaskodni. [[Gréczy Zsolt: Épp azt csinálod!]] De mindenképpen szeretném nyomatékosan hangsúlyozni, hogy a színház részéről elvárt minimum a felderítése annak, hogy pontosan hány alkalommal és hány áldozattal szemben követhette el erkölcstelen tettét a rendező. Olyan kivizsgálásra van szükség, amely esetében akár a bűnüldöző hatóság megkeresése is indokolttá válik vagy válhat, ha megállapítást nyer a zaklatás bűncselekményének megalapozott gyanúja. Megengedhetetlen, hogy Magyarországon ilyen cselekményeket tussoljanak el. [[Gréczy Zsolt: Meg a vak komondor!]] Az ilyen személyek méltatlanok bármilyen állami kitüntetés jövőbeni elnyerésére. Szomorú az is, tisztelt képviselőtársaim, szomorú, kedves képviselőtársam, hogy az ellenzéki színjátszókör a múltheti előadásából kihagyott egy jelenetet. Kihagyott egy jelenetet, mert azzal volt elfoglalva, hogy 15 órán át beszéljen arról a tisztelt Házban, hogy nem beszélhet. A fontos ügyekről, amit nem használhatnak saját céljaikra, pedig hallgatnak. [[Dr. Varga-Damm Andrea: Nem arról beszéltünk! A sérelmekről beszéltünk!]] Tisztelt Ház! Köszönöm a szót. [[Taps a kormánypártok soraiban.]]
Köszönöm szépen, képviselő asszony. Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Engedjék meg, hogy először a kérdés szakmai oldalára reagáljak [[Dr. Varga-Damm Andrea: Volt neki szakmai oldala?]] , utána pedig az aktualitásra. Ami a kérdést illeti, a kormány kiemelten fontosnak tartja a nőkkel és a gyermekekkel szembeni erőszak elleni fellépést, elutasítjuk az erőszak minden formáját. Ami a nők elleni erőszak ügyét illeti, 2013-ban lépett életbe az új Btk., amely Európa egyik legszigorúbb büntető törvénykönyve; kiemelten védi a nőket, és kiemelten bünteti a nők elleni erőszakos cselekedeteket. Egy olyan ügyről van szó, ahol egyébként kiemelten fontos a probléma mielőbbi jelzése, a segítségkérés, és ezt az idei évtől már egy mobiltelefonos alkalmazás is segíti. Az Országos Kríziskezelő és Információs Telefonszolgálat ingyenesen hívható, emellett 20 krízisközpont, 8 menedékház és 7 kríziskezelő ambulancia is áll rendelkezésre. Ami a gyermekek elleni erőszakot illeti, ez a kormány volt az, amelyik a büntető törvénykönyv szigorítását kezdeményezte korábban. 2012-től a gyermekek kiemelt védelmet élveznek, és szigorú büntetést kapnak a gyermekek elleni szexuális bűncselekmények elkövetői. Szeretnék itt azért mindenkit emlékeztetni arra, hogy a szigorításról szóló szavazáson az MSZP és az LMP képviselői nemmel szavaztak, a Jobbik pedig tartózkodott. Ennyit arról, hogy kinek mi a hozzáállása ehhez a kérdéshez. Az Országgyűlés azóta tovább szigorította a törvényt, 2018. januártól szigorúbban büntethető a 12 évesnél fiatalabb gyermekek sérelmére elkövetett erőszak. A módosítás alapján a 12 év alattiak sérelmére elkövetett szexuális bűncselekményeket, ha az elkövető a sértett hozzátartozója, vagy a sértett a nevelése, felügyelete, gondozása vagy egyéb módon a hatalma, befolyása alatt áll, ezentúl 5-15 évig terjedő szabadságvesztéssel bünteti a Btk., és ez független attól, hogy a cselekményt kényszerítéssel vagy a sértett beleegyezésével követték el. [[12.10]] Ami az aktuális kérdést illeti, valóban megdöbbentő: a múlt héten a Katona József Színház szűkszavú közleményt adott ki erről a kérdésről. Azt mondják, hogy egy munkatársuk több esetben is erkölcsi határokat átlépő módon viselkedett a színház dolgozóival. Arról is szóltak egyébként, hogy a szóban forgó embert ki is tiltották, az együttműködést megszakították. Aztán szerdán a színház oldalán közzétették Gothár Péter nyilatkozatát, aki bevallotta, hogy elfogadhatatlan módon közeledett egy kolléganőjéhez, ezért pedig bocsánatot kér. Az ügyben továbbra is nagyon sok az ellentmondás, például a színház több esetről ír, Gothár Péter ehhez képest csak egyet ismert el. Bárhogy is legyen, sorjáznak a kérdések, ezért teljes körű kivizsgálásra van szükség. Meg kell vizsgálni, hogy hány áldozat lehet. Meg kell vizsgálni, hogy több ilyen eset történhetette, meg kell vizsgálni, hogy az intézmények vezetői tudtake ezekről az esetekről, és ha igen, akkor próbáltáke szőnyeg alá söpörni. Azért kell tisztán látnunk, mert bűncselekménygyanús esetekről van szó. Ki kell vizsgálni az ügyet, hogy még egyszer ilyen esetek ne fordulhassanak elő. Tisztelt Ház, és azon belül is, tisztelt ellenzéki Képviselők! Ha a nők elleni erőszakról van szó, önök gyakran akcióznak itt az Országgyűlésben. Vadai Ágnes korábban monoklit festett magának, máskor az MSZP és a Párbeszéd politikusai beragasztott szájjal tiltakoztak a nők elleni erőszak ellen. Ott volt Kunhalmi Ágnes, Gurmai Zita képviselő asszony és Szanyi Tibor is; Szabó Timea képviselő asszony egyszer mécsest gyújtott az áldozatok emlékére. [[Gréczy Zsolt közbeszól.]] Most valamiért, amikor van egy konkrét ügy, nem látjuk ezeket az akciókat. Nincsenek festett monoklik, nincsenek beragasztott szájak és nincsen mécses sem, egyetlenegy sem! Miért nincs? Csak remélni tudjuk, hogy nem falaznak az elkövetőknek. Még nincs késő, hogy cselekedjenek, legyenek partnerek abban, hogy világosan lássunk ebben a súlyos ügyben. Ha valóban fontosak a nők jogai és az erőszak elleni fellépés, akkor most megszólalnak! Nem teátrális jelenetekre van szükség, hanem őszinte szóra és bátorságra. Köszönöm, hogy meghallgattak. [[Taps a kormánypárti padsorokban. Gréczy Zsolt: Isztambuli egyezmény!]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Ander Balázs képviselő úr, Jobbik-képviselőcsoport: „Rohad a bodza” címmel. Öné a szó, képviselő úr.
Köszönöm a szót, elnök úr. Tisztelt Képviselőtársaim! Nemcsak a bodza rohad, hanem rohad valami az igazságszolgáltatásban és a büntetés-végrehajtásban is. Mi itt, a Jobbik frakciójában azt mondjuk, hogy ha nem volt kímélet, akkor ne legyen kegyelem sem. De engedjék meg, hogy egy kicsit távolabbról kezdjem! Volt nekem olyan tanítványom, aki a cigánytelepen nőtt föl, az édesapja nevelte egyedül, ki volt kötve náluk az áram, és ha kellett, akkor fejlámpával készült az érettségire, ami sikerült, azóta rendőrként dolgozik. Nagyon büszke vagyok rá. Nagyon büszke vagyok a babócsai Kalányos Pistára „Iraki Pistára” , aki az ország első cigány olajipari fúrómestereként eljutott Irakba, innét a ragadványneve: „Iraki Pista”. És büszke vagyok azokra az ismerőseimre, cigány származású ismerőseimre, akik pedagógusként, postásként, bolti eladóként megállják a helyüket. Csakhogy vannak másféle emberek is, és valóban nem számít a bőrszín. Vannak olyanok, akik bizony domesztikálatlan ordasként úgy tekintenek az embertársaikra, mint zsákmányállatokra, és semmi, de semmi érzelem nincsen bennük embertársaik iránt: egyfajta kőkorszaki erkölcsiség szerint élnek, és ezzel saját magukat rekesztik ki a normális emberek közösségéből. Nos, az állítólagosan bodzaszedésből meggazdagodó enyingi Sztojka família sarja, csemetéje, Sztojka Iván visszakerült a börtönbe. Úgy látszik, hogy mégsem tért jó útra ez a bodzaszedő jóember, mégsem lépett a páli útra, mégsem lett belőle bűnbánó bárányka, mert prostitúcióra kényszerítés miatt, miután megkapta a Marian Cozma meggyilkolása utáni börtönbüntetésből azt a majdnem négy és fél év kegyelmet, mégsem tudott megjavulni, és ezt az újabb elképesztő disznó bűncselekményt követte el a gyanú szerint. Nos, nézzük csak a kronológiát, azt a hosszú priuszt, amivel az enyingi maffia rendelkezik! 2008 nyarán a becsületes embereket megfélemlítve mintegy 150-200 fős horda vonult föl Siófokon az országos cigányvajda vezetésével, aztán 2009 februárjában a veszprémi Patrióta Bárban megtörtént az a végletekig elszomorító és felháborító bűncselekmény, amivel egy egész országot szúrtak szíven. Szíven szúrták a magyar-cigány együttélés amúgy is évszázados problémákkal terhelt együttélését is, szíven szúrtak ezzel minden normális, becsületes cigány embert is azok, akik ezt a minősíthetetlen gazemberséget ott elkövették. Először hátulról, aljas módon vesén szúrták ezt a világklasszis kézilabdázót, a román Marian Cozmát, aztán miután szíven is döfték, utána még fejbe is rúgták kétszer. Nos, az teljes mértékben fölháborította a magyar társadalmat, amikor az elsőfokú ítélet 20 évét a győri másodfok 8 évre enyhítette. Ekkor közbeavatkozott a Kúria, és lett belőle 13 év, de kérem szépen, képviselőtársaim, 4 év 5 hónapot elengedtek ennek a bűnöző gazembernek a büntetéséből, és most ott folytatta, ahol abbahagyta. Fölháborította a magyar társadalmat az is, amikor 2018-ban szabadulóbulit tartottak Siófokon az Aranyparton, ahol több száz fő részvételével folyt a dajdaj, ahelyett egyébként, hogy a kárpótlást kifizették volna Marian Cozma családjának, abból a 211 millió forintból valamit törlesztettek volna! Nem, Sztojkát luxus BMW és villa várta, ahelyett egyébként, hogy elkobozták volna tőle vagy a famíliájától ezeket a javakat, és kárpótolták volna a családot, amely hihetetlen fájdalmakat kellett hogy elszenvedjen fiuk elvesztése miatt. De sorolni lehetne még ezt a priuszt, ezt a bűnlajstromot, ami az enyingi maffia rovásán van. Én ezzel önöket nem terhelem, viszont azért azt elmondanám, hogy itt, a Jobbik frakciójában mi nem vagyunk hajlandóak belenyugodni abba, hogy ebben az országban no-go zónák alakuljanak ki, ellenséges törzsi területek, ahol az ilyen alakok tulajdonképpen kiskirályként basáskodhatnak, és nem büntetést kapnak, hanem kérem szépen, azzal jutalmazzák őket, hogy kiengedik őket a börtönből még az ilyen gyilkos, kímélet nélkül elkövetett tett után is, amikor a fékezhetetlen vérszomjnak ilyen áldozatai lettek. Kérem szépen, tisztelt kormánypárti képviselők, ha önök nem hozzák meg azokat a törvényeket, amelyek segítségével ezeket az embereket meg lehet fékezni és oda lehet juttatni, ahol a helyük van, akkor majd azt mi itt, a Jobbik frakciójában meg fogjuk tenni. Kérem, figyeljék a sajtótájékoztatóinkat, és fogadják el azokat a javaslatokat, amelyekkel megpróbáljuk majd megmenteni [[Az elnök a csengő megkocogtatásával jelzi az időkeret leteltét.]] a magyar-cigány együttélés ügyét is. Köszönöm szépen. [[Nagy taps a Jobbik padsoraiban.]]
Köszönöm. Tisztelt Országgyűlés! A kormány nevében Kontrát Károly államtitkár úr válaszol. Öné a szó.
Köszönöm, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Mi meghoztuk azokat a törvényeket, amelyek szigorítást tartalmaztak a bűncselekmények elkövetőivel szemben. Meghoztuk a 2012. évi C. törvényt, az új büntető törvénykönyvet, amely jelentős szigorításokat tartalmazott az alábbi esetekben: a tettarányos büntetőjogi szemlélet hangsúlyosabb megjelenése; szigorítás elsősorban a visszaesőkre vonatkozó rendelkezéseket érintően lásd az enyingi banda, amiről ön beszélt -; szigorított büntetési tételek több bűncselekmény esetében, a három csapás intézményének bevezetése, tovább szigorítva a visszaesők büntetését több bűncselekmény tekintetében. Például a 18. életévét be nem töltött személy sérelmére elkövetett szexuális erőszak vagy szexuális visszaélés esetében megszűnik a magánindítványhoz kötöttség, és a gyerekek, a nők, és az időskorúak sérelmére elkövetett bűncselekmények elkövetőire súlyosabb büntetési tételeket szabhat ki a bíróság. [[Közbeszólások a Jobbik padsoraiban.]] isztelt Képviselő Úr! Ön nem mond igazat! Önök nem szavazták meg. A Jobbik frakciója ezt a súlyosbítást tartalmazó törvényt, az új büntető törvénykönyvet nem támogatta [[Felzúdulás a Jobbik padsoraiban: Kiengedtétek a súlyos bűnözőket!]] de nem támogatták a szocialista párti törvényhozók [[Az elnök csenget.]] és az LMP sem támogatta. [[Z. Kárpát Dániel: Akkor most jöhet a válasz!]] Tisztelt Képviselő Úr! Most olyat kér rajtunk számon, amit a kormány beterjesztett szigorításként és a parlament elfogadott, és önök nem támogatták. Most önök mondják meg itt, nyíltan: önök a bűnözők oldalán állnak?! [[Felzúdulás a Jobbik padsoraiban.]] Önök nem védik meg a törvénytisztelő embereket, tisztelt képviselő úr?! [[Z. Kárpát Dániel közbeszól.]] [[12.20]] Szóval, ezt szeretném tisztázni, és szeretném itt is elmondani, hogy Magyarország demokratikus jogállam, ahol a törvények mindenkire kötelezőek [[Közbeszólás a Jobbik soraiból: Aha, persze!]] , fajra, bőrszínre, felekezetre tekintet nélkül, és aki megsérti, megszegi a törvényeket, annak számolni kell azzal, hogy ennek következményeit viselni kell. Azt is szeretném elmondani, tisztelt képviselőtársaim, hogy a magyar rendőrség Magyarország minden településén határozottan fellép a törvények megszegőivel szemben, megvédve ezzel az állampolgárok életét, vagyonát, biztosítva a közrendet, a közbiztonságot. Tisztelt Képviselő Úr! Szeretném leszögezni és visszautasítani azt az állítását, ami arról szól, hogy Magyarországon no go zónák vannak. Magyarországon rend van, Magyarország minden településén rend van, biztonság van [[Z. Kárpát Dániel: Persze! Mesélj még!]] , és a kormány biztosítja az ehhez szükséges feltételeket. Tisztelt Képviselőtársaim! Hadd mondjak néhány konkrétumot is a tekintetben, hogy 2010-ben, amikor mi átvettük a kormányzást 1998-2002 után , azt mondtuk, hogy helyreállítjuk a rendet, biztonságot teremtünk Magyarországon. Ennek érdekében szigorú törvényeket fogadtunk el, lásd a 2012. évi C. törvény, az új büntető törvénykönyv, amelyik 2013. július 1-jén lépett hatályba, megerősítettük a rendőrséget, 6 ezer fővel növeltük a rendőrök létszámát, olyan technikai eszközöket adtunk a rendőrség kezébe, amelyek hatékony fellépést biztosítottak [[Közbeszólások a Jobbik soraiból.]] , és ennek is köszönhetően meg a rendőrök áldozatkész munkájának köszönhetően több mint 65 százalékkal csökkent az ismertté vált bűncselekmények száma. Ez 200 ezer alá ment úgy, hogy a rendőrség úgy látta el a feladatát, hogy közben megvédte a határokat, megvédte Magyarország schengeni határait az illegális migrációval szemben. Tisztelt Képviselő Úr! Szeretném azt is elmondani, hogy az ítéleteket az ön által kérdezett ügyben nem a kormány hozta, hanem a magyar bíróság, amelynek a függetlenségéért önök küzdenek. Az ön által megnevezett bűnöző kiengedéséről [[Közbeszólások a Jobbik soraiból.]] is a bíróság döntött. De szeretném arra is felhívni a figyelmét, hogy ez a kedvezmény, amivel ő szabadult, abban a pillanatban hatályát veszti, és az újbóli elítélése esetén ez hozzáadódik az új büntetési tételhez. Tisztelt Képviselőtársaim! Tehát nagyon fontos az, hogy tisztában legyünk azzal, hogy ebben az esetben mi is a valós helyzet. Arra szeretném felhívni az önök figyelmét, az önök frakciója, a Jobbik-frakció és valamennyi ellenzéki frakció figyelmét, hogy ha önöknek valóban fontos a magyar emberek biztonsága, a magyar emberek védelme, a nők, a fiatalkorúak, a gyerekek, az időskorúak védelme, akkor támogassák, szavazzák meg azokat a törvényeket, amelyeket mi ennek érdekében beterjesztünk a parlament elé, mert eddig nem tették. [[Közbeszólások a Jobbik soraiból.]] Eddig nem tették! Én bízom abban, hogy a jövőben, ha komolyan gondolják ezt a kérdést, akkor változtatnak az álláspontjukon, és akkor támogatják a magyar embereket, támogatják a nők elleni erőszak elleni fellépést, támogatják Magyarország, a magyar emberek biztonságát. Én abban bízom, hogy ha ezt komolyan gondolják, akkor a jövőben meg is teszik, de jelenleg nem ez a helyzet. Köszönöm szépen. [[Taps a kormánypártok soraiban.]]
Megköszönöm az államtitkár úr válaszát. Tisztelt Országgyűlés! Mielőtt a napirend előtti felszólalásokat lezárnám, bejelentem, hogy ügyrendi kérdésben kér szót Kocsis-Cake Olivio, Párbeszéd. Mielőtt megadom a szót, tájékoztatom önt, képviselő úr, hogy kettő percben fejtheti ki az álláspontját, erről a kérdésről vitát nem nyitunk, további vitára lehetőség nincs. Köszönöm. Öné a szó.
Köszönöm a szót. Tisztelt Elnök Úr! Muszáj voltam megszólalni, mert nagyon sajnálom, hogy az államtitkár úr kamu hír, álhír alapján szólal fel itt a parlamentben, olyan kamu hírportál alapján, ami meghamisítja az én szavaimat, és nem azt adja vissza, amit én mondtam. Volt már ilyen, az Origo ugyanezt csinálta, megvágott egy videót, és úgy állított be, mintha én azt mondanám, hogy azt szeretném, hogy tömegesen vándoroljanak be ide Magyarországra, ezt a pert is megnyertem, és helyreigazítást kellett létrehoznia az Origónak. Kiraktam a Facebook-oldalamra azt az egész videót, amely erről szól, meg lehet tekinteni. Egy szó sincs ott ünneplésről és semmiről. Elmondom, miről van szó, államtitkár úr. A konferencián már az volt a téma, nem tudom, hogy tudjae, hogy például már orosz álhírportálok, román és szlovák szélsőségesek mozgolódnak jövő évre Trianonnal kapcsolatban, hogy szítsák a feszültségeket, és egy történész is elmondta, hogy komoly feszültségek lehetnek ebből. Én erre mondtam el azt, hogy ebből a szempontból is nagyon fontos, hogy mi, parlamenti pártok egységesek legyünk itt, ami nem történik meg, mert önök egyáltalán nem avatnak be minket a trianoni előkészületekbe, nem tudunk erről semmit. És ami még nagyon fontos, hogy a szomszédos országokat is be kell vonni ebbe, legalább tájékoztatási szinten arról, hogy nekünk nem az az érdekünk, hogy a feszültséget szítsuk, hanem az az érdekünk, hogy megemlékezzünk Trianonról és megemlékezzünk a külhoni magyarokról. Ez volt a konferencián, és ez volt az, amit én elmondtam. Úgyhogy minden más hazugság, és majd a bíróságon ezt le is zárjuk. Nagyon kérem az államtitkár urat, hogy ne egy olyan rasszista újságírónak higgyen, aki nem tudja elfogadni, hogy én nemzetpolitikai kérdésekben megszólalok, hanem legyen olyan kedves, nekem higgyen, amikor én itt beszélek vagy bárhol beszélek, mert én ilyeneket nem mondtam, és meghamisították a szavaimat. Nagyon szépen köszönöm.
Tisztelt Országgyűlés! A képviselő úr személyes érintettség alapján elmondta az álláspontját, ezzel az ügyet lezártnak tekintjük, legalábbis ebben a szakaszában.Tisztelt Országgyűlés! A napirend előtti felszólalások végét követően bejelentem, hogy a mai napon napirend utáni felszólalásra jelentkezett Ágh Péter, Fidesz; Rig Lajos, Jobbik; Magyar Zoltán, Jobbik; Fenyvesi Zoltán, Fidesz; Z. Kárpát Dániel, Jobbik; Potocskáné Kőrösi Anita, Jobbik; Csányi Tamás, Jobbik; Nunkovics Tibor, Jobbik; Hörcsik Richárd, Fidesz; Schmuck Erzsébet, LMP; Hajdu László, DK; Apáti István független. Tisztelt Országgyűlés! Most, 12 óra 26 perckor áttérünk a kérdések és azonnali kérdések tárgyalására. Tisztelt Országgyűlés! Magyar Zoltán, a Jobbik képviselője, kérdést kíván feltenni a miniszterelnök úrnak: „Győrből kérdezik: A ló néz, a csikó lát hova tűnt az aranydukát?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Kásler Miklóst, az emberi erőforrások miniszterét bízta meg. A kérdésre a miniszter úr felkérésére Rétvári Bence államtitkár úr válaszol. Képviselő úr, öné a szó.
Köszönöm a szót, elnök úr. Tisztelt Ház! Képviselőtársaim! Hamisra cserélték és ellopták a győri Rómer Flóris Művészeti és Történeti Múzeum mintegy 500 millió forintra becsült éremgyűjteményét. A Nemzeti Nyomozó Iroda és a győri főügyészség arról tájékoztatott a sajtón keresztül mindenkit, hogy a nyomozást elindították, és hogy a hamisra cserélt éremgyűjteményt lefoglalták. Egyébként a hazai kulturális örökség szempontjából egy elképesztően fontos ügyről van szó, és pótolhatatlan értékek veszhetnek el, hiszen hun, longobárd és avar kori emlékekről van szó jellemzően. Csóka Ferenc, a Magyar Éremgyűjtők Egyesületének elnöke úgy fogalmazott, hogy ezekre javarészt Nyugat-Európában lehet kereslet, és feltételezhető, hogy a hamisítványokat sem Magyarországon készítették, hiszen erre valószínűleg itthon nincs kapacitás. Ahogy már említettem, a nyomozás ugyan folyik, különösen nagy értékben elkövetett lopás gyanúja miatt, ezért értelemszerűen a konkrét nyomozással kapcsolatban itt nem fogok tudni én sem választ kapni öntől, ellenben azért akad még kérdés ezen kívül is. Az azóta eltelt időben, merthogy itt lehet, hogy évekről van szó, ezt sem tudhatjuk még pontosan, amióta a hamis érméket kiállították, tehát amióta erről tudunk, hogy itt probléma van, bármit lépette a minisztérium, lépette a kormány, akár a konkrét intézményben, akár más múzeumokban, hogy hasonló eset ne következhessen be? És ha már Győrről van szó, azonnal elindultak a városban a találgatások, hogy vajon a helyi politikai elit segítsége, tudta nélkül egy ilyen bűncselekmény-sorozat végrehajtható-e. Különösen ez annak tükrében érdekes, hogy az önkormányzati kampányban napvilágra került, hogy a fideszes győri városvezetés maffiamódszerekkel irányítja a megyeszékhelyt, gondolok itt a korrupt audis földek eladására, az alkalmanként több millió forintba kerülő orgiákra és a helyi tisztességes vállalkozói réteg kiszorítására történő gyakorlatra. Tehát ezek mellett valóban jogos a kérdés, hogy ebben a Fidesznek mégis milyen szerepe van, és mit tettek azóta. Várom az érdemi válaszát. [[Taps a Jobbik soraiban. Közbeszólás a Jobbik soraiból: Elköltötték az Adrián! Olcsó borra!]]
Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, mindenki számára, így a kormány számára is az a legfontosabb, hogy minél hamarabb az esetet teljes mértékben felderítsék, és minden műkincs, minden lelet, minden kulturális érték visszakerüljön oda, ahol a korábbiakban kiállításra került. [[12.30]] Éppen ezért, ahogy ön is mondta, egyrészről elindult egy büntetőeljárás, melyet a Készenléti Rendőrség Nemzeti Nyomozó Iroda folytat, nyilván bízunk benne, hogy mihamarabb a nyomára jutnak ezeknek a különböző kulturális értékeknek. De ezzel párhuzamosan természetesen a minisztérium is elindította a maga vizsgálatát; egyrészről azért, hogy a későbbi esetek megelőzhetőek legyenek, másrészt hátha más intézmények számára is ez prevenció szempontjából jó példaként szolgálhat, hogy hogyan lehet megelőzni az ilyen eseteknek a megtörténtét. Egyrészről ez úgy valósulhat meg jogilag, hogy intézkedési tervet kért a múzeumtól a kormányzat, pontosan azért, hogy mik azok, amiket azonnali hatállyal megtesz, hogy más hasonló eset ne történhessen, másrészt pedig egy másik szakmai eljárás, az úgynevezett múzeumi szakfelügyeleti vizsgálat indult el a bűncselekménnyel érintett éremgyűjtemény vonatkozásában. Az a vizsgálat jelenleg is tart, még nem zárult le, nyilván ilyen rövid idő alatt nem is zárulhatott le. Természetesen az ügy napvilágra kerülése után az EMMI maradéktalanul tájékoztatást is kért a múzeumtól, és ennek nyomán indult el egyrészt az intézkedési tervnek a kérése, másrészről pedig a múzeumi szakfelügyeleti eljárásnak az indulása. Abban bízunk mindnyájan, szerintem ön is, mi is, hogy helyszíni vizsgálattal, szabályzatok áttekintésével, teljes körű felderítéssel, intézkedési tervvel megakadályozhatjuk azt, hogy bármi hasonló eset történjen, és abban bízunk, hogy a rendőrség pedig vissza tudja juttatni ezeket a nagyon fontos műtárgyakat a múzeumba. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Szabó Sándor, az MSZP képviselője, kérdést kíván feltenni az emberei erőforrások miniszterének: „Miért nem biztosítja a Kormány, hogy legyen elegendő K-vitamin, ami szükséges a gyermekek fejlődéséhez? 2.” Öné a szó, képviselő úr.
Köszönöm szépen a szót, elnök úr. Tisztelt Államtitkár Úr! Tavasszal robbant a hír, hogy a magyar gyógyszertárak polcairól eltűnt a K-vitamin, ami azért fontos, mert az újszülöttek számára ez egy nélkülözhetetlen vitamin, hiszen a véralvadásban óriási szerepe van. Ennek hiánya súlyos esetben egyébként agyvérzéshez is vezethet az újszülöttek esetében. Most ismételten arról szólnak a hírek így novemberben, hogy szintén óriási hiány van ebből a vitaminból. Akkor egyébként sikerült megoldani némileg a helyzetet, 58 ezer doboz vitamint sikerült beszerezni, most úgy tűnik, hogy ez a készlet azóta eltűnt. Akkor ön nyilván itt a parlamentben azt mondta nekem, hogy ebben egyébként a kormányzatnak közvetlen kompetenciája nincs, az Európai Unión belül tulajdonképpen a gyógyszerhatóság függetlenségét külön törvényi garanciák biztosítják. Ugyanakkor itt a 28/2015. számú kormányrendelet mégiscsak arról szól, hogy az Országos Gyógyszerészeti és Élelmezés-egészségügyi Intézet az egészségügyért felelős miniszter irányítása alá tartozik, központi hivatalként működő központi költségvetési szerv. Ha pedig ez így van, akkor azt gondolom, hogy mégis csak van valami rálátásuk és felelősségük ebben a kérdésben. Ha itt novemberben ez a probléma ismét előállt, akkor, azt gondolom, hogy ennél sokkal felelősségteljesebben kellene ebben az ügyben a kormányzatnak eljárnia. Tehát megerősítem hozzászólásomat, amit júniusban elmondtam, bár természetesen tisztában vagyok azzal, hogy a beszerzést számos tényező nehezítheti, de az újszülöttek biztonsága szempontjából nélkülözhetetlen vitamin hiányát elfogadni, azt gondolom, hogy nem lehet. A fentiekre tekintettel ismételten kérdezem a miniszter urat: mennyi időre elegendő K-vitamin van jelenleg a hazai gyógyszertárakban? Hogyan fordulhatott elő, hogy a tavasszal kialakult K-vitamin-hiány után újra problémát okoz a vitamin beszerzése? És a fő kérdés, hogy számíthatunke arra, hogy sikerül a jövőre nézve megnyugtatóan rendezni ezt a kérdést. Várom megtisztelő válaszát.
Köszönöm, képviselő úr. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen. Szerintem mindenki számára fontos, hogy valóban a K-vitamin-készletek elegendőek legyenek, minden újszülött, minden család számára ezek rendelkezésre álljanak, éppen ezért az OGYÉI, az Országos Gyógyszerészeti és Élelmezés-egészségügyi Intézet folyamatosan azon dolgozik, hogy mindenki számára elegendő K-vitamin vagy Konakion a teljes nevén rendelkezésre álljon. Június 19-én önt már írásban tájékoztattam erről, de azóta is azon dolgozik az OGYÉI folyamatosan, hogy ha bármilyen probléma felmerül, akkor azt kezelni tudja. Az az eszköze van az OGYÉI-nak erre, hogy szükséges mennyiségű külföldi helyettesítő készítménynek a behozatalára ad úgynevezett kontingensengedélyt, és ezt természetesen meg is tette. Így a nagykereskedőknek a behozatala nemcsak Németországból zajlódhat, hanem az újabb kontingensengedélyek nyomán Franciaországból, Olaszországból, Csehországból és Romániából is érkezhetnek újabb és újabb K-vitamin-kontingensek. Így az ellátás folyamatos, így az újabb engedélyezéssel a két milligrammos kiszerelésből 110 ezer ampulla, a nagyobb hatóanyag-tartalmúból pedig 5 ezer doboz, azaz 50 ezer ampulla érkezhetett Magyarországra. A korábbi problémának az lehetett az oka, hogy a magyar nyelvű betegtájékoztatók nyomdai késése miatt a nagykereskedők a raktárakból minőségbiztosítási okokból nem tudták a teljes készleteiket kiszállítani. Ez egy átmeneti problémát okozhatott, de ugyanakkor mostanra már mindenhol kellő mennyiségű K-vitamin rendelkezésre áll, és ahogy mondtam, több újabb országból be lehetett ezeket hozni. Ugyanakkor, ha ön is nagyon helyesen ennyire elkötelezett a K-vitamin beadása mellett, és ön a felelősségről beszélt, ez mindnyájunk felelőssége, azt kérem, hogy akkor beszéljen az önök szövetségesével, Márki-Zay Péterrel, akinek a felesége nyilvános nyilatkozataiban mondta azt, hogy sósav van a Konakionban, és ezt a gyerekek szájába rakjuk, és ez veszélyes, és ő az ettől való tartózkodásra biztatta a szülőket. Kérem szépen, hogy ezt a felelősséget ne csak az OGYÉI irányába, hanem a saját pártszövetségese irányába is ugyanilyen vérmérséklettel képviselje. Köszönöm szépen. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Oláh Lajos, a DK képviselője, kérdést kíván feltenni az emberei erőforrások miniszterének: „Miért nem segíti az iskolai oktatás a következő nemzedékek túlélését?” címmel. Oláh Lajos képviselőt illeti a szót.
Köszönöm a szót, elnök úr. Tisztelt Ház! Tisztelt Államtitkár Úr! Az amerikai és a brazil elnökökkel együtt önök is azon kevesek közé tartoznak, akik tagadják, hogy klímavészhelyzet van. Magyarországon statisztikailag nincs rossz helyzet a károsanyag-kibocsátás tekintetében, mert a viszonyítási pont éppen az az időszak, amikor az elavult és korszerűtlen gyárak tömegét zárták be a rendszerváltozás után, egyebekben önök mindent megtesznek azért, hogy a helyzet súlyosbodjék. Magyarországon már nincs környezetvédelmi minisztérium, és felszámolták a zöldombudsman intézményét is, különadóval sújtják a napelemeket, ellehetetlenítik a szélerőművek alkalmazását, visszavásárolják Mészáros Lőrinctől a veszteséges és súlyosan környezetszennyező Mátrai Erőművet, csak hogy be ne kelljen zárni. Megkísérelték más célra fordítani a lakóházak energiatakarékossá alakítására szánt uniós forrásokat, és az Európai Tanácsban megvétózták a szén-dioxid-kibocsátás csökkentésére irányuló kezdeményezést. Mindezt pedig nem ellensúlyozza, hogy a köztársasági elnök néha felszólal egy-egy környezetvédelmi konferencián, és pontyokkal a kezében fotózkodik. Figyelmen kívül hagyták azt a javaslatomat is, hogy az alaptanterv térjen ki a klímaváltozással kapcsolatos ismeretekre. Szerencsére a fiatalok, akiknek a jövőjéről van szó, enélkül is aktívak. Tömegesen készülnek részt venni a pénteki klímatüntetésen, és erre kívánom biztatni azokat is, akik még nem döntöttek: péntek 12-15 óra között a Batthyány téren és a Kossuth téren lehet a klímatüntetésen részt venni. Mindazonáltal sokkal több alapvető ismeretre volna szükségük ahhoz, hogy hatékony lépéseket tudjanak tenni a klímakatasztrófa elleni küzdelemben fiatalként és később felnőttkorban is. Kérdezem államtitkár urat: hajlandóake végre a környezeti nevelésnek a helyzet súlyossága által megkövetelt helyet biztosítani a közoktatás rendszerében? Köszönöm szépen.
Köszönöm. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Ház! Az Alaptörvényünk is úgy fogalmaz, amelyet a Fidesz-KDNP képviselői támogattak a szavazatukkal, hogy természeti erőforrásaink gondos használatával védelmezzük az utánunk jövő nemzedékek életfeltételeit. Ön ezt nem szavazta meg, de mégsem mondom önnek azt, hogy ön nem akarja védelmezni az utánunk jövő nemzedéknek az életfeltételeit, mert nem abból a logikából indulok ki, mint ön, tisztelt képviselő úr. Ön nem a klímát akarta védelmezni ebben a felszólalásában, csak a kormányról akart valótlanságokat állítani. Ezzel szemben a valóság az, tisztelt képviselő úr, hogy ma Magyarországon az egy főre eső szén-dioxid-kibocsátás 40 százalékkal alacsonyabb, mint Németországban. Ma Magyarországon a megújuló energiaforrások 2020-ra kitűzött arányát elértük, éppen ezért ez a 13 százalékos európai uniós cél Magyarországon már megvalósult, miközben 2020-at nem értük el. Az „Otthon melege” programmal 310 ezer háztartásban csökkentettük a szén-dioxid-kibocsátást, körülbelül évi 130 ezer tonnával, 50 millió fát ültetünk, 6 ezer hektárral kívánjuk növelni a magyar erdőknek a részarányát. A földrajz-, biológia-, fizika- és kémiaoktatásban is megjelenik a klímavédelem, tisztelt képviselő úr. [[12.40]] Az oktatás nagyon fontos kérdés, amit felhozott, hogy hogyan tesszük még inkább környezetkímélő szemléletűvé a következő generációt. Nem olyan környezetkárosításokkal, mint amiket a Motim esetében az önök pártelnöke nagyon jól ismer. [[Dr. Oláh Lajos: Mátrai Erőmű…]] Tehát az ökoiskola program keretében 1050 iskolában van ökoiskolai programunk. A fenntarthatósági témahétben [[Gréczy Zsolt: Köszönjük a Gyurcsány-kormánynak…]] amelyet elindítottunk, 2016 óta valósul meg, 1540 iskolában 330 ezer diák vesz részt a fenntarthatósági témahéten a kormányzat támogatásával valamilyen környezetvédő akcióban vagy ismeretnövelésben. A Világ Legnagyobb Tanórája keretében ’19-ben pontosan 634 iskolában 4700 osztályban [[Az elnök a csengő megkocogtatásával jelzi az időkeret lejártát.]] a klímaváltozás elleni fellépést hangsúlyoztuk, de mondhatnám még, hogy a pedagógusminősítésben, a Csodaszarvas-programban, az Erzsébet-táborokban [[Az elnök újból csenget.]] mind-mind környezetvédelmi programokat valósítunk meg. Ezek valós programok, amelyek eredményeket érnek el. Köszönöm szépen. [[Taps a kormányzó pártok padsoraiban.]]
Köszönöm szépen államtitkár úr válaszát. Tisztelt Országgyűlés! Demeter Márta, az LMP képviselője, kérdést kíván feltenni a külgazdasági és külügyminiszternek: „Milyen magyar érdeket szolgál a Dunakeszi Járműjavító orosz kézbe adása?” címmel. Demeter Márta képviselő asszonyt illeti a szó.
Köszönöm a szót. Tisztelt Elnök Úr! Tisztelt Államtitkár Úr! Ismét kérdéssel fordulok önhöz az Egyiptomba szállítandó vasúti járművekkel kapcsolatos projektről. Immár egyébként hetedik alkalommal kérdeztem írásban és már kétszer szóban, ez a harmadik alkalom. Eddig mindig üres szólamokat mondtak csak. Én nagyon remélem, hogy most kapok majd választ.Az orosz Transzmasholding megvásárolni kívánja a Dunakeszi Járműjavító üzletrészének felét, vagyis többségi befolyást szerezhet az orosz cég a konzorcium magyar tagja felett, amely vasúti kocsikat szállíthat Egyiptomba. Mellesleg a tulajdonszerzés versenyeztetés nélkül történik. Ön kérdésemre már kétszer elkerülte az érdemi válaszadást, szóban is arra hivatkozott, hogy 1300 vasúti kocsi hazai gyártásáról szól ez a projekt, ám ugyanaznap még arról írt a Direkt36 az önök közlése alapján, hogy az Eximbank által nyújtott hitelhez szükséges legalább 50 százalékos magyar beszállítói arány úgy fog teljesülni, hogy a megrendelt 1300-ból legalább 651 vasúti kocsi Magyarországon kell hogy elkészüljön. Az is kiderült, hogy a többi nagyrészt Oroszországból fog érkezni, a maradék körülbelül 150-et egyébként majd Egyiptomban gyártják, orosz felügyelettel. Tehát mind ez idáig nem tudtak, államtitkár úr, olyan fontos kérdésekre válaszolni, mint hogy a magyar embereknek mi ebben az érdeke, milyen haszna van a magyar embereknek ebből. Az egyiptomi vasúti kocsiknak milyen elemeit gyártja majd a Dunakeszi Járműjavító? Mely cégek, milyen tevékenységre, milyen hitelt kapnak az Eximbankból a magyar adófizetők pénzéből? De lévén, hogy ezekre egyszer nem tudtak válaszolni, én ezeket írásban beadom inkább, államtitkár úr. Egyetlen kérdésre válaszoljon most, szóban: a Transzmasholding elmúlt heti bejelentése alapján az első típuskocsik leszállítása Egyiptomba 2020 első negyedévében megtörténik, tehát négy hónapon belül. A kérdésem, hogy ebből a körülbelül 20-30 kocsis leszállításból mennyi a magyar részvétel. Ebből hány kocsi készül konkrétan itt Magyarországon, hány magyar ember, magyar munkás dolgozik ezen konkrétan [[Az elnök a csengő megkocogtatásával jelzi az időkeret lejártát.]] hány magyar munkahely született ebből? Köszönöm.
Köszönöm. Tisztelt Országgyűlés! A kérdésre Menczer Tamás államtitkár úr válaszol. Öné a szó, államtitkár úr.
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Elszomorítja a szívemet, hogy ilyeneket mond, hogy üres szólamokat kap tőlünk válaszként [[Demeter Márta közbeszólása.]] , dacára annak, hogy már külügyminiszter úr, Magyar Levente államtitkár-kollégám és jómagam is próbáltunk válaszolni. A legnagyobb tisztelet hangján szeretném arra is felhívni a figyelmet, hogy nem biztos, hogy mindig az adóban van a probléma, olykor érdemes a vevőt is megvizsgálni.Ön azt mondja, hogy nem kap tényeket, tisztelt képviselő asszony. Lássuk a tényeket! Első tény. Ez a projekt, amit ön is említett, ez az egyiptomi vasútikocsi-rendelés, a magyar vasúti járműgyártás valaha volt legnagyobb projektje. Ön jól mondja akkor második tény , amikor azt mondja, hogy 1300 vasúti kocsiról van szó egyiptomi megrendelés alapján. Harmadik tény. Több mint 1 milliárd dolláros, nagyjából 1 milliárd 70 millió dolláros projektről van szó. Negyedik tény. A kereskedelmi szerződést már aláírták, a hitelszerződés aláírása még az idei év végén várható. Megjegyzem, a hitelszerződés aláírása előtt nem megengedett sok információ közlése. A hitelszerződés aláírása után több információ közlése a törvény szerint megengedett lesz. Ötödik tény. A finanszírozást a magyar Eximbank és az orosz exporthitel-biztosító nyújtja. Hatodik tény. Valóban úgy van, legalább 50 százalék lesz a magyar származású termékek aránya a projektben, már csak azért is, mert a törvényi szabályozás alapján a magyar Eximbank csak olyan projektet finanszírozhat, ahol a magyar hányad eléri legalább az 50 százalékot. A következő tény a Dunakeszi Járműjavító megvételével kapcsolatban. Abban a cégben, amely ezt megvenni tervezi, a francia tulajdoni hányad igen jelentős, tehát az oroszfóbiáját ebben a tekintetben nem érdemes táplálni. És az utolsó tény pedig az, hogy a Dunakeszi Járműjavítónak ez azért lesz jó, mert a Transzmasholdingon keresztül olyan piacokra juthat el, amelyekre egyébként sosem juthatna el. Köszönöm a figyelmet. [[Taps a kormányzó pártok padsoraiban. Demeter Márta: Negyedszer is meg fogom…]]
Köszönöm szépen államtitkár úr válaszát. Tisztelt Országgyűlés! Tordai Bence, a Párbeszéd képviselője, kérdést kíván feltenni a pénzügyminiszternek: „Hajlandóe együttműködni a magyar kormány az Európai Unióval a multinacionális cégek adóelkerülésének visszaszorítása érdekében?” címmel. Öné a szó, képviselő úr.
Köszönöm, elnök úr. Tisztelt Államtitkár Úr! November 28-án, most csütörtökön az Európai Unió Versenyképességi Tanácsa tárgyalja az országonkénti nyilvános jelentéstétel irányelvet. A multinacionális cégek adóelkerülése az Európai Bizottság becslése szerint évi 50-70 milliárd euró kárt okoz az EU tagállamainak, ez a teljes magyar költségvetéssel azonos. Az irányelv átláthatóbbá tenné a multinacionális cégek működését, így könnyebb lenne adófizetésre bírni őket. Tudjuk, hogy Magyarország ma komoly versenyképességi gondokkal küzd. [[Menczer Tamás: Igen? Na, ne viccelj…]] Az EU 28 tagállamából csak a 24.-ek vagyunk a World Economic Forum rangsora szerint. A friss kiadvány felhívja a figyelmet, hogy Bulgária is mindjárt beelőz. A gyenge versenyképesség oka pedig az, hogy a kormány nem ruház be a humán tőkébe, az emberbe. Nem költenek eleget oktatásra, egészségügyre, szociális célokra. A Fidesz-kormány inkább gigantikus állami támogatásokkal és adózási előnyökkel igyekszik idevonzani a multinacionális nagyvállalatokat. Például a Samsung Sdi gödi beruházásához nyújtani tervezett 36 milliárd forint állami támogatás annyira sok, hogy az Európai Bizottság vizsgálatot indított miatta. Ez munkahelyenként 30 millió forintos ajándékot jelent. Egy olyan gyár, ahol jórészt vendégmunkások fognak dolgozni, és aminek a felépítését a helyiek ellenzik, mégis megépül. Ez az önök állatorvosi lova. Szeretném kifejezni a reményem, hogy a gigantikus támogatásokon, elképesztő adókedvezményeken és adóparadicsomi szinten levő társaságiadó-kulcson túl nem azzal igyekszik a Fidesz-kormány hazánkba édesgetni a külföldi tőkét, hogy passzívan segíti adóelkerülésüket. Államtitkár Úr! Mi lesz a magyar álláspont a Versenyképességi Tanács ülésén az országonkénti nyilvános jelentéstételi irányelvjavaslattal kapcsolatban? Magyarul: támogatjae a Fidesz a nemzetközi nagyvállalatok adóelkerülésének megállítását? A Párbeszéd az emberek oldalán áll. Ugye, a Fidesz sem akarja velünk szemben a nagytőkét szolgálni? Várom válaszát. [[Szórványos taps az ellenzéki pártok padsoraiból.]]
Köszönöm. Tisztelt Országgyűlés! A kérdésre Tállai András államtitkár úr, miniszterhelyettes válaszol. Öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Magyarország aktív szerepet vállal a nemzetközi adóelkerülés elleni küzdelemben. Több mint 100 országgal folytatunk adóügyi információcserét, az elsők között ültettük át a pénzügyi számlákra vonatkozó adatok automatikus információcseréjét lehetővé tevő szabályokat, amelyek több mint 90 országgal teremtenek automatikus információáramlást. Részt veszünk a kérdésben említett multinacionális vállalatok adatait tartalmazó úgynevezett országonkénti jelentések nemzetközi cseréjében is, amiben több mint 60 országgal vagyunk kapcsolatban. Ezek révén a multinacionális cégek tevékenysége nem tud rejtve maradni az adóhatóság előtt. Az országonkénti nyilvános jelentéstételi irányelvjavaslat általános célját, a társasági adózás fokozottabb átláthatóságát, az adókikerülés és az agresszív adótervezés háttérbe szorítását támogatjuk. Ugyanakkor kezdetektől nem támogatjuk és a Versenyképességi Tanács ülésén sem fogjuk támogatni a javaslat jelenlegi formáját a hibás jogalap miatt. Egyébként a tagállamok jelentős része sem támogatja azt. Mivel a javaslat tartalma adózási kérdésekkel függ össze, ezért azt nem a számviteli irányelv módosítása keretében indokolt tárgyalni, hanem adózási kérdésként, az adózási kérdésekkel foglalkozó munkacsoportban. Tisztelt Képviselő Úr! Az Európai Unióban is támogatjuk az adóelkerülés elleni szabályokat, és az utóbbi öt évben az összes adóelkerülés elleni irányelv szabályait átvettük. Folyamatosan aktívan részt veszünk az adóelkerülés elleni nemzetközi folyamatokban és az ezzel foglalkozó valamennyi nemzetközi szervezetben és fórumon is. Köszönöm szépen a figyelmet. [[Taps a kormányzó pártok padsoraiban.]] [[12.50]]
Köszönöm szépen államtitkár úr válaszát. Tisztelt Országgyűlés! Kállai Mária, a Fidesz képviselője, kérdést kíván feltenni a honvédelmi miniszternek: „A Zrínyi 2026 Honvédelmi és Haderőfejlesztési Program keretén belül milyen további fejlesztések várhatóak még a honvédelmi képesség növelése érdekében Szolnokon, s ezek milyen ütemben valósulnak meg?” címmel. Képviselő asszony, öné a szó.
Köszönöm a szót. Tisztelt Elnök Úr! Tisztelt Államtitkár Úr! Tisztelt Országgyűlés! Magyarország ma Európa egyik legbiztonságosabb országa, és ennek megőrzésében, azt gondolom, egyetérthetünk abban, hogy kulcsszerepe van a Magyar Honvédségnek. Szolnok életében történelmileg is nagy szerepe volt a katonaságnak, így jelenleg az MH 86. Szolnok Helikopter Bázisnak, az MH 2. vitéz Bertalan Árpád Különleges Rendeltetésű Dandárnak. Sok embernek ad munkát, Szolnok identitásához hozzátartoznak, és természetesen a katonai szolgálat mellett mindig meghatározó szerepük volt a város közéleti, kulturális és sportéletében is. A „Zrínyi 2026” programmal az elmúlt 25 év legnagyobb és legátfogóbb haderőfejlesztési reformja indult el, mely a szolnoki helyőrségeket is komolyan érinti. A honvédelmi tárca ígéretet tett arra, hogy hazánk egy gyorsan kivitelezhető, ugyanakkor hatékony haderőfejlesztésen megy keresztül. A Magyar Honvédség légiszállítási képességét, helikopterképességét, páncéltörő- és tüzérképességét továbbfejlesztik, légvédelmi rakétarendszereket fognak beszerezni, és megerősítik a különleges műveleti képességet, valamint a katonai rendészeti képességet is. Örömmel látjuk, hogy ennek részeként a szolnoki bázist is jelentős fejlesztések érinti. Köszönjük, hogy a már meglévő, lejárt üzemidejű helikopterek, a hat Mi-24P és ugyanennyi Mi-24V típusú helikopter komplex ipari nagyjavítását elvégeztették, továbbá hogy a gépállományt bővíteni szándékoznak. Így a múlt héten rendben, az ígéretnek megfelelően megérkezett Szolnokra az első két Airbus H145M típusú helikopter. Tisztelettel kérdezem államtitkár úrtól, hogy a „Zrínyi 2026” Honvédelmi és Haderőfejlesztési Program keretében belül milyen további fejlesztések várhatók még a honvédelmi képesség növelése érdekében városunkban, Szolnokon, és ezek milyen ütemben valósulnak meg. Köszönöm szépen. [[Taps a kormánypártok soraiban.]]
Köszönöm szépen, képviselő asszony. Tisztelt Országgyűlés! A kérdésre Németh Szilárd István államtitkár úr válaszol. Államtitkár úr, öné a szó.
Köszönöm, elnök úr. Tisztelt Képviselő Asszony! A „Zrínyi 2026” Honvédelmi és Haderőfejlesztési Program egy átfogó, valós és a településeken is kézzelfogható technikai és képességfejlesztés, aminek középpontjában a magyar honvéd áll. Célunk, hogy katonáink korszerű felszereléssel és kiképzéssel, modern haditechnikai eszközökkel, méltó körülmények között és versenyképes fizetéssel végezhessék felelősségteljes szolgálatukat a haza védelmében. A „Zrínyi 2026” fejlesztéseinek egyik fő helyszíne Szolnok, egy igazi katonaváros; kiemelt szerepet kap, hiszen a szolnoki helikopterbázis a honvédség húsz új Airbus H145M helikopterét fogja vendégül látni, amelyből az első két példány már meg is érkezett, ahogy azt képviselő asszony is kifejtette. A hadrendbe állt két helikoptert még idén további két gép követi, majd 2020-ban 12, 2021-ben pedig 4 helikopter érkezik a bázisra. A fejlesztés magába foglalja a személyi állomány kiképzését, technikai ismereteinek bővítését, továbbá a helikopterek megfelelő üzemeltetéséhez elengedhetetlenül szükséges infrastruktúra és technikai eszközök fejlesztését is. Az infrastrukturális fejlesztések szorosan kapcsolódnak a „Modern városok” programhoz, ami egyben hozzájárul a környék munkaerőpiacának fellendítéséhez, új munkahelyek teremtéséhez, és ezen keresztül a Szolnokon és környékén élő családok megélhetéséhez. Ugyanakkor a fejlesztések nemcsak a helikopterbázist érintik, hanem a vitéz Bertalan Különleges Rendeltetésű Dandárt és a NATO Szolnokon létesítendő Különleges Műveleti Parancsnokságát is. Ahogy a program neve is mutatja, egészen 2026-ig tervezzük az említett fejlesztéseket megvalósítani. S ahogy ezt a fejlesztések is mutatják, amiről ön is beszámolt már, a honvédség a térség meghatározó erejévé szeretne válni Európában, Szolnok pedig ennek a fejlesztési programnak lesz az egyik nyertese, a meghatározó helyőrsége. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Potocskáné Kőrösi Anita, a Jobbik képviselője, kérdést kíván feltenni a nemzeti vagyonkezelésért felelős tárca nélküli miniszternek: „Hozzájuthatnake a balatonvilágosiak továbbra is a Balaton-parthoz, vagy Rákosiék kisajátítása után végleg bezárul előttük a község Balaton-partja?” címmel. Képviselő asszony, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Államtitkár Úr! Nem az első alkalom, hogy ezt a kérdést ide a tisztelt Ház elé hozom, ugyanis látszik már az a tendencia, ami Balatonvilágoson és az egész Balaton körül kialakul. A 47 hektáros Balatonvilágoshoz tartozó terület 37 hektárja már Mészáros és Tiborcz érdekeltségébe került, hiszen az a tulajdonosi hálózat gyakorolja most már a jogokat, amelyeket a balatonvilágosiaktól elvettek. A maradék 10 hektáros területről szeretnék kérdezni, hiszen az most állami vagyonkezelésben van, és jelenleg az önkormányzat gyakorol fölötte jogokat. De mi lesz ezek után? Mi fog történni ezzel a 10 hektáros területtel? Különösen azért aggályos ez, mert az Aligai Fürdőegyesület a TNM rendelet kapcsán a Miniszterelnökséghez fordult és nyílt levelet írt Füleki Zsolt helyettes államtitkár úrnak a tekintetben, hogy látszik már az a tendencia, hogy a balatonvilágosi szabad partszakaszon amely egyébként egy nagyon rövid partszakasz ezen a területen mi fog ott alakulni. Mi az önök célja ezzel a területtel? Hiszen a tendenciák egyértelműek. S különösen azért is, mert a jelenlegi kikötőt bérlő tulajdonos, a bérleti joggal rendelkező tulajdonos azt mondta, hogy a kikötő lezárásra, a móló lezárásra és ezzel a szabadparti sétány is lezárásra fog kerülni a balatonvilágosiak és a magyar emberek elől. S ezt a tulajdonosok eddig még nem is cáfolták. Jogos tehát az a kérdés, hogy Balatonvilágosnak milyen lehetőségei lesznek ezekkel a területekkel. Mit kíván tenni a magyar állam ezzel a 10 hektáros területtel? Továbbra is vagyonkezelésben marad? A Balaton mindenkié, vagy pedig Mészáros és Tiborcz érdekeltségébe kerül? Várom érdemi válaszát. Köszönöm szépen. [[Taps a Jobbik soraiban.]]
Köszönöm. Tisztelt Országgyűlés! A kérdésre Fónagy János államtitkár úr válaszol. Öné a szó, államtitkár úr.
Köszönöm, elnök úr. Tisztelt Ház! Tisztelt Képviselő Asszony! A korábban e témában feltett kérdésére adott válaszom továbbra is aktuális. A Club Aligát alkotó, állami tulajdonban álló ingatlanok és a vagyonkezelési szerződés kérdése tekintetében a magyar állam részéről még nem született döntés. Az állami tulajdonú vagyonkezelt ingatlanok azon részére vonatkozó vagyonkezelői jog megszüntetése tárgyában, amelyre Balatonvilágos község önkormányzata ingyenes tulajdonba adási kérelmet nyújtott be, még zajlanak a tárgyalások a terület vagyonkezelőjével. Itt szeretném ideidézni önnek a vagyonkezelőnek, a Pro-Mot Hungária Kft. nevű cégnek a kezemben lévő írásbeli nyilatkozatát, amelyben kijelenti, hogy engedély nélküli beruházásba nem kezdett, valamint nem tervezi a zöldfelületek rovására parkoló, illetve egyéb létesítmény építését. [[Az elnöki széket dr. Latorcai János, az Országgyűlés alelnöke foglalja el.]] Biztosíthatom, képviselő asszony, hogy bármilyen intézkedésre is kerülne sor akár a területi vagyonkezelő, akár a kikötőt bérlő vállalkozás részéről, azt az érintettek kizárólag a szabályokat betartva, a vonatkozó előírások szerint tehetik meg. Tájékoztatom, hogy az önkormányzat ingyenes tulajdonba adási igényén kívül a Magyar Nemzeti Vagyonkezelő Zrt.-nél ezen területet érintően nincs folyamatban egyéb egyeztetés vagy eljárás, tehát egyelőre csak az önkormányzati kérelem van kézben. Továbbá építési tevékenység vagyonkezelési szerződés szerinti engedélyezésére sem érkezett a tulajdonosijog-gyakorlóhoz kérelem. Reméljük a legjobbakat! Köszönöm szépen. Köszönöm, elnök úr. [[Taps a kormánypártok soraiban.]]
Köszönöm szépen, államtitkár úr. Köszöntöm képviselőtársaimat. Tisztelt Országgyűlés! Bangóné Borbély Ildikó képviselő asszony, az MSZP képviselője, kérdést kíván feltenni a belügyminiszternek: „Miért maradt néma a Kormány a püspökladányi gázrobbanás ügyében?” címmel. Pogácsás Tibor államtitkár úr fog válaszolni. Parancsoljon, képviselő asszony!
Köszönöm szépen, elnök úr. Tisztelt Államtitkár Úr! Mint ismert, múlt hét hétfőn hajnalban gázrobbanás történt Püspökladányban. Hajnali 3 óra körül a föld alatt húzódó cső berobbant, majd kigyulladt és nagy lánggal égett. A robbanás annyira erős volt, hogy a zaj és a fény felkeltette a környékbeli lakókat, akik közül többen kirohantak a házukból, majd később a hírek szerint többen el is hagyták a települést. [[13.00]] A környező utcákban a redőnyök leolvadtak, a közeli körbálák pedig meggyulladtak. De még ott, ahol én lakom, 15 kilométerre Püspökladánytól is riadalmat keltett a robbanás és maga a tűz is. Sőt, mondhatom azt, hogy még Debrecenben is, Debrecenben körülbelül 50 kilométerre van Püspökladánytól, érzékelték a robbanást. Kiderült, hogy repedés keletkezett a vezetéken, ami összességében több száz millió forint kárt okozott. A néhány évtizede létesült cső repedéséhez a folyamatos karbantartás és ellenőrzés dacára a rendszeren belüli okok vezethettek. A szakértők értetlenül állnak az események előtt, ilyen, a gázcsövekben keletkező belső hibát valószínűsíthető balesetre nem is emlékeznek. Itt szeretném megköszönni a tűzoltóknak és a katasztrófavédelemnek azt a hatékony és gyors beavatkozást, amit láthattunk, érzékelhettünk akkor hajnalban, és emiatt nem történt nagyobb tragédia. Viszont azt láttuk az elmúlt egy hétben, hogy a kormány nem szólalt meg az üggyel kapcsolatban. Mai napig nem értjük, hogy egy ilyen katasztrofális helyzet után a kormány részéről hogyan maradhatnak csendben. Elsődleges dolga az lenne a kormánynak, hogy megnyugtassa a lakosságot, információt osszon meg velük, és közölje azt, hogy mit tud az esetről. A mai napig nem történt meg. Kérdezem államtitkár urat, hogy mit tudnak az esetről, miért nem szólaltak meg, és mikor kívánják megnyugtatni a Hajdú-Bihar megyei lakosokat. Várom válaszát, államtitkár úr. [[Dr. Gurmai Zita és Kocsis-Cake Olivio tapsol.]]
Köszönöm szépen, képviselő asszony. Mint említettem, a választ Pogácsás Tibor államtitkár úr fogja megadni. Parancsoljon, államtitkár úr!
Köszönöm szépen a szót, elnök úr. Tisztelt Országgyűlés! Tisztelt Képviselő Asszony! Magyarországon a katasztrófavédelemmel kapcsolatos jogszabályok biztosítják azt, hogy mind a személyi, mind a tárgyi, mind a jogi feltételek adottak legyenek ahhoz, hogy ha katasztrófahelyzet alakul ki, akkor a katasztrófavédelemmel kapcsolatos tevékenységet a leggyorsabban, a legrövidebb idő alatt el lehessen kezdeni, és a szükséges beavatkozás megtörténhessen. Így történt ez november 18-án is. A katasztrófavédelem a beérkezett jelzést követően riasztotta a tűzoltókat, a tűzoltók pedig valóban szakszerű munkával, a gázvezeték kiszakaszolását követően, eloltották a keletkezett tüzeket. A gázvezeték kiszakaszolását követően is rendelkezésre állt a szükséges gázmennyiség mind a térségben, mind az ország egész területén, tehát ennek a gázvezetéknek a kiesése nem okozott vagy nem okoz problémát a gázszállításban. A magyar gázszállító rendszer műszaki színvonala világszínvonalú, a létesítéshez és az üzemeltetéshez szükséges engedélyek megszerzésekor rendkívül szigorú feltételeknek kell megfelelni, és az üzemeltetés során is rendszeres ellenőrzés szükséges. A gázvezeték felrobbanását követő első szakértői vizsgálatok alapján kimondható, hogy bűncselekményre utaló tevékenység, jelenség nem volt, így a vizsgálat tovább folyik; mind műszaki, mind szervezeti, mind az irányítási rendszerrel kapcsolatos üzemeltetői és hatósági vizsgálat is folyik. Amennyiben a vizsgálatok lezárulnak, és pontos képpel rendelkezünk arról, hogy mi okozhatta a gázrobbanást, az annak megfelelően szükséges intézkedéseket a hatóságok meg fogják hozni. Köszönöm szépen, elnök úr. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Gréczy Zsolt képviselő úr, a DK képviselője, kérdést kíván feltenni a Miniszterelnökséget vezető miniszternek: „Megértette már a Fidesz az önkormányzati választás üzenetét? Az Orbán-kormány ne akarja megfojtani az ellenzék által irányított városokat” címmel. Gréczy Zsolt képviselő úré a szó, és Orbán Balázs államtitkár úr fog válaszolni. Parancsoljon!
Köszönöm a szót, elnök úr. Tisztelt Ház! Tisztelt Államtitkár Úr! Nem elég, hogy az ország számos pontján dőlnek ki a korábbi fideszes városvezetések ügyeinek csontvázai, rendre jönnek az aggodalomra okot adó hírek, miszerint az Orbán-kormány fojtogatni akarja a rezsimhez hűtlenné vált településeket. Előkerülnek eddig nem ismert, a fideszes polgármesterek által hátrahagyott adósságok, hiányok, cetliken meghagyott milliós elköteleződések, ledarált papírok zsákba gyömöszölve. Másutt meg egész hadosztályokat fizettek ki az adófizetők pénzén, pazarlóan bánva a közpénzzel.Amíg azonban a gyakran piszkos múltat feltáró munka zajlik ezekben a hetekben, hónapokban az ellenzéki koalíció által átvett városokban, kerületekben, aggasztó hírek jönnek arról is, hogy törvénymódosításokkal akarják a városokat arra kényszeríteni, hogy adóbevételeiket például csak helyi közlekedésre fordítsák, mintegy kivonultatva az államot a fenntartás felelőssége alól, egyúttal pénzügyi gondokat okozva e településeken, amelyek más fontos funkcióra nem tudnak ezekből a pénzekből áldozni. Budapesti színházak aggódnak a korábbi taotámogatás miatt, hogy megkapjáke, a fideszes kézen maradt városok múzeumainak kiemelt támogatást ígérnek, az ellenzékieknek pedig a működés feltételeit sem garantálják. Meglévő fejlesztéseket kellene véghez vinni például a fővárosi kórházakban, de ezek is rendre elmaradnak, miközben egy kilenc éve föl nem épült és egyetlen kapavágásig el nem jutó szuperkórházzal próbálják vetíteni az emberek arcába a fényt. Félő, hogy az önkormányzati választási vereségbe belenyugodni képtelen Fidesz és az Orbán-kormány efféle ravaszkodással, pénzek elvonásával zsarolja meg az elvesztett városok, kerületek vezetőit. Lehet, hogy abban bíznak önök, hogy ezekben a városokban nem derülnek ki a fideszes ügyek? Milyen garanciát tud adni nekünk arra, hogy miközben korrekt partneri viszonyról beszélnek, befejezik a víz alatti rugdosódást? Ma 3,5 millió magyarnak nem fideszes a polgármestere. Nem lehet őket büntetni csak azért, mert nem a Fideszre szavaztak. Várom államtitkár úr válaszát.
Köszönöm szépen, képviselő úr. Orbán Balázs államtitkár úr válaszol az elhangzott kérdésre. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Az a helyzet, hogy azt látom, mindenki magából indul ki, ön pedig a saját maguk és párttársai általi kormányzati teljesítményből és önkormányzati teljesítményből indul ki. Szerencsére a fideszes városvezetők és a fideszes kormány teljesítménye ehhez képest teljesen máshogy áll.Ha Budapestről beszélünk, akkor 20 éves Demszky-korszak után, úgy látszik sajnos, hogy a 21. évébe lépünk bele a Demszky-korszaknak, ami az első 20 évben a meg nem valósuló fejlesztéseket, korrupciót, a legrosszabb értelemben vett slumosodást és eladósodást jelentette. A vidék Magyarországának lecsúszásáról pedig ne is beszéljünk. Ehhez képest kilenc éve van polgári kormány, kilenc évig polgári városvezetése Budapestnek, ami egyrészt kiszabadította a településeket az adósságcsapdából, több ezer milliárd forintnyi fejlesztési forrásokat vitt ezekre a településekre, és mindezeket úgy hajtotta végre, hogy közben folyamatosan tárgyalt és partneri viszonyt alakított ki a települések érdekében tevékenykedő valamennyi városvezetéssel. Mi az önkormányzati választások napján, noha azokat a kormánypártok megnyerték több helyen, új ellenzéki kötődésű városvezetőket választottak a magyar állampolgárok, az első napon garantáltuk azt, hogy ez a hozzáállás ugyanígy fog maradni az önkormányzati választásokat követően is. Ennek ellenére azt látjuk, hogy a Demszky-korszak 21. évében a baloldal megint csak az egymásnak kifizetett pénzekről, a korrupcióról, az el nem indított beruházásokról, stadionstop helyett kórházstopról és múzeumstopról beszél. Nagyon aggódunk ezért. Ugyanakkor a városvezetőknek minden olyan adottsága és minden olyan feltétele rendelkezésükre fog állni, ami a korábbi városvezetők rendelkezésére állt. Az adóbevételeket pedig eddig is a törvényekben meghatározottak szerint kellett felhasználni a városok érdekében. Köszönöm szépen a szót. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Hohn Krisztina képviselő asszony, az LMP képviselője, kérdést kíván feltenni a belügyminiszternek: „Hogyan lehet csökkenteni a családon belüli erőszakok számát?” címmel. A kérdésre a miniszterelnök úr megbízásából a téma szerint feladat- és hatáskörrel rendelkező Kásler Miklós emberi erőforrások minisztere nevében Rétvári Bence államtitkár úr fog válaszolni. Parancsoljon, képviselő asszony, öné a szó.
Tisztelt Képviselőtársaim! Ma van a nők elleni erőszak megszüntetésének világnapja. A nők elleni párkapcsolati erőszak kiemelkedően fontos emberi jogi, egészségügyi és szociális probléma Magyarországon. A közpolitika ezt sohasem tekintette lényeges problémának, annak ellenére, hogy Magyarországon több nőt, gyermeket ér fizikai és/vagy szexuális erőszak vagy bántalmazás, mint ahányszor ezzel a hatóságokhoz fordulnak. [[13.10]] Magyarországon kevés kutatás és adatgyűjtés történt a témában, információ és a megfelelő tudás hiánya jellemzi még a jogalkalmazó szerveknél dolgozókat is. Emellett a párkapcsolati erőszakkal kapcsolatos sztereotip gondolkodás jellemző a közvéleményre és a szakemberek széles körére. Minimális a képzett, a témára érzékenyített, felkészített szakemberek száma. Kérem államtitkár urat, szíveskedjen válaszolni a kérdéseimre. Tisztában vannake azzal, hogy milyen okok vezetnek a családon, kapcsolaton belüli erőszakhoz, és mit tud tenni a kormány, hogy ezek száma csökkenjen? Tervezie szigorítani a bántalmazások után járó büntetéseket a kormány, legfőképpen a nőkre, illetve gyermekekre irányuló erőszaktételek esetében? A különböző rendvédelmi szervek hierarchikus rendszerében a tekintélyelvűség felülírhatjae a pártatlanságot, az igazságosságot? Vane tudomásuk arról, hogy hány eset nem jut el az igazságszolgáltatásig, illetve bírósági szakaszba? Hogyan lehetne megerősíteni a támogató rendszert, hogy minél nagyobb arányban felszínre kerüljenek az esetek, és a bántalmazottak segítséget, támogatást kaphassanak? Végül, az isztambuli egyezmény helyett hogyan biztosítja a kormány a párkapcsolati erőszakot megelőző intézmények megerősítését? Köszönöm szépen.
Köszönöm szépen, képviselő asszony. A képviselő asszony kérdésére Rétvári Bence államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Azt hiszem, mindenki fontos kötelezettségének érzi, hogy bármilyen kapcsolati erőszak esetén fellépjen, minden más erőszak esetében is, és a kapcsolati erőszak esetében is. Ezért nyújtotta be a kormánypárt még 2013-ban azt az indítványát, amely az új büntető törvénykönyv hatálybalépése előtt már a büntető törvénykönyvbe ezt a tényállást beillesztette. Akkor erre a törvényjavaslatra a kormánypárti képviselők szavaztak igennel, az ellenzéki képviselők pedig nem támogatták ezt az akkori büntetőjogszabály-módosító javaslatot. Tehát a hitelesség szerintem ilyen szempontból fontos, hogy ki az, aki a szavazatával is lépett ez ügyben. Ön akkor itt nem volt képviselő, de ellenzéki képviselőtársai igen.Amit ön is jelzett, hogyan lehet fellépni, hogy minél kevesebb ilyen legyen, ez nem csak a büntetőjog eszközeivel kell hogy megvalósuljon; erre anyagi forrásokat és többletet is kell fordítani. Éppen ezért a jövő évi költségvetés is többlettámogatást tartalmaz a költségvetésben, 150 millió forint többlettámogatást erre a területre, és 3 milliárd forint értékű fejlesztési forrást fordítunk pontosan arra, hogy megelőzzük azt, hogy valaki áldozattá tudjon válni. Négy fő terület van, az ellátórendszer bővítése és fejlesztése, a megelőzés, a szakemberek képzése és a társadalmi szemléletformálás. 2010-ben volt 12 krízisközpont, ma van 20. 2010-ben volt 4 félutas ház, most van 21. Most van emellett 8 titkos menedékház és 7 kríziskezelő ambulancia is, amely mind különböző módon, van, amelyik rövidebb, van, amelyik hosszabb távra, de azokat segíti, akik ilyen helyzetbe kerülnének. A „Védőháló a családokért” fejlesztés révén az áldozattá válást 17 szervezet segítségével igyekszünk megelőzni, a kríziskezelő szolgáltatók fejlesztésére 1,16 milliárd forintot fordítunk, hogy az áldozatsegítő, -ellátó rendszer minél jobb legyen, a gyermekvédelmi jelzőrendszernél 5 ezer fő képzését indítottuk el, ebből idén 1550 főé valósul meg. „Kapcsolj egyből!” néven van egy alkalmazás, egy mobiltelefonra letölthető applikáció, amellyel a pánikgombbal bárki hívhatja a telefonszolgáltatót, emellett pedig a legközelebbi ellátóhelyekről tartalmaz információt, de sok más fejlesztésünk is fut, amely mind-mind ennek a csoportnak nyújt segítséget. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Kocsis-Cake Olivio képviselő úr, a Párbeszéd képviselője, kérdést kíván feltenni az agrárminiszternek: „Veszélyben vannake az emberek a Mátrai Erőmű környezetében?” címmel. Tájékoztatom képviselő urat, hogy Farkas Sándor államtitkár úr, miniszterhelyettes fog válaszolni. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Idén augusztusban derült ki, hogy valami súlyosan szennyezi a Tarnát és a Bene-patakot. Mindkét patak koromfekete volt. Én azonnal kérdést intéztem a belügyminiszterhez, hogy megtudjam, mi történt. A belügyminiszteri válaszból kiderült, hogy a szennyezés a Mészáros Lőrinc tulajdonában lévő Viresol Kft. egyik tározójából ered. A lakossági jelzések alapján a patakszennyezések, a szúrós szagú gázokkal járó esetek augusztus óta rendszeresen ismétlődnek. Elmondhatja Gulyás Gergely a kormányinfón, hogy minden rendben van, nincs itt semmi gond, de az ipari létől habzó, hamuszürkévé változó patakot mindenki látja, illetve a településen terjengő szúrós szagot is mindenki érzi. Az sem normális, hogy nem a cég hívta ki a katasztrófavédelmet, hanem lakossági bejelentésre mentek ki. Az a helyzet, hogy komoly ipari szennyezés keletkezik minden bizonnyal a Viresol Kft. hibájából. Kérem, szíveskedjék tájékoztatni arról, hogy mióta van tudomása a hatóságoknak az említett cég környezetében kén-hidrogén, nitrogén-monoxid és foszfor-hidrogén, foszfin képzésével, képződésével járó haváriákról. Milyen lépéseket, kötelezéseket tettek, illetve írtak elő a hatóságok a környezeti és egészségügyi károk csökkentése érdekében? Miért nem lépnek fel olyan elánnal a céggel szemben, mint tették azt Bige László gyárával kapcsolatban? Milyen költségei voltak eddig a vizsgálatoknak és a kárenyhítésnek? Ki finanszírozta a szükséges beavatkozásokat? Kérem, pontosan válaszoljon a kérdésekre, mert a helyi emberek nagyon szeretnék tudni, hogy mi folyik ott. Várom megtisztelő válaszát. [[Taps a DK soraiból.]]
Köszönöm szépen, képviselő úr. Farkas Sándor államtitkár úr válaszol az elhangzottakra. Parancsoljon!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Ön annyi kérdést feltett, amennyire természetesen két percben nem lehet válaszolni, de megpróbálom tájékoztatni önt tárgyilagosan az alábbiakról. Mindenekelőtt hangsúlyoznám, hogy a kormány a lakosság egészségének védelme érdekében az illetékes területi hatóságok közreműködésével a környezet állapotát a jogszabályokban előírtaknak megfelelően folyamatosan nyomon követi, és az esetleges rendkívüli környezetterhelések esetén megteszi a szükséges intézkedéseket.A Mátrai Erőmű Zrt. őzsevölgyi víztározójával, valamint a Bene-patak szennyezésével összefüggésben tett bejelentések nyomán a területi katasztrófavédelmi szerv haladéktalanul megkezdte a méréseket mobil laboratórium segítségével. A mérések jelenleg is zajlanak, és addig folytatódnak, ameddig ezek szükségesek. A Heves Megyei Katasztrófavédelmi Igazgatóság november 12-én, illetve november 15-én közleményt adott ki a lakosság tájékoztatására, amely egyértelműen tartalmazza, hogy a műszeres mérések szerint egy, a telephely területén lévő technológiai víztározóban kén- és foszfortartalmú gáz fejlődött, nagy valószínűség szerint a tározóban felgyűlt szerves anyag bomlása miatt. A felszabaduló gáz erőteljes szagú volt, de a lakosságra nézve nem jelentett veszélyt. A mérések a környező településeken élők egészségére veszélyes határértéket nem mutatott ki. Erről a katasztrófavédelmi szerv tájékoztatta az önkormányzat képviselőjét és a közvéleményt. A mérések a Mátrai Erőmű Zrt. területén is történtek, az eredmények alapján szükséges intézkedéseket a vállalat megtette, a vízszennyezés megakadályozása, csökkentése, valamint a vízszennyezés levegőre történő áttevődésének megakadályozása érdekében. A méréseket Detk és Visonta önkormányzati képviselői, az érdeklődő település lakosai a helyszínen figyelemmel kísérhették, ennek eredményeit megismerhették. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Bencsik János képviselő úr, a Fidesz képviselője, kérdést kíván feltenni az agrárminiszternek: „Milyen további fejlesztések várhatóak a Országfásítási Program keretein belül?” címmel. Tájékoztatom önt, képviselő úr, hogy Farkas Sándor államtitkár úr válaszol önnek. Parancsoljon, képviselő úr, öné a szó.
Tisztelt Államtitkár Úr! Novemberben elindult az országfásítási program, melynek keretében az állami erdőgazdaságok több mint 550 hektár új erdőt telepítenek, ehhez 2 millió facsemetét és csaknem száz tonna makkot felhasználva. A programban 86 település és számos civil szervezet is jelezte részvételi szándékát. A fásításban történő közösségi részvétel erősítése érdekében a kormány jelentősen megemelte a vidékfejlesztési program keretében elérhető erdőtelepítési támogatások mértékét. Mint ahogy azt képviselőtársaim is tudják, az éghajlatváltozás negatív hatásait jelentős mértékben csökkentik az erdővel fedett területek, hiszen a fák természetes módon kötik meg a levegőben előforduló szén-dioxidot, továbbá pozitív módon befolyásolják a városi környezet mikroklímáját is. Mindez annak is köszönhető, hogy az egy évvel ezelőtt elfogadott nemzeti éghajlatváltozási stratégia, továbbá az azóta készülő cselekvési tervek az erdőgazdálkodásban is paradigmaváltást eredményeztek, kiemelt feladattá vált a klímacélok teljesítése. [[13.20]] Az összehangolt munka eredményeként szolgálati helyemen, Komárom-Esztergom megyében, beleértve a Tatai-medence területét is, mintegy 60 hektáron 220 ezer facsemetét ültetnek el a mostani telepítési szezonban. Miután a faültetésben válogatott sportolók, ismert művészek egyaránt részt vállalnak, a program az éghajlatváltozáshoz történő alkalmazkodás fontosságára is felhívja a figyelmet. Ezért is kérdezem a tisztelt miniszter urat, hogy a továbbiakban milyen módon kívánja segíteni a kormány az országfásítási program tartós működését, és ezzel együtt az erdőgazdálkodás mint természetes szénnyelő ágazat megerősítését. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. A válaszra Farkas Sándor államtitkár úrnak megadom a szót. Parancsoljon, államtitkár úr!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Az Agrárminisztérium a közeljövőben három területen indít fásítási programot, illetve részben már el is indította. A legtöbb erdősíthető szabad területünk magántulajdonban van, ezért a legfontosabbnak a gyenge mezőgazdasági területeken gazdálkodók ösztönzését tartjuk; őket segíti a vidékfejlesztési program módosítása, az erdőtelepítési támogatások 80 és 130 százalékkal történő emelése. Az ősz folyamán már jelentősen megnőtt az érdeklődés, több ezer hektáron kezdték meg az erdőtelepítési tervek készítését.A második fontos terület az önkormányzati fásítások támogatása. Itt a legelső feladatunk a figyelemfelhívás, hogy az önkormányzatok is pályázhatnak a vidékfejlesztési program erdőtelepítési támogatására; az állami erdőgazdaságok szaktudását az ő számukra is felajánlják. Emellett a Magyar Nemzeti Vidékfejlesztési Hálózat keretéből 500 millió forintos programot indítunk, amely az önkormányzati területeken és az önkormányzati intézményeknél elvégzett fásításokkal népszerűsíti a faültetést. Megkezdtük a barnamezős területek fásításával kapcsolatos programok előkészítését is. Harmadikként állami területeken indítunk fásítási programokat. Az állami erdőgazdaságok saját területein most elindult 550 hektáros telepítést a következő években is folytatjuk, folyamatban van a honvédségi felhasználásra feleslegessé vált területek felmérése, és egyeztetéseket kezdtünk az ITM-mel az útfásítások elindítására. A most induló országfásítási program eredményeképpen várhatóan öt év alatt mintegy 25 ezer hektárral tudjuk növelni az erdőterületeinket, ami óvatosabb becslések szerint is 300-350 ezer tonna szén-dioxid megkötését jelentheti. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Steinmetz Ádám képviselő úr, a Jobbik képviselője, kérdést kíván feltenni az emberi erőforrások miniszterének: „Pontosan hány, kizárólag külföldi állampolgárságú gyermek sportolásához nyújt TAO-támogatást a Fidesz-kormány?” címmel. Rétvári Bence államtitkár úr fog válaszolni. Képviselő úr, öné a szó.
Köszönöm a szót, elnök úr. Tisztelt Országgyűlés! Tisztelt Államtitkár Úr! Megint hoztam önöknek egy névsort Kisvárdáról: Hlib Szaharda, Vladyslav Ivancho, Yaroslav Helesh, Artem Nahirnij, Oleh Shokun, Serhii Gritsu, Illia Popovych, Ivan Lukecha, Maksym Babych, Valentyn Napuda, Ivanicja Maxim Vasziljovics, Ivan Romanchuk, Kristiano Kovalchyn, és még hosszan sorolhatnám tovább, de kifutok az időkeretből. Ők nem a felnőtt csapat új igazolásai, hanem a helyi utánpótlás ukránul beszélő tagjai. Kisvárdán ugyanis nemcsak a felnőtt csapat van tele külföldiekkel, hanem már az utánpótlás is. De, tisztelt képviselőtársaim, hogyan engedhető meg az, hogy az utánpótlás-fejlesztésre szánt taotámogatásból, most tessék figyelni, magyar közpénzből külföldi játékosokat nevelünk, olyanokat, akik a magyar tehetségek elől veszik el a helyet?A Fidesz-kormány szerint, mint azt korábban Szabó Tünde államtitkár asszonytól megtudhattuk, a taorendszer eredményességének fokmérője a leigazolt versenyzők száma és a sportlétesítmény-fejlesztések. Ebben nem értünk egyet, ezek ugyanis csak eszközei, de nem célja és végképp nem fokmérője a sikeres utánpótlás-fejlesztésnek. Tisztelt Államtitkár Úr! Önök korábban nem adtak választ a feltett kérdéseimre, ezért most újra megkérdezem: mégis milyen szakmai munka folyik Kisvárdán? Pontosan hány, kizárólag külföldi állampolgárságú gyermeknek nyújt a Fidesz-kormány taotámogatást? És milyen nemzeti érdek alapján finanszírozzák a külföldi játékosok nevelését és azokat a klubokat, ahol a magyar tehetségek helyett a gyenge képességű külföldieknek adnak esélyt? Várjuk sportszakmai válaszát.
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! A bevezetett taorendszer eredményességét több minden mutatja. Az egyik fokmérő az, hogy a látvány-csapatsportágakban abban a hat csapatsportban, amelyekről a taorendszerben beszélünk mennyi igazolt sportoló volt 2010-ben, és mennyi igazolt sportoló van most: 213 ezer volt, mielőtt elindult volna a taorendszer, és 450 ezerre emelkedett a taorendszernek is köszönhetően. Tehát ez egy elég jelentős emelkedés, több mint kétszeresére nőtt, és nemcsak a látvány-csapatsportágakban, hanem a többi sportban is nőtt az igazolt sportolók száma, és így félmillió fő fölé emelkedett. Azt hiszem, ez egy óriási eredmény, és a tao nélkül ezt sosem értük volna el, akkor ott lennénk valahol a 250 ezer környékén; most ott vagyunk a félmillió környékén. Ez egy óriási előrelépés nemcsak a magyar sport szempontjából, hanem azért is, hogy a fiataloknak vane olyan életcélja, hogy sportolókká váljanak, vagy olyan életcélja, hogy sportoljanak nap mint nap, nem azért, mert élsportolók akarnak lenni, hanem azért, mert szeretik a sportot, és ezáltal nyilván több évet fognak tudni egészségben eltölteni, jobban meg tudják őrizni az egészségüket. Nem kell önnek ecseteljem, hogy mennyi egyéb pozitív hatása van a csapatszellemre, az önfegyelemre, az akaraterőre a sportnak. Itt sikerült megduplázni ezt a számot [[Zaj, közbeszólások az ellenzéki sorokból.]] és én nem hiszem, hogy kudarcosnak lehet ítélni azt, ha több fiatal és több felnőtt sportol. [[Az elnök csenget.]] Másrészről: voltak lepusztult sportlétesemények, amelyekre az elődeink mindenféle stratégiát letettek az asztalra, aztán nem lett belőle semmi, vagy voltak igények, hogy új sportlétesítmények jöjjenek létre. Ma, ha ön körbeutazik az országban, sokszor sokfelé jár, azt láthatja, hogy újabb és újabb, kisebb, nagyobb, közepes sportlétesítmények létrejöttek, és van hol a fiataloknak és mindenki másnak is sportolni; szerintem ezek jó és fontos előrelépések. Ha ön bizonyos állampolgárokat kizárna Magyarországon a sportolás lehetőségéből, akkor országgyűlési képviselőként ám nyújtson be erre törvényjavaslatot vagy tegyen mást. Mi azt szeretnénk, ha Magyarországon minél többen sportolnának, és ezért van a taorendszer is. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Molnár Gyula képviselő úr, az MSZP képviselője, kérdést kíván feltenni a pénzügyminiszternek: „Magyarország a vendégmunkások paradicsoma?” címmel. Tájékoztatom képviselő urat, hogy Tállai András államtitkár úr, miniszterhelyettes fog önnek válaszolni. Parancsoljon!
Köszönöm szépen, elnök úr. Tisztelt Államtitkár Úr! Mintha a nagy rendező így rendezte volna, szeretném folytatni Steinmetz képviselőtársam gondolatát, kicsit szélesebb összefüggésben, nem kizárólag szűken a kisvárdai futballcsapatra, de milyen jó, hogy ön fog válaszolni!Szóval, miközben önök mindenhol nagyon komoly csatát vívnak a gazdasági bevándorlók, a tömeges migráció ellen, rendkívül nagy harcosok, meglepetéssel látjuk az Idegenrendészeti Főigazgatóság különböző adatait: míg az előző esztendőben 109 szakma volt, ahol engedély nélkül lehetett munkavállalást biztosítani, mára ez 119 szakmává nőtt, ahol engedély nélkül lehet külföldről érkező állampolgárokat is alkalmazni. 2017-hez képest drasztikusan nőtt a külföldről érkezett munkavállalók száma: ez akkor még 11 464 volt, a tavalyi évben ez már 34 ezer fölött volt, és idén szeptemberig 31 ezer. Csak a hallgatók és a nézők kedvéért mondom, hogy feljött a negyedik helyre az indiai vendégmunkások száma, közel 2 ezer indiai vendégmunkás van. Magam is a választókörzetemben egy vállalkozóval beszéltem, aki elmondta, hogy nagyon bízható munkaerők. Csak az az igazi kérdés, államtitkár úr, és erről szól az én kérdésem, hogy mit tervez tenni a kormány. Mit tervezett és mit gondol tenni a következő években a most már nagyon komoly munkaerőhiány megállítására? Mikor ismerik be azt, hogy gyakorlatilag képtelenek kezelni bizonyos szakmákban a munkaerő vészes hiányát? Köszönöm szépen.
Köszönöm szépen, képviselő úr. A válaszra megadom a szót Tállai András államtitkár úrnak. Parancsoljon, államtitkár úr!
Tisztelt Elnök Úr! Tisztelt Országgyűlés! Tisztelt Képviselő Úr! Természetesen Magyarország nem a vendégmunkások paradicsoma [[Dr. Varga-Damm Andrea: Ááá!]] , mint ahogy kérdésében ezt felteszi. [[13.30]] Nem is fog azzá válni, mert a hazai munkaerőpiacot védő kvótarendszer nem teszi lehetővé, hogy harmadik országbeli állampolgárok korlátlan számban vállaljanak munkát hazánkban. A 2019-re meghatározott kvóta 57 ezer fő. A Magyarországon foglalkoztatható, Unión kívüli vendégmunkások számát tehát ez a szám rögzíti. A kvóta számítása jogszabályban rögzített automatizmus útján történik, az egy évvel korábbi munkaerő-keresletet figyelembe véve. Ha megengedi, szeretném emlékeztetni a 2010 előtti időszakra, amikor kétszer magasabb volt a munkanélküliség Magyarországon, és lényegesen alacsonyabb volt a hazai foglalkoztatási mutató, és mégis 60 ezret meghaladó volt a vendégmunkások száma. Igaz, akkor önök kormányoztak. Magyarország, a magyar gazdaság, a hazai munkaerőpiac helyzete mára alapvetően megváltozott, hiszen a gazdasági növekedés az egyik leggyorsabb ütemű Európában, a hazai foglalkoztatási ráta pedig a rendszerváltás óta soha nem volt ilyen magas, az uniós átlagot tartósan meghaladó, míg a munkanélküliség a legalacsonyabbak között van a 28 tagállamot tekintve. A kormányzati politika harmadik országbeli állampolgárok betelepítése helyett azonban a hazai munkaerő felkutatására, aktivizálására, képzésére, a családtámogatási rendszer erősítésére fókuszál. Ennek érdekében több olyan szakpolitikai intézkedést hoztunk az elmúlt időszakban, amelyekkel elő lehet segíteni a hazai vállalkozások alkalmazkodását a hatékony munkaerő-gazdálkodás [[Az elnök a csengő megkocogtatásával jelzi az idő leteltét.]] versenyképességük megőrzése és javítása érdekében. Köszönöm szépen a türelmet. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Varju László képviselő úr, a DK képviselője, kérdést kíván feltenni a nemzeti vagyon kezeléséért felelős tárca nélküli miniszternek: „Ki fizeti a ré-vészt, és főleg mennyibe fog az kerülni?” címmel. Tájékoztatom képviselő urat, hogy Fónagy János államtitkár úr fog válaszolni. Varju László képviselő urat illeti a szó. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Államtitkár Úr! Nemrégiben bejelentették, hogy a Magyar Villamos Művek megvásárolja Mészáros Lőrinc cégét, a Mátrai Erőmű adásvételi szerződéséről tárgyalnak. Az erőművet Mészáros Lőrinc érdekeltsége két éve vásárolta meg, komoly nyereség reményében.2015-16-ban az üzemeltetés során több mint 20 milliárd forintos eredményt értek el, majd azt követően, amikor ez veszteségbe fordult, mínusz 15 milliárd forintot sikerült elérni, most hirtelen az állam a segítségére siet. Ez biztos, hogy probléma egy vállalkozásnál, de ilyen van. Mondhatnám Fülig Jimmyvel: ha szurkált, uram, akkor viselje annak következményeit. Tehát ha veszteséges egy ilyen vállalkozás, akkor Magyarország minden vállalkozásának a segítségére siet az állam? Mert akkor értem a tevékenységet, de a szóban forgó vállalkozó a veszteségére való tekintettel azt megelőzően egyébként már 7 milliárd forint állami támogatásban részesült, és még különösebben, ha régóta tudható, hogy az üzem rövid időn belül rekonstrukcióra, nagyarányú felújításokra szorul, amire az előző tulajdonos komoly tartalékot képezett, ám az új gazda a veszteséges cégből 11 milliárd forintos nyereséget kivett. Éppen ezért akkor kérdezem tisztelt államtitkár urat: összeférhetőnek tartjae ezt a tranzakció-sorozatot a tisztességes piaci versennyel? A vételárral, a további veszteségekkel, felújítási költségekkel együtt mennyibe fog kerülni az adófizetőknek az, hogy Mészáros Lőrinc átmenetileg részt vett ebben a történetben? Mennyi az ő nyeresége ezen a történeten? Végezetül pedig szeretném kérdezni, hogy menet közben az erőműben korábban jelen lévő naperőműnek mi lett a sorsa, az hova tűnt onnét, ki lett a tulajdonosa annak. Köszönöm szépen. Várom megtisztelő válaszát.
Köszönöm szépen, képviselő úr. A válaszra Fónagy János államtitkár úrnak megadom a szót. Parancsoljon, államtitkár úr!
Köszönöm, elnök úr. Tisztelt Ház! Tisztelt Képviselő Úr! Valóban, az Opus Global tájékoztatása szerint a társaság, valamint a Status Energy Magántőkealap 2019. november 19-én szándéknyilatkozatot írtak alá a Magyar Villamos Művek Zrt.-vel. Ebben a felek kijelentették, hogy tárgyalásokat kezdenek a Mátrai Erőmű 72,66 százalékos közvetett tulajdoni hányadának a társaság és a Status Energy Magántőkealap által történő értékesítése és az MVM által megtörténő megvásárlása tárgyában.Az ön által hivatkozott társasági tranzakció kapcsán folyamatban van a céltársaság átvilágítása. Tőzsdei értintettségű társaság lévén a szigorú kommunikációs szabályok betartására nekem is figyelemmel kell lennem. ’18 márciusától az Opus Global többségi irányítása alá tartozó Mátra Holding Energy Zrt. 72,66 százalékos, az MVM-csoport 26,15 százalékos részesedéssel rendelkezik a Mátrai Erőműben. Az erőmű Magyarország egyetlen, jelentős hazai primer energiaforrására, a lignitre alapozott erőműve, hazánk második legnagyobb villamosenergia-előállítója, második legfontosabb alaperőműve, összesen 966 megawatt beépített kapacitással. Termelése a hazai villamosenergia-előállítás 18 százalékát adja, még ha ma az igények miatt ez alacsonyabb is. A lignitvagyonra tekintettel, amely rendkívüli helyzetben energiatartalékot jelent Magyarország számára, az erőműre mindenképpen szükség van; egyébként jelenleg mintegy 2100 embernek ad munkát. A hazai fogyasztók folyamatos ellátásának biztosítása érdekében meggyőződésünk és meggyőződésem, hogy a Mátrai Erőműre alapvetően szükség van a jövőben is, ezért esetleges állami tulajdonba történő visszavásárlása indokolt. Köszönöm szépen a türelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Csárdi Antal képviselő úr, az LMP képviselője, kérdést kíván feltenni az emberi erőforrások miniszterének: „Milyen megoldásokat kínál a kormány a gyógyszerhiány megoldására?” címmel. Tájékoztatom a képviselő urat, hogy Rétvári Bence államtitkár úr fog válaszolni. Parancsoljon, képviselő úr, öné a szó.
Köszönöm szépen a szót, elnök úr. Tisztelt Államtitkár Úr! Számtalan okból válhat egy gyógyszer hiánycikké. Átmeneti gyártási gondok miatt, amelyek egy idő után általában megoldódnak. Magyarország kis ország, és nincs fókuszban a gyártók szempontjából, és olyan gyógyszerár-szabályozás van életben, amely azt mondja ki, hogy az állam a legolcsóbban akarja a gyógyszert megvenni. Sajnos, ez a piac törvényszerűségének sokszor mond ellent, és ezt a hiánycikkek listája beigazolni látszik. Ha az adott gyógyszert az adott ország nem tudja kritikus tömegben megvásárolni, akkor azért felárat kell fizetni. Mivel a szabályozás ezt nem teszi lehetővé, a gyártók több módszerhez is folyamodhatnak: többek között kivonulhatnak a piacról, hiányt jelentenek, legrosszabb esetben egyszerűen forgalombahozataliengedély-törlést kérnek, és végleg kivonják a piacról a gyógyszert.Ha olyan gyógyszerről van szó, amellyel monopolhelyzetben vannak, és viszonylag sok beteg van a terápián, súlyos gondot okozhat a gyógyszerhiány. Ilyen például a Depressan, amely egy komoly magas vérnyomás kezelésére szolgáló készítmény, de ilyen a K-vitamin is, amelyről a mai kérdések során már esett szó. Kérem miniszter urat, válaszoljon a következő kérdéseimre: mi a terve a kormánynak, hogy pontosan feltárja a hiány okait? Hogyan próbálja megoldani az alapvető fontosságú gyógyszerek hiányát Magyarországon? Történteke egyeztetések az érdekképviseletekkel, a gyógyszerforgalmazó cégekkel, különböző gyógyszerpiaci szereplőkkel? Történike összehasonlító vizsgálat, hogy hogyan oldják meg a problémát más, hasonló populációjú kisebb országokban, ahol jól működő szabályozások vannak? Várom megtisztelő válaszát. Köszönöm.
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! A felszólalásából, sem az írott, sem a szóban elhangzott szövegből nem derült ki pontosan, hogy ön most az egyes gyógyszergyártó cégek érdekében kíván felszólalni [[Felzúdulás és közbekiáltások az ellenzéki padsorokból.]] , vagy csak politikai jellegű hozzászólása van.Tisztelt Képviselő Úr! Pontosan az a cél, hogy minél inkább minden beteg számára a gyógyszereket tudjuk biztosítani. Erre egy nagyon komoly és évtizedek létező háttérintézmény szolgál. Régen OGYI-nak hívták, most egy kicsit hosszabb neve van, az Országos Gyógyszerészeti és Élelmezés-egészségügyi Intézet, amelynek az a feladata, hogy folyamatosan vizsgálja, hogy milyen gyógyszerekből milyen készletek vannak, milyen helyettesítő termékek vannak. [[13.40]] Ő az, aki mind a forgalomba hozatali engedélyre jogosultakkal, mind a gyártókkal, mind a nagykereskedőkkel, mind a kórházakkal és a gyógyszertárakkal is folyamatos kapcsolatot tart, pontosan azért, hogy vane valahol kockázat a gyógyszerellátásban. Ha ilyen jelentkezik, akkor például azt is vizsgálja, hogy milyen helyettesítő termékek behozatalára van lehetőség. Ilyenkor a ma már említett kontingensengedélyt adja ki, hogy akár más országokból vagy helyettesítő gyógyszerek is Magyarországra kerülhessenek. Emellett folyamatos oktatómunkát is végez, hogy hiánygyógyszerek esetében helyette milyen formában történhet kezelés. Folyamatos tájékoztatást is végez, a saját honlapján mindenki számára a legfontosabb információkat közli a gyógyszerekkel kapcsolatban. Több esetben sor került arra, hogy a „törzskönyvezés hivatalból” jogi intézményével élt, pontosan azért, hogy az adott gyógyszer biztosítható legyen Magyarországon. A V4-es országokkal elindult egy együttműködés, amely kormányszintű megbeszélésen is kitért például a gyógyszerbeszerzések rendszerére, hiszen hasonló problémával küzd, mondjuk, Szlovákia vagy Csehország is, mint Magyarország. Lengyelország valamivel nagyobb, tehát a problémái e téren valamivel kisebbek. Úgyhogy azt vizsgáljuk, hogy mik azok a közös beszerzési lehetőségek, amelyek növelhetik a betegbiztonságot, hiszen sokszor az előállítók csomagolás, kísérő iratok, dobozok legyártása, forgalmazás miatt kisebb országban nehezebben biztosítják egyes speciális gyógyszerek eljuttatását. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Brenner Koloman képviselő úr, a Jobbik képviselője, kérdést kíván feltenni az emberi erőforrások miniszterének: „Aránytévesztés vagy megalománia?” címmel. Tájékoztatom képviselő urat, hogy Rétvári Bence államtitkár úr fog válaszolni. Brenner Koloman képviselő urat illeti a szót. Parancsoljon, képviselő úr!
Köszönöm a szót. Tisztelt Elnök Úr! Tisztelt Államtitkár Úr! Tisztelt Ház! Lezsák Sándor megalomániájának, no és az adófizetők pénzének köszönhetően úgy látszik, hogy Lakitelekből épült fel az új Felcsút, hiszen a Lezsák család kilencvenes évek óta dédelgetett álma a Lakitelek Népfőiskoláról nem akárhogyan valósul meg.Nagyon súlyos és aránytévesztő beruházások vannak itt, hiszen az Országgyűlés alelnöke az elmúlt években már közel 35 milliárd forintot kapott az adófizető polgárok pénzéből erre a projektre. Nagyon lassan mondom, tagoltan, hogy államtitkár úr is megértse: a Jobbik mint nemzeti néppárt mindig kiállt [[Font Sándor: Áruló!]] mindig kiállt a népfőiskolai gondolat mellett, mert nekünk, ellentétben a bekiabáló hazaárulókkal, fontos a szegényebb családból származó tehetséges fiatalok támogatása. [[Farkas Gergely: Idegesek vagytok?]] Az viszont felháborító a mi véleményünk szerint, hogy a Lakitelek Népfőiskolának jutott adófizetői pénzből 3152 magyar település közművelődési támogatását meg lehetett volna duplázni három évre, tisztelt képviselőtársaim. Sikerült azt is elintézni, hogy a Nemzeti Művelődési Intézet is ideköltözzön, és aztán új székházat is kap persze majd a közintézmény, amelyet szintén Lezsák alapítványán keresztül építenek fel „szűkös” 2,2 milliárd forintból. Aztán a hab a tortán, hogy a következő évben további 18 milliárd forintnyi támogatást kap a kormánytól az Országgyűlés alelnöke csakis arra, hogy felépíthesse [[Németh Zsolt: Keveset!]] álmai négycsillagos Hungarikum Hoteljét. A napokban értesültem ráadásul arról is, hogy a bőkezű Kásler miniszter elvtárs plusz 21 millió forinttal támogatta ezt a nagyon nemes ügyet. [[Bányai Gábor: Szégyelld magad!]] Mikor lesz tehát vége annak, hogy a Fidesz helyi Döbrögijei kifosztják hazánkat, közös adóforintjainkat pedig új típusú hűbérbirtokok fejlesztésére fordítják? [[Bányai Gábor: Senki vagy!]] Várom államtitkár úr válaszát. [[Taps a Jobbik padsoraiból.]]
Köszönöm szépen. Tisztelt Képviselő Úr! Úgy gondolom, hogy ezért a közbeszúrt minősítő jelzőért igencsak bocsánatot kellene kérnie! [[Dr. Varga-Damm Andrea: De először fideszesek mondták! Dr. Brenner Koloman: Mármint Font Sándor képviselőtársamnak! Arra tetszett gondolni, ugye?]] Rétvári Bence államtitkár úré a szó. Parancsoljon!
Köszönöm a szót, elnök úr. Tisztelt Képviselő Úr! Tisztelt Ház! A legesleghatározottabban visszautasítom, amit ön itt két percben művelt, tisztelt képviselő úr. Egy olyan emberről beszélünk, aki nélkül talán így itt nem ülhetnénk. Ön is és mi is! [[Dr. Brenner Koloman: Biztos itt ülnék!]] Olyan emberről, aki a rendszerváltás kulcsfigurája volt [[Dr. Varga-Damm Andrea: De csak volt!]] [[Dr. Varga-Damm Andrea: De csak volt!]] és Lakitelek kulcshelyszíne volt (Dr. Varga-Damm Andrea: De csak volt!), így beszélni valakiről, aki saját életét arra tette fel [[Gréczy Zsolt: A néhai Antall József mesélhetne!]] és a saját jövőjét is kockáztatta azzal, hogy a rendszerváltás egyik legemblematikusabb szereplője volt, az egyik legemblematikusabb találkozót hívta össze [[Gréczy Zsolt: Ha élne Antall József, csodákat mesélne!]] , és utána még harminc évig igyekezett minden színezetű kormány alatt, amikor jobboldali kormány volt, akkor is, amikor baloldali kormány volt, akkor is, valahogy segíteni abban a Lakitelek Népfőiskolának, hogy túléljen, és valóban hitelesen, harminc éve ugyanazt a nemzeti gondolatot képviselje.A Jobbiknak kilenc évig nem sikerült ugyanazt a politikai gondolatot képviselni. Lezsák Sándornak harminc éve sikerül, és nemcsak Magyarországon tisztelik őt, nemcsak a Kárpát-medencében tisztelik őt, hanem világszerte, a diaszpóramagyarságban tisztelik őt, és segítették akkor a határon túli és diaszpóramagyarok a Lakitelek Népfőiskola fennmaradását, amikor éppen a szocialista kormányok megpróbálták kiszárítani. József Attila-díja van, a Nemzeti Fórumnak, a Bethlen Gábor Alapítványnak, a Mindszenty Társaságnak az elnöke és a Lakitelek Népfőiskolának az alapítója, tisztelt képviselő úr, mert ez most már egy egyházi intézmény. Ön azt a látszatot keltette itt, nagyon tisztességtelen módon, mintha Lezsák Sándor kapná ezt az összeget. Ő ebből egy fillért nem kap. Ő nem abból él, ami ott történik, hanem igyekszik forrásokat teremteni egy, most már egyházi tulajdonban, egyházi kezelésben levő intézménynek, illetve a Nemzeti Művelődési Intézetnek, és mindnyájunk érdeke, hogy ez jól működjön. Ennek forrásokat teremt, hogy egy fenntartható, valóban a nemzeti kultúrát erősítő intézmény legyen. Úgyhogy a leghatározottabban visszautasítom azt, amit a rendszerváltást egyik kivívó szabadságharcosról mondott, és amit az alapítvány működése kapcsán teljesen torzítóan megpróbált közölni, tisztelt képviselő úr. [[Dr. Brenner Koloman: A milliárdokról tessék beszélni, államtitkár úr!]] Valóban, a rendszerváltás történetét kutató intézetnek az iratai, fogadó, nyomda és különböző szabadidős tevékenységet végző [[Dr. Brenner Koloman: A milliárdokról tessék beszélni! Arra kérdeztem rá, hogy helyese az arány!]] intézmények létrejönnek. Háromszáz embernek adnak helyben munkát. Bízunk benne, hogy valóban a nemzeti művelődést tudják szolgálni, sikerélményt, szellemi és fizikai felfrissülést mindenki számára kínálva egy, most már egyházi intézményben. Úgyhogy azt hiszem, szégyenteljes volt ez a két perc. [[Közbeszólás a Fidesz padsoraiból: Így van!]] Köszönöm szépen, elnök úr. [[Dr. Brenner Koloman: Ez a két perc volt szégyenteljes! Gréczy Zsolt: Térdre, imára, csuhások! Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Csárdi Antal képviselő úr, az LMP képviselője, kérdést kíván feltenni a pénzügyminiszternek: „Miért hagyja a kormány, hogy a bankok nyerészkedjenek a magyarokon?” címmel. Tisztelt Képviselő Úr! Tállai András államtitkár úr fog válaszolni. Csárdi Antal képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Jó okunk van azt gondolni, hogy a kormányt hidegen hagyja, hogy a magyarországi bankok egész egyszerűen lehúzzák a magyar embereket. Ne hivatkozzanak se a bankadóra, se a tranzakciós illetékre, mert azokat a bank egyszerűen tovább terhelte a magyar állampolgárokra.Pedig a problémára már a Magyar Nemzeti Bank is felfigyelt. A jegybank ismertette, hogy egyik európai országban sem olyan magasak a banki díjak, mint itthon. Egy kevésbé tehetős magyar család jövedelmének 1 százalékát viszik el a banki költségek, és ezt az arányt egyik ország sem közelíti meg. Csak a példa kedvéért: Németországban ez 0,35 százalék, Lengyelországban és Romániában egyaránt 0,23 százalék, ami, azt gondolom, rendkívül plasztikus összehasonlítás. A szegényebbeknek tehát érezhetően fáj a bankolás, miközben Magyarországon a bankok nyeresége 2018-ban 648 milliárd forint volt. Ez egy hatalmas összeg, és ez csak magyar sajátosság. Lengyelországban például 1150 milliárd forint volt a bankszektor nyeresége, ami alig több, mint a duplája a magyar nyereségnek, pedig ez egy négyszer akkora piac a bankok számára. Mindeközben a bankok olyan díjakat számolnak fel, amelyek a hitelfelvevőket igazságtalanul terhelik. Ilyen például a hitelfolyósítási díj. Ez a díj a hitelösszegnek akár 2 százaléka is lehet. Egy mai átlagos összegű lakáshitel esetében ez már több százezer forint. A minősített fogyasztóbarát lakáshitel ugyan maximálja ezt 0,75 százalékban, de még ez is több tízezer forintos összeget jelent. De ami még ennél is felháborítóbb, az az előtörlesztési díj. Ma, ha valaki szeretne megszabadulni a hitelétől és le szeretné zárni, túl azon, hogy egyébként a kamatok számítása és a törlesztőrészlet számítása úgy van kikalkulálva, hogy gyakorlatilag a teljes kamatösszeg 80 százalékát a futamidő feléig kifizetik az adósok, még ezzel a díjjal is teljesen oktalanul és indokolatlanul megterhelik az adósokat. Szeretném kérdezni a kormányt, mikor szándékozik végre az eddigi látszatintézkedések helyett tényleg megkönnyíteni a hiteligénylők helyzetét, és a fentiekhez hasonló igazságtalan és aránytalan díjakat jogszabályban mikor fogják eltörölni. Várom megtisztelő válaszát. Köszönöm szépen.
Köszönöm szépen, képviselő úr. Tállai András államtitkár úrnak adok szót a válaszra. Parancsoljon, államtitkár úr! [[13.50]]
Köszönöm szépen, elnök úr. Tisztelt Képviselő Úr! Tisztelt Országgyűlés! Először felhívnám a figyelmét arra, hogy az Európai Unió irányelvei szabályozzák minden tagországnak [[Csárdi Antal: Lengyelországnak nem?]] a nyújtott hitelek esetében az eljárásokat, amiket a tagországoknak egységesen kell alkalmazniuk, így Magyarországnak is. A magyar szabályozás az Európai Unió irányelveinek megfelelően szabályozza a THM, tehát a teljes hiteldíjmutató meghatározását. A THM-nél figyelembe kell venni minden olyan költséget, amelyet a fogyasztónak a hitellel összefüggésben fizetnie kell, így tartalmazza a hitelfolyósítási díjat is. A banki ügyfelek a THM segítségével össze tudják hasonlítani a hitelintézetek ajánlatait, és választhatnak, hogy melyik a kedvezőbb számukra. Ami pedig az előtörlesztés díját illeti, ezt természetesen nem tartalmazza a THM, hiszen az, hogy valamikor törleszt valaki, az a saját döntésének függvénye, és annak a költségeit is természetesen saját magának kell fizetnie. A bank csak a törlesztés hitelszerződésben foglaltaknak megfelelő teljesítésével tud kalkulálni. A törvény ugyanakkor felső korlátot határoz meg az előtörlesztésnél felszámítható díjakra. Fogyasztási hitelek esetén a vonatkozó uniós irányelvnek megfelelően a díj nem haladhatja meg az előtörlesztett összeg 1 százalékát, ha a hátralévő futamidő meghaladja az egy évet, illetve 0,5 százalékát, ha egy évnél rövidebb a hátralévő futamidő. A díj mértéke jelzáloghiteleknél nem haladhatja meg az előterjesztett összeg 1,5 százalékát, illetve jelzáloglevél esetében a 2 százalékot. Ami pedig a bankok nyereségét illeti, két megjegyzést szeretnék tenni. Az egyik, hogy az ön által mondott összeg tartalmazza a külföldi érdekeltségek eredményét is, ez közel 20 százalékkal csökkenti ezt az eredményt. A másik pedig, hogy Magyarországon elindultak az értékvesztés-visszaírások, ami egy magyar sajátosság, ez azt jelenti, hogy a gazdaság helyzete jó, és az emberek újra tudnak törleszteni, amit a bank figyelembe is vesz, és ez most a bank eredményét javítja. Így alakult ki ez a helyzet. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Bana Tibor képviselő úr, a Jobbik képviselője, kérdést kíván feltenni az emberi erőforrások miniszterének: „Meddig szűkíti még a kormány a körmendi kórházban a betegellátást?” címmel. Tájékoztatom képviselő urat, hogy Rétvári Bence államtitkár úr fog válaszolni. Parancsoljon, képviselő úr, öné a szó.
Köszönöm a szót, elnök úr. Tisztelt Államtitkár Úr! A Jobbik és Vas megyei országgyűlési képviselőként magam is mindig kiálltam megyénk egészségügyi intézményei mellett, így többek között a körmendi kórházért is. Az elmúlt kilenc év egyik legnagyobb vesztese a magyar egészségügy. A kormány pedig ahelyett, hogy befejezné az ágazatban végzett ámokfutását és végre építkezésbe, fejlesztésbe kezdene, most egyes sajtóhírek szerint inkább nagyobb fokozatra kapcsol az egészségügy kurtításában. Hadd tegyek fel önnek egy kérdést, államtitkár úr! Milyen gazdasági érdekek húzódnak meg amögött, hogy a kormány az elmúlt kilenc évben veszélybe sodorta a magyar egészségügyet és a magyarok életét? Míg országszerte százmilliárdok mentek el presztízsberuházásokra, valamint az azokat körüllengő korrupcióra, addig a körmendi kórház elvesztette önállóságát, és osztálybezárásokat hajtott végre ott a kormány. Hadd említsek egy példát önnek, hogy miért veszélyes ez! A körmendi szülészet megszüntetésével például egy felsőszölnöki veszélyeztetett terhes édesanyának több mint egy órájába telik, amíg településéről mentőautóval a legközelebbi szülészetre, a szombathelyire szállítják. Ez akár a saját, valamint a baba életét is veszélyeztetheti. A kórházreformnak csúfolt, nemrég napvilágot látott hírek szerint a kormány újabb karcsúsításokat tervez a körmendi kórházban, ami most a sebészetet érintené. A Fidesz a mostani választási kampányban azt ígérte, hogy létszámbővítést hajt végre a kórház sebészeti osztályán. Mennyire van ez összhangban a most megjelenő elképzelésekkel? Kérem államtitkár urat, adjon egyenes választ a körmendi és környékbeli választópolgároknak: becsaptáke őket a választási kampányban, amikor kapacitásbővítést emlegettek, és igazake a hírek, hogy kapacitáscsökkentést kívánnak végrehajtani Körmenden? Végezetül egy javaslattal is fordulok államtitkár úrhoz, miszerint a lehető leghamarabb jöjjön létre egy kerekasztal az egészségügyi szakdolgozók, az egészségügyi szakszervezetek és a pártok bevonásával, ahol a magyar egészségügy jelenlegi és jövőbeli helyzetéről elindulhat egy nyílt vita a magyar társadalom figyelme mellett. Várom érdemi válaszát. [[Taps a Jobbik és az LMP soraiban.]]
Köszönöm szépen, képviselő úr. A válaszra megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ön azt mondta, hogy vesztese lenne az egészségügy az elmúlt időszakok költségvetési törvényeinek. Tisztelt képviselő úr, az önök által nem támogatott jövő évi költségvetési törvényben 770 milliárd forinttal fordítunk többet egészségügyre, mint amennyit 2010-ben fordítottunk; éves szinten nem összeadom 2010-től napjainkig, ez csak egy esztendő a 2020-as esztendő, amikor 770 milliárd forinttal fog több rendelkezésre állni a betegek gyógyítására. Sokan szeretnének szerintem ilyen vesztesek lenni és ilyen mínuszba kerülni, hogy 770 milliárd forinttal fordítunk rá többet. Ha ön ámokfutásról beszél, nem hiszem, hogy ezt a kórház esetében lehet mondani. Amelyik párt 20 százalékról 6 százalékra tornázza le magát, abban lehet, hogy van ámokfutás [[Felzúdulás és közbeszólások a Jobbik soraiban. Az elnök csenget.]] de ami azon kívül történik, talán arra ez nem igaz. [[Z. Kárpát Dániel: Nézd meg a megyei listák eredményét! Jakab Péter: Meg a halálozási adatokat, azt nézd meg! Z. Kárpát Dániel: Meg a jászberényi eredményt tekintsd át! Az elnök csenget.]] Ami a szülészeti és nőgyógyászati ellátást illeti: erről nem a kormányzat dönt, hogy pontosan betegbiztonsági szempontból hol és mekkora osztályokat lehet fenntartani. A betegbiztonság szempontjainál azért van egy minimumszám, mert ahhoz, amit ön említett, pontosan említett a kérdésében, ha van egy komplikáltabb eset, hogy azt el tudják látni, ahhoz van szükség egy bizonyos minimális esetszámra, amiből az ebbéli képessége a kórháznak létrejöhet. Éppen ezért az egészségügyi szakmai kollégium szülészet és nőgyógyászat, asszisztált reprodukció tagozata mint az összes többi szakmai tagozat e téren is kiad egy minimumszámot, amely azt mondja, hogy ötszáz szülésre kell sor kerüljön egy szülészet-nőgyógyászati osztályon évente ahhoz, hogy a betegbiztonság garantált legyen. Ez alatt a szám alatt szerintük az édesanyáknak és az újszülötteknek a biztonsága, az egészsége nem garantált. Itt 155 és 157 éves születésszámokról beszélhettünk korábban, amely jóval alatta van az ötszáznak. Ezért ha megnézi a szakmai kollégiumnak az egyértelmű betegbiztonsági állásfoglalását, nem biztonságos ilyen születésszámok mellett szülészet-nőgyógyászatot fenntartani, ezért kerültek áthelyezésre a szülések egy olyan helyre, ahol kétezer fölötti az éves születésszám. Köszönöm szépen. [[Bana Tibor: A sebészetről mondjon valamit, államtitkár úr!]] Azok pedig álhírek voltak, amiket ön idézett, tisztelt képviselő úr. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! 13 óra 57 perc van, ezzel a kérdéseket befejeztük.Az azonnali kérdések órája következik. Tisztelt Országgyűlés! Jakab Péter képviselő úr, a Jobbik frakcióvezetője, azonnali kérdést kíván feltenni a miniszterelnök úrnak: „Meddig él vissza a Kormány az emberek türelmével?” címmel. A miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető minisztert jelölte ki. Tisztelettel kérdezem frakcióvezető urat, elfogadjae a válaszadó személyét vagy személyesen miniszterelnök úrtól kéri a választ.
Nem fogadom el a válaszadót.
Köszönöm szépen. Tájékoztatom képviselő urat és a tisztelt Házat, hogy miniszterelnök úrnak a harmadik soron következő azonnali kérdések órájában kell válaszolnia. Dudás Róbert képviselő úr, a Jobbik képviselője, azonnali kérdést kíván feltenni a Miniszterelnökséget vezető miniszternek: „Meddig él vissza a Kormány az emberek türelmével?” címmel. Parancsoljon, képviselő úr, ön a szó.
Köszönöm a szót, elnök úr. Tisztelt Országgyűlés! Tisztelt Miniszter Úr! Ön még most érkezett... A Mátrai Erőmű ügyében kívánok föltenni önnek kérdést. Elhangzott már több kérdés ezzel kapcsolatban, és hallhattunk rá elég semmitmondó államtitkári válaszokat. Én nagyon bízom benne, hogy ön sokkal inkább meg fogja tudni nyugtatni nem engem, hanem a Mátrában élőket. Engedje meg, hogy elmondjam, hogy én Heves megyéből érkeztem, azon belül a Mátrából; Heves megyéből, ahol található a Mátrai Erőmű. A Mátrai Erőmű két éve van magántulajdonban, két éve van annak a Mészáros Lőrincnek a birtokában, akinek az üzemeltetése alatt az elmúlt fél évben két komoly szennyeződés adott aggályra okot az ott élőknek. Amikor kiderült, hogy habzik a patak, önök azt mondták, az első megnyilvánulás az volt, hogy pusztán csak az iszap kavarodott föl benne. Nem, kérem! Azt mondták, hogy abszolút nincs gond, pusztán rémhírkeltés zajlik. Nem! Több tucatnyian lettek rosszul. A miniszter úr azt mondta kormányinfóján, hogy rémhírkeltés zajlik, ugyanakkor viszont a cégnél, a Mátrai Erőműnél komoly korlátozásokat vezettek be, és vannak részek, amik nem látogathatók csak védőfelszereléssel, van, ahol gumiruhában veszik a mintát az említett tóból, az említett patakból. [[14.00]] Csak engedje meg, hogy megemlítsem, hogy nem pusztán lokális problémáról van szó, mert a Bene-patakon keresztül a Tarna, majd a Zagyva, majd pedig a Tisza is veszélyeztetheti az ott élők életét. A helyiek válaszokat várnak, mert abszolút nem nyugtatták meg őket. Válaszokat várnak, hogy a patak szennyezettsége milyen mértékű, az ivóvízkútjaik szennyezetteke, a termőföldjeik ezáltal szennyezetteke, mert pusztán őket az érdekli, hogy megvédjék saját életterüket, féltik családjukat, féltik a saját egészségüket. Mit kívánnak tenni ebben a kérdésben? Köszönöm szépen. [[Taps a Jobbik soraiban.]]
Köszönöm szépen, képviselő úr. A válaszra megadom a szót Gulyás Gergely miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Korábban ön is említette azt, hogy nekem is volt már alkalmam a Mátrai Erőművel kapcsolatos kérdésekre a sajtó nyilvánossága előtt válaszolni. Azt tudom megerősíteni, amit ott is elmondtam, hogy valóban, korábban egy alkalommal volt határérték-átlépés, tehát az ellenőrzések azt egyértelműen igazolták, hogy határérték-túllépés történt. Azóta folyamatosan a vizsgálatok. Nyilvánvaló, hogy az ön által említett mintavételnek megvannak a protokoll szerinti szabályai, ugyanakkor megnyugtatásul azt tudom önnek és a térségben élőknek is mondani, hogy azóta, noha rendszeresek a mérések, semmilyen rendellenesség, semmilyen határérték-túllépés nem tapasztalható Ezért abban kérem a segítségét, hogy azokat a félelmeket, amelyeket az egyszeri határérték-átlépés okozott, inkább enyhítsük, és ne pedig hetekkel utána is fenntartani igyekezzünk. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Dudás Róbert képviselő úré a szó. Parancsoljon!
Köszönöm a szót, elnök úr. Miniszter Úr! Messziről jött ember azt mond, amit akar. Én ma reggel is a Mátrából érkeztem, ellenben önnel, aki Budapestről; én a Mátrából, és aggódnak az emberek, aggódnak az életükért, életkörülményeikért, családjukért, családjuk egészségéért.Életkorából fakadóan… nem tudom, mikor született miniszter úr, de 1986. április 26-án volt egy csernobili katasztrófa. Akkor azt mondták az embereknek, hogy nem történt semmilyen szennyezés, nem ment a levegőbe olyan szennyező anyag, ami veszélyeztetné az egészségüket. Megtartották a május 1jei felvonulást több százezren, majd bejelentették, hogy radioaktív anyag került a levegőbe. Nem szeretnénk egy újabb csernobili problémát vagy ehhez hasonlót, és ezért félnek a helybéliek, mert nem kapnak valós tájékoztatást. Kérem, miniszter úr, nyugtasson meg minket, Mátraiakat! Én tegnap elmentem a helyszínre, és hoztam a helyi ivókútból vizet, amiből pár évvel ezelőtt még ittak, most pedig az állatok itatására és a növények öntözésére használják. [[Zaj. Az elnök csenget.]] Azt kérdezik a helyben élők, hogy egészséges-e. Az ön válasza bizonyára megnyugtatná őket. Átadom most ezt önnek. [[Taps a Jobbik soraiban. Dudás Róbert elindul Gulyás Gergely felé egy palack vízzel.]]
Köszönöm szépen, képviselő úr. Egyperces viszonválasz illeti meg miniszter urat is. Addig várjuk már meg, míg ezt a mintát átveszi miniszter úr. [[Dudás Róbert átadja a palackot Gulyás Gergelynek: Fogyassza egészséggel! Gulyás Gergely: Köszönöm szépen.]] Miniszter úré a szó.
Köszönöm szépen a szót. Tisztelt Elnök Úr! Tisztelt Képviselő Úr! A képviselő úr egyelőre még új képviselője az Országgyűlésnek, és nekem az kifejezetten imponál, ha valaki a képviselői hatásköröket kiterjesztően értelmezi; eddig mintavétellel a hatóságok éltek, lehet, hogy mostantól a Jobbik-frakció is részt fog venni a mintavételi akcióban. De köszönöm szépen, az illetékes hatósághoz el fogom juttatni, és a mérés eredményéről pedig képviselő urat is tájékoztatni fogjuk.Végül szeretném megnyugtatni önt, hogy egy ligniterőmű esetén a radioaktív sugárzás kizárt. [[Derültség a kormánypártok soraiban. Közbeszólások a Jobbik soraiban.]] Tehát az a kérésem, hogy ne próbálja meg ilyen információkkal, valóban rémhírekkel a térségben élőket megzavarni. Azt tudjuk mondani, hogy szemben a kommunista diktatúrával, főleg annak szovjet változatával, ma a hatóságok kizárólag a szakmai protokollok szerint végzik a saját tevékenységüket. Ennek megfelelően, ha bármikor újra határérték-átlépés történne, akkor erről tájékoztatni fogjuk a nyilvánosságot. Most azt tudom csak megnyugtatásul közölni önnek is és önök keresztül a térségben élőknek, hogy határérték-túllépést a hatóságok az elmúlt napokban nem jeleztek, annak ellenére, hogy a mérések folyamatosak. Köszönöm szépen. Még egyszer mondom, a vízzel is kísérletet teszünk, és erről is tájékoztatni fogjuk képviselő urat. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Bangóné Borbély Ildikó képviselő asszony, az MSZP képviselője, azonnali kérdést kíván feltenni az emberi erőforrások miniszterének: „Ma 27 CT van Budapesten és 23 kerület. „Mit tegyünk még?”” címmel. Tájékoztatom képviselő asszonyt, hogy miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Látom képviselő asszonyt, hogy jelzi nekem, hogy elfogadja a válaszadó személyét. Köszönöm szépen. Öné a szó, képviselő asszony.
Köszönöm szépen, elnök úr. Ennél cinikusabb választ nem lehetne adni egy egészségügyi kérdésre, és ezt Gulyás Gergely adta a múlt héten a kormányinfón, amit én most feltettem. És feltehetjük azt a kérdést az elmúlt hónapokból, évekből, hogy mitől működik még Magyarországon az egészségügy, mi az, ami még életben tartja ezt az ezer sebből végző szektort. Ha valaki nap mint nap találkozik akár az alapellátással, akár a kórházi ellátással, akkor megkapja a választ. A válasz az, hogy az ott dolgozók adják még ezt. Az orvosok, az ápolók, a szakdolgozók, az asszisztensek, a műtősök, és hozzáteszem, nagyon sok esetben a betegek hozzátartozói, akik még működtetik ezt a rendszert, azért, mert elhivatottak, és gyógyítani és ápolni akarnak. Ha az ember saját tapasztalatból látja, és bekerül a kórházba… engedjék meg, hogy egy múlt heti tapasztalatomat osszam meg önökkel, és kimondottan most az ápolónőkkel kapcsolatban, hogy milyen munkát végez ma Magyarországon egy ápolónő. Nagyon sok esetben 12 órában fürdet, etet, adminisztrál, takarít, ápol, ágyaz, vizitel, pelenkáz, és lehet, hogy a nap végén még mindig van annyi ereje, hogy simogat és mosolyog; nem azért a fizetésért, amit megalázó módon kap önöktől, hanem azért, mert elhivatott. És tudják, döbbenten látja az ember, amikor bejön ide a parlamentbe, és hallgatja, mondjuk, államtitkár úr válaszait, hogy mennyire csodálatos ma Magyarországon az egészségügy helyzete, és sorolja azokat a számokat, és millió egyszer elmondjuk, hogy a számok mögött mindig emberek vannak és emberi sorsok. Államtitkár úr, itt még nem is beszéltem arról, hogy mondjuk, milyen körülmények között dolgoznak ezek az emberek, amikor meghallgatjuk őket, és elmondják, hogy a hónap végén már ők viszik be a kórházba a tisztítószert, és ők viszik be, mondjuk, a habfürdőt a betegek lefürdetésére. Államtitkár úr, mikor fejezik be a hazudozást, és ténylegesen vallják azt be, hogy mekkora nagy probléma van ma az egészségügyben?! Várom válaszát.
Köszönöm. A válaszra megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Azt hiszem, hogy minden jóérzésű ember egyetért azokkal a gondolatokkal, hogy milyen munkát végeznek azok, akik orvosként, ápolóként gyógyítanak, kezelnek minden beteget a kórházakban. S abban is egyetértünk önök a szavak szintjén, mi a tettek szintjén is , hogy ezt az erkölcsi elismerésünket nyilván anyagiakban is ki kell fejezni. Tisztelt Képviselő Asszony! Ön itt szép szavakat mondott, de amikor kormányon voltak, ezektől az emberektől önök elvettek egyhavi bért. Ön így fejezte ki akkor az elismerését a mindennapos munkájuk kapcsán? Önök ezek közül az emberek közül 6 ezret az utcára tettek, tisztelt képviselő asszony akkor, amikor 16 ezer kórházi ágyat felszámoltak. Miért tették utcára ezeket az embereket? Miért csökkentették a fizetésüket? Mi 2010 óta azon dolgozunk, hogy minél inkább anyagilag is el tudjuk őket ismerni. 2012-13-ban volt az első béremelés 27 százalékkal. Most, ebben a ciklusban összesen 72 százalék az a béremelés, amit több évben, a tavalyi évtől ’22-ig évenként van olyan év, amikor kétszeri részletben igyekszünk biztosítani az ápolási munkát végzők számára, mert valóban az ő esetükben kell a leginkább az egyik legkoncentráltabban a béreket emelni, mert az ő munkájukra nagyon nagy szükség van a kórházakban, az orvosok mellett is természetesen, akiknek az előző ciklusban tudtuk 207 ezer forinttal emelni a fizetését. És több mint 70 kórházat sikerült részben vagy egészben felújítanunk, hogy a munkavégzés körülményei, amiről ön beszélt, azok jobbak legyenek, mint amilyenek 2010-ben vagy az azt megelőző években voltak. [[14.10]] Önök ezt úgy javították, hogy bezártak négy kórházat, hogy ott ne legyen gond az ilyesfajta dolgokkal, és vizitdíjjal meg kórházi napidíjjal akarták távol tartani a betegeket a kórházi intézményektől, tisztelt képviselő asszony. Ez volt akkor az önök válasza az egészségügy problémáira. Nekünk pedig az, hogy évente mi már 770 milliárd forinttal fordítunk többet, többek között gyógyszerre, bérre, kórházfelújításra, mint amennyit önök szántak erre 2010-ben, tisztelt képviselő asszony. A szép szavak mögött a politikusnál már tettek is vannak. Az önök tettei sajnos mindig a negatív irányba mutatnak. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Bangóné Borbély Ildikó képviselő asszonyé a szó. Parancsoljon, képviselő asszony!
A 30 évesek 24 százaléka, a 40 évesek 23 százaléka hiányzik a betegágyak mellől. Az elmúlt nyolc évben összesen közel 5 ezer szakdolgozó kért külföldi munkavállaláshoz hatósági bizonyítványt, a legnagyobb arányban pedig a 30 és 49 év közöttiek éltek a lehetőséggel. A szakápolókról beszélünk. Államtitkár úr, nem tud az ember higgadt lenni, főleg úgy, amikor egy egyhetes bent lét után beszél a kórházi dolgozókról, vagy mondjuk, az elmúlt egy évben négy hónapot láttam testközelből, hogy hogyan zajlik Magyarországon a kórházi ellátás. Államtitkár úr, jöjjenek már ki a VIP-ellátásból, és próbáljanak már meg elmenni oda, ahová a hétköznapi emberek kórházba vagy alapellátásba járnak! Csak annyit tegyenek meg, hogy hallgassák meg ezeknek az embereknek, a dolgozóknak és a bent fekvőknek a problémáit, vagy egyszerűen ne hallgassanak, csak nézzenek, figyeljenek, és akkor rá fognak jönni, hogy ez mekkora hazugság, amit önök itt hétről hétre a Parlament falain belül elmondanak.
Köszönöm szépen, képviselő asszony. Egyperces viszonválasz illeti meg Rétvári Bence államtitkár urat is. Parancsoljon, államtitkár úr!
Köszönöm szépen a szót. Tisztelt Képviselő Asszony! Tisztelt Elnök Úr! Tisztelt Ház! Valótlanság lenne, hogy önök csökkentették az egészségügyi dolgozók bérét? [[Bangóné Borbély Ildikó: Ne erről beszéljen! Varju László: Hazugság!]] Valótlanság lenne, hogy önök elbocsátottak egészségügyi dolgozókat? [[Gréczy Zsolt: 50 százalékos béremelés! Közbeszólások az ellenzék soraiból: Miért hazudsz? Üljön le! Az elnök csenget.]] Valótlanság lenne, hogy önök csökkentették a kórházi ágyak számát? A mi célunk pontosan az volt, tisztelt képviselő asszony, hogy a kórházi ágy mellett dolgozóknak az anyagi megbecsültségét erősítsük, ezért fordítunk erre évről évre többletforrásokat. Egy része a 770 milliárd forintnak pontosan arra a 72 százalékos béremelésre fordítódik, amit most 2018 és 2022 között pontosan a kórházi ágy mellett dolgozóknak tudunk kínálni.És ha ön megnézi, tisztelt képviselő asszony, hogy évről évre hogyan alakul a külföldi munkavállaláshoz engedélyt kérő orvosok száma, akkor azt látja, hogy 2013 óta csökken. És ön hozta föl a külföldi munkához engedélyt kérő ápolók számát, abban is azt láthatja, hogy az elmúlt három esztendőben az is már, hála istennek, csökkent. Hála istennek, évről évre kevesebben kérnek külföldi munkavállaláshoz engedélyt. Ebben többek között része van a munkakörülmények javításának is, a béremelésnek is és a különböző ösztöndíjaknak is, amelyekkel már a pályaválasztásnál is igyekszünk az ápolói pályát minél népszerűbbé tenni. Köszönöm szépen a szót. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Varju László képviselő úr, a DK képviselője, azonnali kérdést kíván feltenni az agrárminiszternek: „Kék Duna keringő” címmel. Tájékoztatom képviselő urat, hogy miniszter úr halaszthatatlan közfeladat ellátása miatt válaszadásra Farkas Sándor államtitkár urat jelölte ki. [[Varju László bólint.]] Látom, képviselő úr, hogy elfogadja a válaszadó személyét. Varju László képviselő úré a szó. Parancsoljon!
Elnök úr, köszönöm a szót. Államtitkár úr, nagyon fontos ez a kérdés, hiszen Johann Strauss Kék Duna keringőjét 1866-ban mutatták be, több mint 150 évvel ezelőtt. Bécsben, ugye, lehet, hogy őt megihlette a Duna színe, de az, ami most Budapestnél történt, ez ezzel össze nem hasonlítható. Jelenleg általában zöld, barna vagy valamilyen színű, de a dunai evezősök, horgászok meghökkenésére egy héttel ezelőtt azt tapasztalták, hogy az újpesti részen élénk türkizkék a színe. Még Görögországban a tenger, és más ilyen helyeket még emlegethetnék, össze nem hasonlítható azzal, amit ott láthattak. Ráadásul a látványon kívül a szagát és annak maró hatását is megtapasztalhatták. Éppen ezért, azt gondolom, hogy erre a rendkívüli helyzetre fontos, hogy önök pontos választ adjanak. Azt tudom, hogy a katasztrófavédelem illetékesei kint voltak a helyszínen, mintát vettek, de azóta tájékoztatást nem kaptunk. Éppen ezért kérdezem tisztelt államtitkár urat, hogy milyen anyag szennyezte a múlt héten a Dunát Újpestnél. Mennyire volt ártalmas ez a szennyező anyag? Felderítettéke már a szennyező kilétét? Mit kívánnak tenni „a szennyező fizet” elv érvényesítése érdekében, hogy pontosan láthassuk azt, hogy mi történt? Fontos, mert egyre több ilyen esemény van, és szeretném, ha az újpesti lakosok, a választópolgárok pontos választ kaphatnának, illetve én is tudnám tájékoztatni őket. Köszönöm szépen.
Köszönöm szépen, képviselő úr. A válaszra Farkas Sándor államtitkár úrnak adok szót. Parancsoljon, államtitkár úr!
Köszönöm szépen. Tisztelt Elnök Úr! Tisztelt Képviselőtársaim! Tisztelt Képviselő Úr! Lakossági bejelentés alapján 2019. november 18-án a Fővárosi Katasztrófavédelmi Igazgatóság helyszíni szemlét tartott, melynek során a Duna 1652-es folyamkilométerénél, az Úszódaru utca végén, a Turóc utca bevezető nyílásánál amit azért megjegyezhetünk, hogy egy csapadékvízgyűjtő csatornának a beömlőhelyéről volt szó volt azonosítható, hogy nagy mennyiségű kék színű, szagtalan folyadék folyik a Dunába. Az ismeretlen folyadék azonosítása céljából megtörtént a mintavételezés, továbbá helyszíni mérésekkel veszélyes anyag jelenlétét akkor már nem lehetett kimutatni. Aˇ szemle lefolytatása közben az elszíneződés minimálisra csökkent, gyakorlatilag úgy tűnt, hogy a szennyeződés eltűnik ebből a rendszerből. A Fővárosi Katasztrófavédelmi Igazgatóság mint vízügyi és vízvédelmi hatóság a helyszínre kérte a Fővárosi Csatornázási Művek Zrt. mint a csatornát üzemeltető szakembereit, valamint a környezetvédelmi hatóság képviselőjét. A Csatornázási Művek mintavételezési csoportja a helyszínen akkreditált mintavételezést végzett, a mintákat laboratóriumi vizsgálatra szállította. A vizsgálati eredmények a mai napon érkeztek meg. A jogszabály szerinti, felszíni vizekre vonatkozó határérték feletti, valamint a szennyezés forrásának beazonosítására alkalmas komponenseket nem tartalmaztak. Tekintettel ezen eredményekre, még nem beazonosítható a szennyezés forrása, ezért a csapadékvízgyűjtő csatorna üzemeltetőjeként a Fővárosi Csatornázási Művek Zrt. folytatja a további felderítést a csatornára bekötéssel rendelkező telephelyeken. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Varju László képviselő úré a szó. Parancsoljon, képviselő úr!
Köszönöm szépen. Államtitkár úr, köszönöm szépen a választ. Már csak azért is, mert akkor ezt úgy értelmezhetem, hogy a vizsgálat még nem ért véget [[Farkas Sándor bólint.]] , és azt megállapíthattuk, hogy szennyezés már nincs, veszély e pillanatban nincsen, de hogy ezt mi okozhatta, annak a kiderítése még folyamatban van. Ez nagyon fontos, mert az elmúlt időszakban azt tapasztaltam, hogy általában a szennyező eltűnik, mint ahogy a Bene-pataknál is éppen abban a helyzetben vagyunk, hogy nem tudjuk, ki művelte, és ezért, ha államtitkár-kollégájának a szavaival élek, akkor önök a szavak szintjén rendben vannak, de a tettek itt, az újpesti részen és természetesen Visontán is jelenjenek meg. És remélem, hogy ha egyre több helyen kerül elő ilyen szennyező helyzet, szennyező állapot, akkor ebből nemhogy szaporodás lesz, hanem éppen a hatóságok aktív munkájaként ezt megelőzik, és itt kiderül, hogy ki volt a szennyező, és érvényesítik rajta, hogy a továbbiakban ez ne fordulhasson elő. Köszönöm szépen.
Köszönöm szépen, képviselő úr. Egyperces viszonválasz illeti meg Farkas Sándor államtitkár urat is. Parancsoljon!
Tisztelt Képviselő Úr! Valóban, önnek ebben teljesen igaza van, a megelőzés lenne a legfontosabb, egyáltalán, hogy azok a személyek, akik netalántán ilyen tevékenységet folytatnak, amellyel a környezetüket terhelik, szennyezik, mennyire tudják felmérni annak a hatását, hogy mit okoznak, nemcsak saját maguknak, hanem a környezetüknek, térségüknek. Ez egy rendkívül fontos kérdés, és amikor szoktunk arról beszélni, hogy környezettudatos nevelés, oktatás, az ebbe a körbe beletartozik, hogyan tudjuk egymást meggyőzni arról és ezt a fiatalkorban kell elkezdeni , hogy ezeknek a fiataloknak a figyelmét felhívni arra, hogyan végezzék az adott tevékenységüket. Itt valószínűleg természetesen várható én csak feltételezem, hozzáteszem , valami ipari szennyezésről lehet szó, és a Csatornázási Művek ezt ki is fogja deríteni. De annyit még önnek megjegyzek, hogy mivel ez a Dunáról szól és egy ipari szennyezésről, az agrártárcához meg kimondottan az öntözővíz tartozik az más kérdés, hogy a Dunából is tudunk majd öntözni, és azért fontos, hogy annak a minőségét megóvjuk , én úgy gondolom, hogy a BM-hez kellett volna inkább ezt intézni. [[Varju László: Köszönöm szépen, államtitkár úr.]] Köszönöm szépen. [[Taps a kormánypártok soraiból.]] [[14.20]]
Köszönöm szépen, államtitkár úr. Tisztelt Országgyűlés! Ungár Péter képviselő úr, az LMP képviselője, azonnali kérdést kíván feltenni az emberi erőforrások miniszterének: „Mikor kívánják rendezni a helyzetet?” címmel. Miniszter úr halaszthatatlan közfeladat ellátása miatt, tisztelt képviselő úr, válaszadásra Rétvári Bence államtitkár urat jelölte ki. Tisztelettel kérdezem, hogy elfogadjae a válaszadó személyét.
Megvárnám a miniszter urat.
Megvárja a miniszter urat. Köszönöm szépen. Tájékoztatom képviselő urat és tájékoztatom a tisztelt Házat, hogy miniszter úrnak a harmadik soron következő azonnali kérdések órájában kell válaszolnia. Most, ha minden igaz, újra Ungár Péter képviselő úr… [[Ungár Péter: Nem, Csárdi Antal képviselő úr következik.]] Csárdi Antal képviselő úr elnézést kérek, de nem úgy volt összerakva a forgatókönyv , az LMP képviselője, azonnali kérdést kíván feltenni a miniszterelnök úrnak: „Mi az álláspontja Miniszterelnök Úrnak?” címmel. Miniszterelnök úr halaszthatatlan közfeladata ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Tisztelettel kérdezem képviselő urat, hogy elfogadjae a válaszadó személyét, vagy megvárja a kérdésére adott válasszal a miniszterelnök úr jelenlétét az Országgyűlésben.
Szeretném a miniszterelnök urat.
Köszönöm szépen. Tisztelt Képviselőtársaim! Ungár Péter képviselő úr, az LMP képviselője, azonnali kérdést kíván feltenni az emberi erőforrások miniszterének: „Miért nem kaphatja meg mindenki az otthonápolási díjat?” címmel. Változatlanul ugyanazt tudom elmondani, mint az előbbiekben. Tisztelettel kérdezem, hogy elfogadjae válaszadónak Rétvári Bencét.
Elfogadom.
Köszönöm szépen. Képviselő úr jelzi, hogy elfogadja. Ungár Péter képviselő úré a szó. Parancsoljon, képviselő úr!
Köszönöm a szót. Tisztelt Elnök Úr! Tisztelt Államtitkár Úr! Azzal szeretném elkezdeni, hogy jelenleg is, az Orbán-kormány lassan tizedik évében 38, illetve 58 ezer forintot kapnak azok az emberek, akik nem gyermeküket, legtöbb esetben idős szüleiket ápolják otthon. A Fidesz ebben a témában még a saját 2004-es javaslatát, a Mátrai Márta által jegyzett javaslatot is visszautasította, hogy ez ne változzon meg. Ugyanakkor most van egy akutabb probléma. A gyermekek otthongondozási díját, amit idén januártól bevezettek, mindenki automatikusan megkapta, akinek járt az ápolási díj. Tavaly júniustól elkezdődött egy felülvizsgálat a tekintetben, hogy ki jogosult erre, illetve melyik család nem jogosult erre. Ezen felülvizsgálat során, mivel ezt egy olyan pontrendszer alapján végzik el, amit azóta már önök kétszer módosítottak, és amit több, az ebben a szakmában lévő szakmai szervezet kifogásolt, ebben több család esett ki. Most például két olyan család története is országos médianyilvánosságot kapott, akik önellátásra képtelen gyermeküket nevelik, ennek ellenére elvették tőlük azt a gyermekek otthongondozási díját, ami amúgy automatikusan járt volna nekik. A következő három számra lennék kíváncsi, államtitkár úr. Az egyik: hány konkrét felülvizsgálati eljárás folyt le júliustól egészen mostanáig? Ebből hány visszautasítás volt? Ezeknek a visszautasításoknak a nagy része milyen indoklás alapján lett? Ezek az emberek alapvetően megérdemlik ezért a 0-24 órán át tartó lelkes és nagyon nehéz munkáért, hogy megkapják azt, amit önök amúgy törvényben elfogadtak. Az, hogy önök ezen spórolnak és bürokratikus akadályokat gördítenek érintett családok elé, szerintem nagyon nehezen megmagyarázható. Itt a lehetősége államtitkár úrnak, hogy ezeknek a családoknak elmondja, ők miért nem érdemlik meg a gyermekek otthongondozási díját.
Köszönöm szépen, képviselő úr. A válaszra megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! A rend kedvéért én is pár dolgot az elején leszögeznék. A kormány 30 százalékkal emeli az ápolási díjat. A kormány bevezette a gyermekek otthongondozási díját idéntől, amely 100 ezer forint összegű, és amely a jövő évben már 124 ezer forint lesz, tehát 24 százalékkal emeljük, és tovább fogjuk emelni a következő években, egészen 2022-ig, amikor az akkori minimálbér szintjét fogja elérni. S a rend kedvéért azt is el kívánom mondani, hogy ezt az emelést önök, akik most keveslik ezt az összeget, nem fogadták el, nem támogatták, mert önöknek éppen fontosabb volt sípolni, tülkölni és szelfizgetni, meg élő Facebook-videót csinálni, mintsem hogy odamenjenek a képviselői helyükre és megnyomják az igen gombot, és támogassák azt, amit a kormánypárti képviselők kivétel nélkül támogattak, hogy radikálisan emeljük meg a gyermekek otthongondozási díját. S ezzel együtt arról is döntöttünk, tisztelt képviselő úr, hogy radikálisan megemeljük az erre fordítható költségvetési kereteket is. Ez 2010-ben 15 milliárd forint volt, tavaly már 27 milliárd forint, idén a 2010-es 15 milliárddal szemben 45 milliárd, 2020-ban pedig 55 milliárd forinttal tervezünk. Tehát a leghatározottabban visszautasítom, hogy azt mondja, bárki spórolni akar. Erre évről évre milliárdokkal és tízmilliárdokkal többet szánunk, mert valóban úgy gondoljuk, hogy azoknak, akik otthon a gyermeküket ápolják vagy más hozzátartozójukat ápolják, azok számára az államnak segítséget kell nyújtania, tisztelt képviselő úr. A felülvizsgálatok révén körülbelül 2 ezer fővel emelkedett azok száma, akik az ápolási díj valamilyen formájára vagy a gyod valamilyen formájára jogosulttá váltak. Tehát többletforrás van, többletlehetőséget biztosítottunk. Abban az esetben, ha a hivatalok hibáznak, és olyan családok számára, akik nyilván jogosultak lennének, mégsem állapítják meg, az egy hiba, azt helyre kell hozni. A kormány azért növelte 15 milliárdról 55 milliárdra ezt a költségvetési sort, hogy mindenkihez eljusson, és ebbe természetesen nem férnek bele hibás határozatok, hanem azokat ki kell javítani. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Ungár Péter képviselő urat illeti a szó. Parancsoljon, képviselő úr!
Köszönöm szépen. Az én kérdésem arra a számra is vonatkozott, hogy hány elutasító határozat született a felülvizsgálati eljárás során. Az a helyzet, hogy ezeknek az embereknek nagyon nagy nehézség volt az, hogy nem is tudták, hogy amennyiben a hivatal hibázik, konkrétan hova lehet fordulni, milyen ennek a fellebbviteli eljárása. Azért hibázott a hivatal, mert az a pontrendszer, amit önök elfogadtak rendeletben a gyod mellett, rossz volt. Önök ismerték be, hogy rossz volt. Kétszer módosították. Beült Fülöp államtitkár úr elmondani, hogy minden rendben van, majd először az autizmus specifikus zavar miatt módosították, majd a cukorbetegség miatt módosították. Ha ez jó volt és nem elkapkodva hozták meg, akkor nem kellett volna kétszer módosítani. Ráadásul az, hogy egy hivatali vizsgálat során egy orvosi papírt felül lehet vizsgálni, egészen elképesztően furcsa eljárás. Információhiányban vannak az érintett családok, ezért fordulnak a médiához. A fellebbviteli eljárásokat pedig teljesen elérhetetlenné tették, és olyan bürokratikus akadályokat gördítettek elé, amit ezek az emberek sem időben, sem pénzben nem tudnak megoldani.
Köszönöm szépen, képviselő úr. Ugyancsak egyperces viszonválasz illeti meg államtitkár urat is. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Nem az akadályozás a kormány célja akkor, amikor 15 milliárdról 55 milliárd forintra növeli 2020-ra az ápolási díj keretét, hanem pontosan a segítés, a többletforrás és a többletsegítség. Ha bárkihez nem jut el ebből a költségvetési forrásból, amit mi radikálisan megemeltünk, akkor segítsen ön is és segítsen mindenki más, egyéni képviselők és mindenki más, hogy ezekhez az emberekhez eljuthasson, hiszen ezért módosítottuk a jogszabályt tavaly december 12-én. Ahogy említettem, december 12-én módosítottuk itt a parlamentben, nyilván utána decemberben került a Közlönyben kihirdetésre, de már január 1-jétől járt ez a többlet és emelkedett meg a gyermekek otthongondozása díja esetében többszörösére a korábbi ápolási díj. Nyilvánvalóan folyamatosan egyeztettünk ezekkel a szervezetekkel, és utána a különböző érdekképviseletekkel való egyeztetés nyomán bővítettük és pontosítottuk a jogszabályban az már egy rendelet, és nem egy törvény az egyes részletszabályokat. Azért pontosítottuk, hogy minél többekhez elérjen. Ezért ha ön is tud segíteni abban, hogy ez az információ minél több emberhez elérjen, kérem, segítsen, és oldjuk meg együtt, hogy minél több információ minél több potenciális érintetthez jusson el. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Kocsis-Cake Olivio képviselő úr, a Párbeszéd képviselője, azonnali kérdést kíván feltenni az innovációért és technológiáért felelős miniszternek: „Mostanáig mennyien és milyen részeredménnyel küldték vissza a klímavédelemmel kapcsolatos Nemzeti Tiszta Fejlődési Stratégiára vonatkozó kérdőívet?” címmel. Tisztelt Képviselő Úr! Miniszter úr halaszthatatlan közfeladat ellátása miatt válaszadásra Schanda Tamás államtitkár urat jelölte ki. Tisztelettel kérdezem, elfogadjae a válaszadó személyét.
Igen, elfogadom.
Képviselő úr jelzi, hogy elfogadja. Kocsis-Cake Olivio képviselő úré a szó. Parancsoljon! [[14.30]]
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Most derült ki, hogy a kormány konzultál, konzultációt indított a klímakérdésről, csak ezt eddig nem tudta senki. Tényleg nem értem, hogy a jövőnket meghatározó legfontosabb kérdésről miért nem kívánja tájékoztatni a magyar embereket a kormány. Hol marad a személyes levél? Hol marad a közpénzből készült óriásplakát, tévéspot? Ilyenkor, úgy tűnik, hogy ez nem fontos, ellentétben azzal, amikor Brüsszel-ellenes kampányt kell folytatni, gyűlöletkeltő kampányt kell folytatni vagy a fideszes propagandát kell harsogni.Tisztelt Államtitkár Úr! Egy idén publikált felmérés szerint, a Závecz Research kutatása szerint a magyarok 88 százaléka úgy gondolja, hogy a klímaváltozás az egész emberi civilizáció jövőjét fenyegeti, 77 százaléka úgy gondolja az embereknek, hogy emiatt a következő három évtizedben jelentősen át kell alakítanunk az életmódunkat, és 82 százaléka azt gondolja a magyar embereknek, hogy ez az egyik legfontosabb probléma, és sokkal többet kéne ezzel foglalkozni. Tehát az egyetlen konzultáció, amely valóban érdekelné az embereket, csak az uniós kötelezettség miatt indul el. És akkor is igyekeznek ezt titokban tartani. [[Dr. Rétvári Bence: Titokban tartani?]] Tisztelt Államtitkár Úr! Miért rejtegette a kormány a klímavédelemről szóló kérdőívet? Propagandacélú konzultációk reklámozására rendre milliárdokat költenek el, a valódi problémák miért nem kerülnek napirendre a konzultációk során? Legyen olyan kedves tájékoztatni, hogy milyen részeredménye, itt hangsúlyozom a részeredményt, hiszen tudom, hogy ma jár le a határidő, de bizonyára vannak adataik arról, hogy eddig, tegnapig, múlt hétig mennyien töltötték ki ezt a konzultációt, tehát milyen részeredményei vannak a jelenlegi konzultációnak. Várom válaszát.
Köszönöm szépen, képviselő úr. Megadom a szót Schanda Tamás államtitkár úrnak. Parancsoljon, államtitkár úr!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Az az igazság, hogy nem várt elismerésnek és dicséretnek veszem, hogy a ma délben lezárult társadalmi egyeztetés kapcsán azt feltételezi, hogy a 11-kor kezdődő parlamenti ülés során én érdemi tájékoztatást tudok adni önnek.Megköszönve ezért a felém irányított, ugyanakkor túlzó bizalmát, felhívom a figyelmét arra, hogy azt ön sem gondolhatja komolyan, hogy ez alatt az idő alatt érdemi feldolgozásra és érdemi adatokról való tájékoztatásra sor tud kerülni. Türelmét kérem. Higgye el, hogy feldolgozzuk a beérkezett válaszokat, és tájékoztatást adunk róla, illetve figyelembe vesszük a stratégia elkészítésekor. Tisztelt Képviselő Úr! Azt is el kell mondanom, hogy nem tartottuk titokban, nem rejtegettük, és a kormányzati portálon megjelent kérdőív nem nemzeti konzultáció, amire ön utalt, hanem a Brüsszel által előírt tájékoztatási és egyeztetési forma. Amennyiben a kormány klímapolitika ügyében nemzeti konzultációt akar folytatni, akkor azt majd a szokásos módon megteszi. Az a helyzet, tisztelt képviselő úr, hogy a kormány dolgozik, és önökkel szemben határozottan kiáll a teremtett világ és környezeti örökségünk védelme mellett. Célunk, hogy középtávon már a magyar villamosenergia-termelés legnagyobb része is két forrásból származzon, atomenergiából és megújuló energiából, elsősorban naperőművekből. Ezek ugyanis nem egymást kiváltó és nem kizáró technológiák, hanem egymást támogató megoldások, és mindkettő tiszta energiaforrásnak tekinthető. A magyar kormány éppen ezért felelősen járt el, amikor úgy döntött, hogy a megújulók mellett hosszú távon épít az atomenergiára. Köszönöm. [[Taps a kormánypárti padsorokban.]]
Köszönöm szépen, államtitkár úr. Egyperces viszonválasz illeti meg képviselő urat, Kocsis-Cake Oliviót. Parancsoljon!
Köszönöm a szót. Tisztelt Államtitkár Úr! Nem tudom, hol hirdették meg, mert sem az MTI-ben, sem a kormányközeli híroldalakon, se a kormány.hu-n nem találtunk erről információt. De lehet, hogy a mi figyelmünket kerülte el, akkor elnézést kérek. Árulkodó ez a mondat, hogy amennyiben a kormány klímaügyben konzultálni akar, akkor lefolytatja. Akkor mikor lesz, legyen olyan kedves tájékoztatni minket, mikor lesz konzultáció erről az, ismétlem, nagyon fontos kérdésről? És ha már az Európai Unió előírta ezt, akkor nem lett volna egyszerűbb és olcsóbb most lefolytatni ezt a konzultációt, rendesen meghirdetni, rendesen bekérni az emberek véleményét? Sok szempontból problémás ez az ügy. A Párbeszéd egyébként konzultációt fog indítani ebben a kérdésben, és az eredményeket mind önökhöz, mind az Európai Unióhoz el fogjuk juttatni, hogy végre valaki megkérdezze a magyar embereket erről a kérdésről.
Köszönöm szépen, képviselő úr. Egyperces viszonválasz illeti meg Schanda Tamás államtitkár urat is. Parancsoljon!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Az önök tevékenységét szemlélve bárki láthatja, hogy hisztériakeltésből próbálnak meg valamifajta politikai tőkét kovácsolni. Ezt teszik egyébként Budapesten is, ahol elfogadnak egy dokumentumot, de semmifajta intézkedést és konkrét lépést az nem tartalmaz.Ugyanakkor, ezzel szemben, a magyar kormány munkájáról a tények beszélnek. Hazánk azon 21 ország közé tartozik a világban, ahol ’90 óta úgy nőtt a bruttó hazai termék, hogy közben a szén-dioxid-kibocsátás 32 százalékkal, az energiafelhasználás 15 százalékkal, az üvegházhatású gázok kibocsátása pedig 35 százalékkal csökkent. Magyarország a megújuló energiaforrások arányára vonatkozó, 2020-ig kitűzött 13 százalékos európai uniós célt már ’11-ben elérte, és azóta meg is haladta. Ma Magyarországon az egy főre eső szén-dioxid-kibocsátás 40 százalékkal alacsonyabb, mint a klíma- és környezetvédelem élharcosának tekintett Németországban. Mi tehát tovább folytatjuk a környezeti örökségünk és egyben a jövőnk, a teremtett világ megóvása érdekében végzett munkánkat. Köszönöm a figyelmet. [[Taps a kormánypárti padsorokban.]]
Köszönöm szépen, képviselő úr. Köszönöm szépen, államtitkár úr. Tisztelt Országgyűlés! Csenger-Zalán Zsolt képviselő úr, a Fidesz képviselője, azonnali kérdést kíván feltenni a külgazdasági és külügyminiszternek: „Hogyan lehet kezelni a növekvő migrációs nyomást?” címmel. Miniszter úr halaszthatatlan közfeladat ellátása miatt válaszadásra Menczer Tamás államtitkár urat jelölte ki. Tisztelettel kérdezem képviselő urat, hogy elfogadjae a válaszadó személyét. [[Jelzésre:]] Képviselő úr jelzi, hogy elfogadja. Csenger-Zalán Zsolt képviselő urat illeti a szó. Parancsoljon!
Köszönöm a szót, elnök úr. Tisztelt Államtitkár Úr! Ismét aggasztó hírek érkeznek a Nyugat-Balkánról. Úgy tudni, lassan a százezret is eléri, sőt talán már meg is haladja a feltorlódott migránsok száma. Törökországi jelentések szerint az év első tíz hónapjában 350 ezer illegális határátlépőt fogtak el a török hatóságok, 80 ezerrel többet, mint tavaly egész évben. A görög szigetek migránsokkal telítettek, akik innen átjutnak a szárazföldre, azok könnyen továbbhaladnak Bosznia-Hercegovina felé.Az Európa környéki konfliktusok sajnos továbbra sem a migrációs válság megoldásának irányába hatnak, ellenkezőleg, a nyomás a jövőben alighanem fokozódni fog. Éppen ezért lenne legfőbb ideje, hogy a nemzetközi intézmények, mindenekelőtt, de nem kizárólag az Európai Unió, változtassanak végre migrációs politikájukon, elősegítve az otthonukat elhagyók hazatérését és javítva az otthonukban maradtak biztonságát, megelőzendő, hogy útra induljanak. Különösen aggasztóak ugyanakkor azok a próbálkozások, amelyek arra irányulnak, hogy az ENSZ globális migrációs csomagját részletekben vagy egészében, lopva, de kötelezővé tegyék. Magyarország bebizonyította, hogy meg lehet állítani a migrációt, és jó példát mutat arra, hogyan lehet a segítséget az érintett országokba vinni ahelyett, hogy a gondokat hoznánk ide. A Hungary Helps programmal hazánk gazdaságának méretével arányosan kiveszi a részét a kibocsátó országokban élők életkörülményeinek javításából. Tisztelt Államtitkár Úr! A tél beálltával a migrációs útvonalak a tengerről a szárazföldre helyeződnek át. Mire kell számítanunk a következő hónapokban? Hogyan tudja Magyarország kezelni a növekvő nyomást? [[Taps a kormánypárti padsorokban.]]
Köszönöm szépen, képviselő úr. A válaszra megadom a szót Menczer Tamás államtitkár úrnak. Parancsoljon, államtitkár úr, öné a szó. [[14.40]]
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Egyetértek önnel, a migráció vonatkozásában a helyzet egyre súlyosabb. Törökországgal kapcsolatban megvannak már a novemberi adatok is, egészen pontosan november közepéig, november 13-áig 395 938 illegális határátlépőt fogtak el a török hatóságok, tehát majdnem 400 ezret november közepéig, ez 60 százalékos emelkedés az előző év azonos időszakához képest. Arra is szeretném felhívni a figyelmet, hogy a legtöbben már nem Szíriából érkeznek, hanem Afganisztánból és Pakisztánból. A 395 938-ból afgán 176 508, pakisztáni 61 381, és a szírek csoportja a harmadik helyen van ebben a tekintetben. Arra is szeretném felhívni a figyelmet, hogy a Balkánon is romlik a helyzet, a helyzet egyre rosszabb. Azt hiszem, hogy nem vállalok nagy kockázatot, ha a rendelkezésemre álló adatok alapján azt mondom, hogy több mint százezer illegális bevándorló mozog a Balkánon, egészen pontos számot egyszerűen lehetetlen mondani, sokfajta módon próbálkoztunk ezzel, de minekutána van, ahol van regisztráció, van, ahol nincs, pontos számot nem lehet mondani, de több mint százezer, az biztos. Az is igaz, hogy az európai biztonság kérdése továbbra is Törökország és a török elnök kezében van, elsősorban azért, mert Brüsszel felelőtlen politikát folytatott az elmúlt években. Semmilyen érdemi lépés nem történt az elmúlt években azzal kapcsolatban, hogy megvédjék az európai külső határokat, tehát ki vagyunk szolgáltatva a török elnöknek. Ha ő úgy döntene eddig nem döntött, és reméljük, nem is fog, de ha bármi miatt úgy döntene , hogy elindítja ezt a körülbelül négymillió embert Európa felé, akkor egyrészt ő ezt megteheti, másrészt Európa védtelen lenne. Köszönöm a témafelvetést. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Csenger-Zalán Zsolt képviselő úré a szó.
Köszönöm, államtitkár úr. Azt nem mondom, hogy megnyugtatott, hiszen a statisztika azt mutatja, hogy a veszély egyre fokozódik. Talán az Ursula von der Leyen által vezetett Bizottságnak a hivatalba lépésétől remélhetjük azt, hogy Európának változik a migrációs politikája, hiszen éppen ez a meghívólevél az, ami növelte a migrációt.Ugyanakkor nem mehetünk el szó nélkül amellett, hogy a bevándorláspártiak folyamatosan támadják Magyarországot. Sunyi módon elérték, hogy Trócsányi Lászlónak még a bizottsági meghallgatására sem kerülhetett sor, majd Várhelyi Olivér ellen is próbálkoztak, mindent bevetettek, de nem jártak sikerrel. De csak Brüsszelben ilyen bátrak. Amikor múlt héten pénteken a magyar Országgyűlés hallgatta meg Várhelyi Olivér biztosjelöltet, gyáva módon el sem mentek a meghallgatásra. Ez világosan jelzi, hogy a brüsszeli és a magyar parlament közül melyiket érzik inkább magukénak. Köszönöm a megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg az államtitkár urat. Parancsoljon, államtitkár úr!
Köszönöm szépen, elnök úr. Tisztelt Képviselő Úr! Egy fontos momentumra hívta fel a figyelmet, engedje meg, hogy egy másik közelmúltbeli, egészen pontosan hétvégi eseményre én is felhívjam a figyelmet. Nyilatkozott Jean Asselborn, aki Luxemburgban külügyminiszter, de gyakorlatilag a brüsszeli politika megtestesítője, Soros Györgynek, Jean-Claude Junckernek és Frans Timmermansnak nagy szövetségese, és ő a minap azt mondta, tulajdonképpen újra azért bírálta igen kemény szavakkal Magyarországot, mert nem fogadunk be illegális bevándorlókat, és ennek kapcsán ő úgy gondolja, hogy a jogállamiság nincs rendben Magyarországon. Ezzel kapcsolatban itt is szeretném a figyelmet felhívni arra, hogy Orbán Viktor a magyar emberek szövetségese, és a magyar kormány a magyar emberek szövetségese. Van ez a másik szövetségesi csoport, Timmermans, Soros, Asselborn, Jean Claude Juncker, de van egy másik oldal is, a magyar kormány és a magyar emberek szövetsége, és mi kitartunk a magyar emberek biztonságának megvédése mellett. Az Európai Bizottságról még csak annyit, hogy Timmermans alelnök úr eddig is alelnök volt, és a jövőben is az lesz. Tehát az éberség és a készenlét előnyünkre válik. Köszönöm, hogy meghallgattak. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Bencsik János képviselő úr, a Jobbik képviselője, azonnali kérdést kíván feltenni az emberi erőforrások miniszterének: „Meddig él vissza a Kormány az emberek türelmével?” címmel. Tisztelt Képviselő Úr! A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Tisztelettel kérdezem önt, elfogadjae a válaszadó személyét. [[Jelzésre:]] A képviselő úr jelzi, hogy elfogadja a válaszadó személyét. Bencsik János képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Az Állami Számvevőszék a múlt héten hozta nyilvánosságra Az Állami Egészségügyi Ellátó Központot érintő vizsgálatot, ami meglehetősen lesújtó képet mutat. Az ÁSZ megállapította, hogy az egészségügyi intézményekben nem átlátható a közpénzfelhasználás, és nem védettek eléggé a korrupciós kockázatokkal szemben.A legrosszabb helyzetben a budapesti kórházak és azon belül a Jahn Ferenc Dél-pesti Kórház van. Ez az a kórház, amely rendszerint csak úgy tud bejutni az országos sajtóba, ha valahol találnak egy többnapos hullát valamelyik lezárt WC-ben, vagy pedig tömegesen mondanak fel az ott dolgozók a ki nem fizetett túlórapénzek és a leterheltség miatt, megnyitva ezzel az osztálybezárásoknak a veszélyét. De rendszeresek a panaszok a sürgősségi ellátásra is, mindennaposak azok a képek, amelyek az összetolt székeken és a földön fetrengő emberek képét mutatják, akik sokszor 10-12 órát kell hogy várjanak ahhoz, hogy bármiféle ellátást kapjanak. Tisztelt Államtitkár Úr! Nemcsak a betegek, hanem a gyógyítók is elképesztő állapotok között kell hogy dolgozzanak. A közel 200 fős dél-pesti nővérszállón olyannyira elszaporodtak az ágyi poloskák, hogy már a rendszeres irtással sem tudnak megszabadulni tőlük, a fertőzés miatt pedig a pszichiátria egyes osztályait is be kellett zárni. A vérszívó rovaroknak a csípéseit kell hogy elviseljék az ott dolgozó nővérek, a velük lévő gyermekek, hiszen sokan vidékről jöttek fel, és a más osztályokon lévő betegek is, hiszen a fertőzés továbbterjed a fekvőosztályokra is. Az ágyi poloskák mellett ezeknek a nővéreknek 40 éves bútorokat, penészes fürdőszobákat, használhatatlan tűzhelyeket és az ágyhiány miatt sokszor a földön fekvést kell elviselniük, a panaszaikra pedig a kórházvezetés teljes érzéketlenséget mutat, és minden egyes panaszukra az a válasz, hogy nincs rá kapacitás. Az az egyszerű kérdésem van, államtitkár úr, hogy ön szerint rendben vane, hogy ilyen körülmények között kell mindennap azoknak az embereknek a munkájukat végezni, akik más embertársaink gyógyítására esküdtek fel, és ha nem, akkor mit kívánnak tenni ez ellen. Köszönöm szépen a megtisztelő figyelmüket. [[Taps a Jobbik soraiban.]]
Köszönöm szépen, képviselő úr. Válaszadásra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ön a Jahn Ferenc kórházat említette, emlékeim szerint 2018-ban pont a sürgősségi beléptetési pontot körülbelül 120 millió forintból vagy ehhez hasonló összegből újítottuk fel, pontosan azért, hogy akik először érkeznek ebbe a nagyon nagy leterheltségű kórházba, a lehető legjobb körülmények között érkezzenek.Ön is tudja, hogy 2018 végétől, 2019-től pedig új protokoll is életbe lépett a sürgősségi osztályoknál, pontosan azért, hogy a valóban sürgős és a másodlagos vagy egyáltalán nem sürgősségi ellátást igénylő betegek esetében jó sorrend legyen, és azok jussanak a leggyorsabban sürgősségi ellátáshoz, akiknek erre igazán szükségük van. A Jahn Ferenc Kórháznak mindemellett, ha megnézi ön is, hogy az állami fenntartásba és működtetésbe vétel óta hogyan alakult a költségvetési főösszege, akkor azt láthatja, hogy milliárdos nagyságrendű az a többlet, amennyivel többől gazdálkodhat a kórház, és számtalan részen meg is tudott újulni, nem tagadva azt, hogy természetesen vannak még olyan részei, amelyek még nem tudtak az elmúlt években megújulni. Ezért indítottuk el az „Egészséges Budapest” programot, ezért van az idei évben is, a jövő évben is körülbelül 40 milliárd forint nagyságrendű összeg, amit ezek a kórházak felhasználhatnak. Új diagnosztikai berendezéseket vásároltunk Budapest-szerte a különböző kórházakba, pontosan azért, hogy javuljon a felszereltség, és ezzel 10 százalékra javítottuk Budapest és Pest megye diagnosztikai kapacitását, így ez a Jahn Ferenc Kórházban is éreztette a pozitív hatását. Ön említette a nővérszállók kérdését, ez egy nagyon-nagyon fontos kérdés a kormány szerint is, éppen ezért indítottunk nővérszálló-fejlesztési programot, pontosan azért, hogy akár a kórházak környékén is azoknak, akik ápolóként dolgoznak, vidékről jöttek és Budapesten dolgoznak, minél jobb körülményeik legyenek. Ha ön figyelte a híradásokat, láthatta is az elmúlt hónapokban, hogy a kormány komoly összegeket fogadott el már ezeknek az előkészítésére, és bízunk benne, hogy hamarosan az építések elkezdődhetnek, és az ápolók számára új, komfortosabb szálláshelyek nyílhatnak Budapesten. Köszönöm szépen.
Köszönöm szépen, államtitkár úr. Egyperces viszonválaszra Bencsik János képviselő úré a szó. Parancsoljon!
Köszönöm szépen a szót. Tisztelt Államtitkár Úr! Ha végigmegy a Jahn Ferenc Kórháznak a folyosóján, akkor azt fogja látni, hogy minden fejlesztés dacára összetologatott festékes vödrökbe fogják fel a beázott, penészes vakolaton átcsöpögő vizet, ezeknek a fejlesztéseknek sajnos sok eredménye nem volt. Én nagyon örülök annak, ha tervben van a nővérszállónak a felújítása, és ahhoz, hogy ez valóban így legyen, szeretnék egy kis nyomatékot adni, szeretnék önnek, államtitkár úr, átnyújtani egy ajándékot, ezt a Mikulás-csomagot a dél-pesti nővérszállón dolgozó nővérek küldik önnek. [[Felmutatja.]] [[14.50]] Ezekben a tégelyekben és kémcsövekben olyan ágyipoloskák vannak, amelyeket az elmúlt napokban szorgos kezek szedtek össze önnek. Nem kell megijedni tőle, le van zárva, tehát szemben az ott dolgozó nővérekkel, akik valóban ki vannak téve a fertőzésveszélynek, önnek nem kell ettől aggódnia, államtitkár úr. Szeretném önnek ezt átadni, tegye ki az íróasztalára, nézegesse, és ne feledkezzen meg arról, vagy emlékeztesse ez önt arra, hogy milyen körülmények között kell embertársainknak, akik embertársaink gyógyítására esküt tettek, mindennap végezniük a hivatásukat. Köszönöm szépen. [[Egy piros csomagot átad dr. Rétvári Bencének. Taps a Jobbik soraiból.]]
A válaszra Rétvári Bence államtitkár úrnak adok szót, de megkérem képviselő urat, hogy ne itt eressze ki ezeket az áldott jószágokat.
Köszönöm szépen, elnök úr, a szót. Tisztelt Képviselő Úr! Tisztelt Ház! Azt hiszem, ha ön is végignézi 1990 óta a magyar politika történetét és az egyes kormányoknak a ciklusait, kevés olyan kormányt fog találni, akik az ápolók esetében 72 százalékos emelést tudtak egy ciklus alatt produkálni. Olyat fog találni, akik csökkentették az ápolók bérét. Ezek azok a politikusok, akikkel önök most szövetségben politizálnak, az a politikus Gyurcsány Ferenc, akit önök hozzá akarnak segíteni bízunk benne, hogy nem fognak tudni hozzásegíteni , de hozzá akarják segíteni, hogy 2022-ben újra miniszterelnök legyen, akit a világ 17. legrosszabb államférfijának választottak. Nos, abban az időben csökkent az ápolók bére, most viszont azon dolgozik a kormány, és ebben azért látható eredményt is ért el, hogy 72 százalékra emelkedjen. Bízom benne, hogy ennek a ciklusnak a végére már látható lesz, hogy hol tudnak komfortosabb körülmények között az ápolók éjszaka pihenni, és 72 százalékkal magasabb bérért hogyan fognak tudni a közeljövőben, 2022-től dolgozni a 2018-as bérükhöz képest. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Juhász Hajnalka képviselő asszony, a KDNP képviselője, azonnali kérdést kíván feltenni a Paksi Atomerőmű bővítéséért felelős tárca nélküli miniszternek: „Mit gondol, mit tud az Energiaklub osztrák minisztériumi támogatásáról, valamint mi a véleménye arról, hogy az atomellenes zöld szervezetek folyamatosan a klímabarát Paks II. Atomerőmű megépítését támadják?” címmel. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Miniszter Úr! A klímaváltozás súlyosabb következményeinek elkerülése, mérséklése érdekében sorsdöntő, hogy minél előbb, minél alacsonyabb átlaghőmérsékleten kell megállítani a bolygó légkörének felmelegedését. Ezen cél elérése érdekében az áramtermelésben az atomerőművek és a megújuló energiaforrások részarányát jelentősen növelni szükséges. Ettől függetlenül egyes zöldszervezetek folyamatosan a Paks II.-projektet támadják. Néhány nappal ezelőtt mély megdöbbenéssel olvastam egy atomenergetikai szakértő írásait, amiben arról is ír, hogy az Energiaklubot osztrák, német és több más nemzetközi szervezet finanszírozza az atomenergia-ellenes tevékenységükben. Az Energiaklubot tavaly például az osztrák szövetségi fenntarthatósági és idegenforgalmi minisztérium is támogatta. A hivatalos éves beszámolójukban az osztrák minisztériumi támogatással kapcsolatban ezt írják: „Figyelemmel követjük a Paks II.-beruházással kapcsolatos ügyeket, és azon dolgozunk, hogy a Paks II.-vel szemben további jogi lépéseket tudjunk meglépni.” Fontosnak tartom kiemelni azt is, hogy két évvel ezelőtt az ENSZ espooi egyezmény titkársága best practice-nek, azaz jó gyakorlatnak, követendő példának minősítette a Paks II.-projekt környezeti hatásvizsgálati eljárását, illetve szintén jó gyakorlatnak nevezte azt a Nemzetközi Atomenergia Ügynökség is. Ettől függetlenül egyes zöldszervezetek panaszt nyújtottak be a környezetvédelmi engedélyezési eljárással kapcsolatban. Egy héttel ezelőtt miniszter úr a Gazdasági bizottság tagjainak arról számolt be, hogy az ENSZ Aarhus Megfelelési Bizottsága elutasította a Greenpeace Energy és társai Paks II. ügyében benyújtott ezen panaszát. Tisztelettel kérdezem miniszter úrtól: mit gondol és mit tud az Energiaklub osztrák minisztériumi támogatásáról, valamint mi a véleménye arról, hogy az atomellenes zöldszervezetek folyamatosan a klímabarát Paks II. atomerőmű megépítését támadják? Köszönöm megtisztelő válaszát. [[Taps a kormánypártok padsoraiból.]]
Köszönöm szépen, képviselő asszony. A válaszra megadom a szót Süli János miniszter úrnak. Parancsoljon, miniszter úr!
Tisztelt Elnök Úr! Tisztelt Parlament! Kedves Képviselőtársam! A kérdést én is az Energiaklub jelentéséből olvastam, hiszen egyértelmű a jelentésből, hogy honnan kapja a támogatást, és mi a fő célkitűzése. Tehát ezt mindig is tudtuk, itt a parlamentben is elmondtam többször, hogy a mi zöldszervezeteink nem kifejezetten zöldszervezetek, hanem atomerőmű-ellenes szervezetek, és ezt erősítette meg ez a jelentés is, amit az Energiaklub kiadott. Az is látható, hogy tulajdonképpen minden jogi illetőséget szerettek volna kihasználni, és ki is használtak, hiszen előbb az Európai Bizottságnál támadták meg az atomerőmű létesítésével kapcsolatos kérdést. Ott az Európai Bizottság a vizsgált hat kérdésben, mindben Magyarországnak adott igazat. Utána az Európai Bíróságon Ausztria megtámadta az Európai Unió Bizottságát, amiatt, hogy Magyarországnak adott igazat. Ehhez beszólított magyarországi szervezeteket is, köztük a Greenpeace-t is és az Energiaklubot is, ez a per még zajlik, és utána az Aarhus Megfelelési Bizottsághoz fordult, ami az ENSZ-nek egy szakosított szervezete, és ez a szervezet utasította el a múlt héten a fellebbezést. Ezt ugye, két héttel azután kezdeményezték az európai antinukleáris szervezetek, hogy Paks megkapta a minősítést, hogy megfelelően hajtotta végre a nukleáris engedélyezést. Kilenc városban tartottuk, hét országban a közmeghallgatást. Ausztria akkor hozzájárult az erőmű építéséhez, de a háttérben zajlanak ezek az intézkedések, amihez magyar partnereket is igénybe vesz. Köszönöm.
Köszönöm szépen, miniszter úr. Egyperces viszonválaszra képviselő asszonyé a szó. Parancsoljon, képviselő asszony!
Köszönöm miniszter úrnak a részletes válaszát, hiszen a KDNP elkötelezett a globális klímavédelmi célok, a hazai ellátásbiztonság, valamint az olcsó villamosenergia-ellátás érdekében a Paks II. Atomerőmű megvalósítása mellett. És amit mindig is hangsúlyozunk, és azt gondolom, hogy példaértékű az, hogy 2030-ra a magyar kormány mindent megtesz annak érdekében, hogy a villamosenergia-termelésünk 90 százaléka szén-dioxid-mentes legyen. Köszönöm szépen a részletes válaszát.
Köszönöm szépen, képviselő asszony. Egyperces viszonválasz illeti meg miniszter urat is. Parancsoljon, miniszter úr!
Azért is köszönöm a kérdést és az ismételt nyugtázást, hiszen egyértelműen többször is elmondtuk a parlamentben: Magyarországnak nincs más lehetősége, ha olcsó, időjárástól függetlenül versenyképes energiát akar az ipar és a lakosság számára biztosítani, akkor ezt csak atomerőművel lehet. És atomerőművek nélkül nincs klímavédelmi célkitűzések kielégítésére sem mód, tehát kettős célt tudunk elérni azzal, ha az atomerőművet építjük, amivel a magyar fenntartható fejlődést gazdasági alapon és környezetvédelmi alapon is támogatni tudjuk. Európában egyébként a villamos energia előállításának nagy része atomerőműből származik. Németországnál, ezt is említettem már, mi 40 százalékkal kevesebb karbonkibocsátás mellett állítunk elő villamos energiát, és a szél- és a naperőművekhez képest Európában 70 százalékkal több villamos energiát állítanak elő az atomerőművek. Tehát ezek figyelembevételével azt gondolom, hogy jó úton járunk. Köszönöm még egyszer a kérdést. [[Taps a kormánypártok padsoraiból.]]
Köszönöm szépen, miniszter úr. Tisztelt Képviselőtársaim! 14 óra 58 perc, ezzel az azonnali kérdések órájának a végéhez és a mai napirendi pontjaink tárgyalásának a végéhez is értünk. Most a napirend utáni felszólalások következnek. Napirend utáni felszólalásra jelentkezett Ágh Péter képviselő úr, a Fideszből: „100 éve kezdte miniszterelnöki szolgálatát Sárvár országgyűlési képviselője, Huszár Károly” címmel. Parancsoljon, képviselő úr, öné a szó.
Köszönöm a szót. Tisztelt Ház! Immár hagyomány, hogy az aktuális ügyek mellett mindazokra az évfordulókra, nevezetes eseményekre felhívom a figyelmet, melyek választókerületemhez, Észak-Vas megyéhez kötődnek. Körzetem törvény által meghatározott központja Sárvár, melynek történelméhez számos neves személyiség kapcsolódik. Ilyenek voltak a Nádasdyak, Tinódi Lantos Sebestyén, Gárdonyi Géza vagy éppen a város első választott országgyűlési képviselője, Batthyány Lajos mártír kormányfő. Ugyanakkor érdemes megjegyezni azt is, hogy egy másik miniszterelnök is kötődik a vasi településhez. Huszár Károly közel két évtizedig volt választott országgyűlési képviselő, akinek kormánya száz évvel ezelőtt, 1919. november 24-én alakult. [[15.00]] Az 1882-ben született Huszár, miután tanítói oklevelet szerzett, a Katolikus Néppártban kezdett el politizálni. Már fiatalon a keresztényszocialista mozgalom, majd a Katolikus Népszövetség születésénél bábáskodott, és újságírói, szerkesztői feladatokat látott el. Képviselővé először 1910-ben Sárváron választották. Az első világháború alatt az erdélyi hadsereg politikai és hírszerző osztályán teljesített szolgálatot. 1918-ban az Országos Keresztényszociális Néppárt alapításában játszott szerepet. A proletárdiktatúra alatt letartóztatták, és egy ideig a gyűjtőfogházban őrizték, majd Bécsbe menekült. Kormányzati szerepet 1919-ben kapott vallás- és közoktatásügyi miniszterként. November 24-én ő lett az antant által is elismert és a társadalom minden osztályát képviselő, a parlament minden pártját tömörítő úgynevezett koncentrációs kabinet miniszterelnöke. A Huszár-kormány meghatározott feladatok elvégzésére alakult. A két legfontosabb ezek közül Magyarország béketárgyalásokon való képviseletének megszervezése és az alkotmányosság helyreállítása, azaz a nemzetgyűlési választások rendezése, továbbá az államfő kérdésének megoldása volt. Ezért a Huszár-kormány készült a béketárgyalásokra, és rendezte az államforma kérdését. A nemzetgyűlési választásokat is megtartották 1920 januárjában, amelyen Huszár Károly ismét Sárváron szerzett mandátumot. Programjának végrehajtása után 1920. március 15-én ért véget a kormány működése. A parlament életében továbbra is aktív maradt. 1922-ben, majd 1926-ban is a sárvári szavazatokkal lett a tisztelt Ház tagja, melynek egy időben alelnöke is volt. 1925-ben a város díszpolgárává választották. 1928-ban mondott le képviselői mandátumáról, mivel az Országos Társadalombiztosító Intézet elnöke, ezzel felsőházi tag lett. ’34-ben visszavonult a közélettől, ekkor megkapta a Magyar Érdemrend nagykeresztjét. 1930-ban ő szervezte a Szent Imre-emlékévet, melyért XI. Piusz pápa a Nagy Szent Gergely Rend nagykeresztjével tüntette ki. Később részt vett a budapesti nemzetközi eucharisztikus kongresszus előkészítésében is. Utolsó éveiben az Actio Catholica alelnökeként tevékenykedett. Élete során számos könyvet írt, nemzetközi előadókörutakat tartott, ahol többek között fellépett a magyar hadifoglyok érdekében. Az 1931-es Országgyűlési almanach megjegyzi róla, hogy a háború utáni nyomor enyhítésére három nagy akciót hirdetett, melynek keretében figyelt a szegény sorsú tehetségek megmentésére, és ösztöndíjat szervezett a kiváló magyar tanulóknak. Itt, az ország Házában, a Delegációs terem előtti folyosón ő mondott beszédet a világháborús hősök emléktáblájának leleplezésekor. 1941-ben halt meg. A Nemzeti Örökség Intézete szerint a Fiumei úti temetőben található sírja 2001-ben vált védetté. Huszár Károly nagyra tartotta az őt a parlamentbe juttató választókörzetét. Szeibert János 1926-ban megjelent Sárvár monográfiájának előszavát ő jegyezte. Ebben rámutatott, szabadságszerető, tekintélytisztelő, szorgos, istenfélő, jámbor, igyekvő, családi erényekben tündöklő a sárvári nép; keresztény hitére és magyarságára büszke. Tisztelt Ház! Ahogy akkor, ma is a legnagyobb méltatással tudunk beszélni a Sárváron élőkről. Huszár Károlynak zavaros időkben kellett helyt állnia. Nekünk már egy békésebb korszak jutott, melyben a cél ugyanaz, mint az előttünk járóknak: egy gyarapodó várost és országot kell építenünk gyermekeink, unokáink érdekében. Köszönöm megtisztelő figyelmüket. [[Taps a kormányzó pártok, szórványos taps a Jobbik padsoraiból.]]
Köszönöm szépen, képviselő úr. „Kórházcsonkítás 2.0” címmel napirend utáni felszólalásra jelentkezett a Jobbik képviselőcsoportjából Rig Lajos képviselő úr. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Adhattam volna a napirend utáni felszólalásomnak is a struktúraváltás 2.0 címet, hiszen azt tudjuk, hogy 2010-ben, amikor a Fidesz kormányra került, az egészségügyben egy mélyreható egészségügyi folyamatot indított el, amit a kórházak szintjén struktúraváltásnak hívnak. Azért nézzük meg, hogy az egészségügyi rendszer struktúrája miből is áll: áll három pillérből, a megelőzésből, a prevencióból, a gyógyító-aktív ellátásból, ami a kuráció, illetve a krónikus ápolási ellátásból, ami a prevenció. Ezt a fajta strukturális kórházi átalakítást 2012-ben hajtották végre először, és ennek is kétfajta része van, az egyik a területi, a másik pedig a kórházi struktúraváltás. A területi azt jelenti, amikor a kis kórházakban megszüntetik az aktív fekvőbeteg-ellátást, mondjuk, a sebészetet, a belgyógyászatot. Ennek lett sajnos áldozata a tapolcai kórház, és most jön a hírek szerint, de majd elmondom részletesebben, az intézményi szintű struktúraváltás, ami azt jelenti, hogy a még megmaradt kis kórházakat nagyobb kórházakba áthelyezik, illetve telephelyként üzemeltetik, majd az adott anyakórház megszünteti az aktív fekvőbeteg-ellátást. 2012-ben 45 funkcióváltó kórház volt, ami azt jelenti, hogy 1882 aktív ágyat szüntettek meg önök itt az országban, és adtak át egyéb kórházaknak, de mellé pluszfinanszírozást, pluszorvost, -ápolót nem. Ha megnézzük azokat a nyilatkozatokat, amelyek a napokban felröppentek, az EMMI egyből reagált rájuk, hogy ezek teljes mértékig álhírek, és itt a kormányzat nem tárgyal ilyenekről. Mindig azt kell mondani, hogy az igazság valahol félúton van, és az ördög mindig a részletekben rejlik. Ha az EMMI-nek nem is hiszünk, akkor próbáljunk meg egy-két felelős beosztású embernek az elmúlt időszakban tett nyilatkozataiból idézni. Először például Kásler Miklós miniszter úr, azt mondja: „Hogyha megvan a struktúra, a pontos tevékenységhez lehet rendelni forrásokat.” Ez az A; utána jön a B nyilatkozat: 2019 márciusában a Kórházszövetség új elnöke, Ficzere Andrea a Magyar Hírlapnak egy mélyinterjút adott, s megkérdezték többek között arról is, hogy mi a véleménye a kormány azon intézkedéséről, hogy a kórházi gazdasági igazgatók mellé úgynevezett kancellária-rendszert próbál kialakítani. Ő egyértelműen kijelentette azt, hogy ez a rendszer rossz, hiszen a gazdasági igazgatók tudják a munkájukat, ismerik a kórházak működését; egyetlen egyet nem értek, hogy hogyan lehet ekkora a kórház adósságállománya. És folytatta a gondolatmenetét: inkább azt a kérdést tenném fel, szükségese ennyi aktív ágy Magyarországra. Majd folytatta: szerintem nem. Még egy államtitkári nyilatkozat, ami a napokban került nyilvánosságra. Horváth Ildikó egészségügyi államtitkár adott egy nyilatkozatot, és megkérdezték tőle, hogy ugye, teljes mértékig álhír, amit az ellenzék vagy egy-két sajtóorgánum próbál itt hangsúlyozni, hogy kórházakat zárnak be. Egyből nagyon szépen és nagyon okosan feltették neki a kérdést, hiszen itt nem kórházbezárásokról van szó, tehát kórházakat önök nem fognak bezárni, hanem funkciókat fognak csökkenteni, és funkciókat, kapacitásokat fognak átcsoportosítani, ahogy államtitkár asszony is nyilatkozott. Azt mondta: kórházbezárásról nem beszélhetünk, itt a kapacitások átcsoportosításában kell gondolkodni. De teljesen mindegy, hogy melyik mondatot mondom el, a lényeg ugyanaz, ennek a kárát sajnos megint csak a kis kórházak látják. Önök struktúraváltást hajtanak végre, úgy, hogy nem egyeztetnek az ott élőkkel, a betegekkel, a kórházigazgatókkal és az ellenzéki pártokkal. Svéd és francia modellt hoznak ide, ami Svédországban, Franciaországban működik, de Magyarországon nem. Önök úgy kezdenek el egy struktúraváltást, mint mondjuk, egy építőiparban elkezdenek egy építkezést, és a tetőt akarják először megépíteni, és négy emberre próbálják azt a terhet rakni, amit ez a tető nyom alattuk, és amikor valamelyik része megrogyatkozik, azt próbálják meg csillapítani. Ugyanez folyik itt: struktúrát váltanak úgy, hogy az alapellátást nem erősítették. Struktúrát váltanak úgy, hogy a mentést lecsökkentik. Struktúrát váltanak úgy, hogy a járóbeteg-szakrendeléseken lassan nem lesz orvos, és tényleg igaz lesz az a mondás, amit már három éve mondtam Rétvári államtitkár úrnak [[Az elnök a csengő megkocogtatásával jelzi az időkeret lejártát.]] hogy össze fogják vonni a szemészetet és a reumatológiát, és egyszerre fogják vizsgálni a nézését és a járását is. [[Derültség és taps a Jobbik padsoraiból.]]
Köszönöm szépen, képviselő úr. „A hazai agrárium kihívásai” címmel napirend utáni felszólalásra jelentkezett a Jobbik képviselőcsoportjából Magyar Zoltán képviselő úr. Parancsoljon, képviselő úr, öné a szó.
Köszönöm a szót, elnök úr. A címtől eltérően most egy kicsit pozitívabb hangvételű napirend utáni felszólalást szeretnék elmondani, hiszen akkor még nem tudhattam, hogy ez a hír elérhetővé válik, ugyanis a National Geographic magazinjának a honlapja a hazánkon átívelő országos kéktúra útvonalat 2020-ra a 25 leginkább ajánlott utazási célpont közé választotta, amire, azt hiszem, hogy mindannyian méltán lehetünk büszkék [[Font Sándor: Úgy van!]] , hiszen maga a természetjárás egy olyan életforma, egy olyan lehetőség, ami gyakorlatilag bárki számára elérhető, és azt hiszem, érdemes is ezt gyakorolni.A világ legismertebb tudományos ismeretterjesztő magazinjának a listáján egyébként olyan helyszínek között szerepel a mi kéktúránk, mint a Kalahári sivatag, a Maldív-szigetek, a Kamcsatka-félsziget vagy éppen a Grand Canyon, tehát azt hiszem, igen előkelő szereplők mellett sikerült hazánknak is megjelennie. Az útvonal történelmével, történetével nem terhelném önöket, hiszen erre a kiváló honlap, amely ezt bemutatja, rendelkezésre áll mindenki számára. 1167 kilométerről van szó egyébként, 27 szakasza van, 152 bélyegzőpont áll rendelkezésre, és hivatalosan 6700-an teljesítették eddig. Mind ez idáig közülük relatíve kevés volt a külföldi. Bízhatunk abban szerintem, hogy egy ilyen komoly magazin ilyen komoly elismerése során talán ez az arány nőni fog, és a jövőben egyre több külföldi számára is ismert lesz ez az útvonal. [[15.10]] A Magyar Természetjáró Szövetség szakmai koordinálásában működik a kéktúra útvonala, és el kell mondanom, hogy számomra is meglepően hasznos honlap tartozik hozzá, ami a számtalan látnivalót is érdekesen mutatja be angol, német és szlovák nyelven is a magyar mellett. Ami érdekes és számomra is hasznos volt, az az, hogy a kéktúrához tartozó applikáció offline módban is kiválóan működik, így a terepi navigációra valóban gyakorlati értelemben is alkalmas, és XXI. századi módon egészíti ki a természetjárás ősi hobbiját, életmódját. Csak erről szerettem volna néhány gondolatot megosztani, hogy így a jegyzőkönyv és a Ház nyilvánossága előtt is be tudjam mutatni néhány szóban ezt a komoly elismerést, és arra biztassam ezúton a kormányt, hogy a kezdeti halvány, a túrázást segítő lépések után, egy ilyen elismerést követően erőteljesebb forrásátcsoportosításra biztassam önöket, ami a költségvetés tervezésekor majd minden bizonnyal megjelenik, hiszen minden évben van némi eltolódás a túrázás javára. De ez messze nem jelent akkora összeget, ami érdemben tudná a minőségét emelni ennek a hobbinak, és ezáltal minél több ember számára meghozni a kedvet ahhoz, hogy a kéktúrát vagy más túraútvonalakat is kipróbáljon hazánkban, arról nem is beszélve, hogy kommunikációs szinten a kormány számtalanszor elmondja, hogy mennyire érdekelt abban, hogy a hazai turizmust fejlessze. Itt van egy remek lehetőség, ahol kis befektetéssel komoly eredményeket és előrelépést lehet elérni, és ha már nemzetközileg is felfigyeltek erre a hazai értékre, akkor mi is becsüljük meg, és mi is figyeljünk rá még ennél is jobban oda. Köszönöm a lehetőséget, elnök úr.
Köszönöm szépen, képviselő úr. Napirend utáni felszólalásra jelentkezett a Fidesz képviselőcsoportjából „Balaton négy évszakban” címmel Fenyvesi Zoltán képviselő úr. Parancsoljon, képviselő úr, öné a szó.
Köszönöm, elnök úr. Tisztelt Elnök Úr! Tisztelt Ház! Immáron több éve olvashatjuk és hallhatjuk a különböző kedvező statisztikai adatokat arról, hogy hazánkban milyen gyorsan fejlődik a turizmus, folyamatosan nő a külföldi és a belföldi turisták száma. 2010 óta több mint duplájára nőtt a kereskedelmi és vendéglátó szálláshelyek bevétele. Napjainkban az ágazatban több mint 400 ezer ember dolgozik. Választókerületem jelentős részét teszi ki a Balaton-felvidék, amely Budapest után a második leglátogatottabb térsége hazánknak. Az idelátogató turisták többsége magyar turista, ami jelentős részben köszönhető a béremeléseknek, illetve a SZÉP-kártya bevezetésének. Fontos kiemelni, hogy a Balaton térségében a kereskedelmi szálláshelyeken elköltött 7,2 milliárd forint a teljes országos SZÉP-kártya szálláshelyi bevétel több mint 31 százaléka. 2019 első kilenc hónapjában 1,7 millió vendég 5,3 millió vendégéjszakát töltött el a balatoni térség kereskedelmi szálláshelyein, az előző év azonos időszakával összehasonlítva ez a vendégek számának 0,3 százalékát jelenti. 2019 első kilenc hónapjában 401 ezer külföldi vendég 1,7 millió vendégéjszakát töltött el a Balaton térségében, ez az előző év azonos időszakával összehasonlítva a külföldi vendégek számának 0,7 százalékos emelkedését jelenti. 2019 első kilenc hónapjában 1,3 millió belföldi vendég 3,5 millió vendégéjszakát töltött el a Balaton környékén. Ez a 2018-as adatokat összehasonlítva a belföldi vendégek számának 0,6 százalékos emelkedését jelentette. 2019 első kilenc hónapjában a Balaton kiemelt turisztikai térség kereskedelmi szálláshelyein összesen 71,2 milliárd forint árbevétel realizálódott, ami a 2018-as év azonos időszakával összehasonlítva 7,3 százalékos növekedést jelent. Az idei évben is kedvező turisztikai adatokat láthatunk, és jó esélyünk van arra, hogy az idei év az előző év hasonló időszakához képest is egy jelentős turizmusnövekedést jelent, és szintén sikeres év lesz a turizmus számára a 2019. év is. Viszont az is jól látható, hogy a balatoni régió bevételeinek száma nem csak a turisták növekedésével érhető el, hiszen látható, hogy a turisták számának növekedése nem olyan mértékben jelentkezett, mint amilyen mértékben a bevételek jelentkeztek. Ez azt jelenti, hogy egyrészt tehát lehet növelni a bevételeket újabb fejlesztésekkel, attrakciókkal, illetve másrészt pedig színvonalas programokkal, amelyek túlmutatnak a nyári szezonon, amelyek szívesen várják a turistákat télen, nyáron és tavasszal egyaránt. Örömmel mondhatom, hogy választókerületem balatoni településein mindkettőre szép számmal láthatunk példákat. Nagyvázsonyban 126 millió forint értékben Európában is egyedülálló igáslóközpont létesül, amely azt a célt hivatott szolgálni, hogy bemutassa az igáslovak múltját, jelenét és az általuk végzett munkákat, továbbá 1 milliárd forintos fejlesztés zajlik a Kinizsi várban is. Badacsonyban, Badacsonytomajon megszépültek a strandok, a városközpont, újjáalakult parkok, utak, járdák épültek, és a világörökségi pályázat részeként a Folly Arborétum is megszépült. Az épített és természeti örökség megőrzését és fejlesztését szolgálta ez a beruházás. Átadásra került Badacsonyban egy régi, kultikus hely, a Hableány étterem és a bormanufaktúra. Szigligeten is zajlik a várfelújítás, reményeink szerint a szezonra el is készül. A strandon télen is működő szaunát építettek, és mellékesen jegyzem meg, hogy a szigligetiek ezt úgy jellemzik, hogy érdemes idejönni szaunázni, mert tíz méterre van az ország legnagyobb merülőmedencéje, a Balaton. Ábrahámhegyen több ütemben megszépült a strand, csónakkikötő létesült, megépült a közösségi és sportház, amely téli időszakban is működő bowling- és fallabdapályával, szaunával és jakuzzival egészült ki. Most már sokan tesznek is azért, hogy a Balaton egész évben nyújtson tartalmas és élményszerű szórakozást az odalátogatóknak a nyári szezonon túl, tehát nemcsak nyáron, hanem télen, ősszel és tavasszal egyaránt. Ilyenek a szüreti mulatságok, a süllőfesztivál Szigligeten, a Márton-napi vigasságok, a „Gasztrohegy” programsorozat Badacsonyban, a forraltborfőző verseny és kocsonya-szépségverseny Badacsonytördemicen, az év végi csobbanás a Balatonban Ábrahámhegyen, az újévi Szigligeten, a különböző pincetúrák az egész Balaton-felvidéken; mert, képviselőtársaim, ne feledjük: Balaton mind a négy évszakban. Köszönöm megtisztelő figyelmüket.
Köszönöm szépen, képviselő úr. Tisztelt Ház! „Meddig még?” címmel napirend utáni felszólalásra jelentkezett a Jobbik képviselőcsoportjából Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Az utóbbi napokban a Ház hosszasan vitatkozott egy 1 százalékos adó-, illetve járulékcsökkentésről, aminek a fontosságában talán meg tudtunk egyezni, ugyanakkor a maga mélységében nem tudtuk kiemelni azt, hogy ha az OECD-tagországokat vizsgáljuk a foglalkoztatást terhelő adók szempontjából, az érintett tagországok között Magyarországon az adóztatás még mindig a hatodik legmagasabb ezen a téren. Azt is látnunk kell, hogy nagyobb terhek csak a belga, a német, az olasz, a francia és az osztrák dolgozókat sújtják. Azt is láthatjuk, hogy az OECD-tagállamokban ez az átlagérték, tehát az adóztatás mérőszáma 36,1 százalékos. Ez 9 százalékponttal alacsonyabb a magyar értékénél, tehát óriási elmozdulást kellene produkálnunk annak érdekében, hogy a magyar dolgozókat sújtó adótartalom legalább az átlaghoz, az OECD-tagországok átlagához közeledjen. Ennek fényében egy 1 százalékos kozmetikai jellegű járulékkedvezmény talán nem értékelhető forradalminak. Azt is szeretném elmondani, hogy az OECD által a vizsgált országokban az egykeresős kétgyermekes családok esetében az adóterhelés átlaga kicsivel több mint 26 százalék, Magyarországon ugyanez az érték 30 százalék feletti. Tehát akármilyen családmodellt vizsgálunk, a mozaikcsaládokat, az egykeresősöket, a többgyermekeseket, egygyermekeseket, azt találjuk, hogy a fejlett gazdaságú országok nagy többségénél lényegesen kevesebb, alacsonyabb százalékos mértékű adót kell fizetniük ezeknek a dolgozóknak, mint Magyarországon. [[15.20]] Azt is látjuk ugyanakkor, hogy a magát adócsökkentésekkel reklámozó kormányzat bár tett kozmetikai jellegű lépéseket, ezeket ne vitassuk el, rendszerszinten még mindig egy 9 százaléknyi távolságban áll a dolgozókat érintő adóztatás tekintetében az átlagtól. Tehát egyáltalán nem mondhatjuk azt, sajnos, hogy kirívóan családbarát lenne ennek a kormánynak a viselkedése. Ha a kormány viselkedését nézzük, érdemes megvizsgálni 2010-től a folyamatokat, és azt látjuk, hogy 2010 és ’18 között az adóbevételek mértéke nagyjából 58 százalékkal nőtt, miközben az EU-átlag csak 30 százalék volt. Tehát nagyságrendileg dupla tempóban tudta növelni a beszedett adók mennyiségét Magyarországon az Orbán-kormány, mint amilyen az uniós átlag. Erre szokta azt mondani egy-egy államtitkár vagy tájékozatlan miniszter, hogy igen, a magyar bérszínvonal annyira megugrott, és a magyar cégek annyival többet fizetnek be adó, illetve járulék formájában, hogy természetes ez a növekedés. Csakhogy ez a növekedés három faktorra vezethető vissza a gazdasági világban. Vizsgáljuk meg ezeket egyesével! Egyrészt akkor lehetne több az adóbevétel, ha a cégeknek több a nyereségük, tehát több nyereségadót fizetnek be. Magyarországon ezzel szemben egy társaságiadó-csökkentés következett be, amely magyar cégeket csak 1 százalékos mértékben kedvezményezett, tehát éppenhogy, a multi cégek számára viszont egy nagyon sok százalékos engedményt jelentett, igazából a multik megrendelésére fogadta el ezt a törvényt Magyarország Kormánya. Tehát itt, a háromból az első tényezőnél nem látjuk annak az okát, hogy miért szednek be ennyivel több adót Magyarországon, duplájával növelve az adóbeszedés mértékét, mint az Unió átlaga. Másodsorban, ha több ember dolgozik és nő a fizetésük, több jövedelemadót fizetnek be. De a családi adókedvezmények rendszere pontosan arról szól, hogy ne fizessenek be több jövedelmadót az emberek Magyarországon, és én támogatom ezt a vonalvezetést, de akkor a második faktor is megdőlt. Vajon hol rejtőzik az, hogy a magyar emberek szinte dupla annyi adót kell hogy befizessenek növekmény formájában, mint az uniós növekedés mértéke? A harmadik, egyetlen lehetséges válasz: ha pörög a fogyasztás, akkor több forgalmi típusú adót fizetnek be a magyar állampolgárok. Itt van elásva az a bizonyos macska: 27 százalékos, elképesztő, világrekorder magas áfát fizettetnek meg a magyar kisnyugdíjassal, a magyar dolgozóval, a magyar gyermeket nevelőkkel, és azzal a nem túl elegáns lépéssel, hogy korábban a minimálbér nem adózott, de most már adóztatja a Fidesz-KDNP, szintén tíz-, illetve százmilliárdok kerülnek be a költségvetésbe oly módon, ahonnan korábban nem kerültek be. Azt kell tehát elmondanunk, hogy a magyar dolgozók adóztatása kirívóan magas még uniós és OECD-összevetésben is. Ezzel egyébként a kormányzat sem mer vitatkozni. A sikerpropagandával ellentétben bőven lenne tehát mozgástér kedvezményezni azokat a magyar dolgozókat, akiktől ez a kormányzat egyébként demográfiai fordulatot vár, és minden olyan sikersztorit tőlük vár, ami Magyarországon egyébként kétségkívül szükséges lenne. Összefoglalva tehát el kell mondanunk, hogy az adórendszerhez hozzá kell nyúlni, de elsősorban azt a szabadrablást kell megszüntetni, aminek az áfarendszeren keresztül a magyar családokat teszik ki. Ha magyar jövendőt akarunk építeni, ez az egyetlen út állhat előttünk. Köszönöm a figyelmet. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! „Mi folyik Siófokon?” címmel napirend utáni felszólalásra jelentkezett a Jobbik képviselőcsoportjából Potocskáné Kőrösi Anita képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Kedves Siófokiak! A múlt héten a szájzártörvény vitájában idéztem az Orbán Viktor miniszterelnök úr 2018. szeptember 11-ei beszédében elhangzottakat. „Mi soha nem vetemednénk arra, hogy elhallgattasuk azokat, akik nem értenek egyet velünk.” [[Dr. Rétvári Bence: 14 órát beszéltetek.]] Október 13-án az önkormányzati választások során úgy döntöttek az ellenzéki pártok, hogy a független dr. Lengyel Róbertet támogatják ezen a megmérettetésen, és nem indítanak ellenjelöltet. Az önkormányzati választások kampányában is bebizonyosodott, hogy az ellenzéki jelöltek különböző falakba ütköztek. Sajnálatos módon az is megtörtént, hogy az egyik jelöltet azért, mert a parkoló autójában a plakátját közterületen kitette az ablakba, a munkáltatója figyelmeztette. Október 13-án úgy döntöttek a siófokiak, hogy 8 ellenzéki és 4 kormánypárti jelölttel állítják fel a képviselő-testületet és bízzák a Becsülettel Siófokért Egyesület és egy független jelölt kezére a városuk sorsát. Sajnálatos módon azóta, tehát az önkormányzati választások óta a kormánypárt nem tud belenyugodni ebbe a vereségbe. A közösségi médiában tett bejegyzések, hozzászólások és megosztások miatt sorra érik attrocitások azokat az embereket, akik másként gondolkodnak. Igen, tisztelt képviselőtársaim, családokat fenyegetnek, családanyákat és családapákat fenyegetnek azzal, hogy ha kommentelnek vagy megosztanak, egy a kormánypártnak nem tetsző hozzászólást tesznek, akkor el fogják veszíteni a munkahelyüket. Idáig jutottunk! [[Közbeszólás a Jobbik soraiból: Szégyen!]] Önök arra kényszerítik a magyar embereket, hogy befogják a szájukat. Önök is a magyar emberekkel teszik meg azt, hogy korlátozzák a szabad véleménynyilvánítást. Nem egy esetben már csak olyan oldalakra mernek kommentelni, amelyikről tudják, hogy esetleg önök azt nem figyelik naponta, pedig tudjuk, hogy mindenkit figyelnek, mert önöknek semmi más nem számít, csak az, hogy a magyar embereket félelemben tartsák, és igenis, példát statuáljanak azzal, ha valaki valóban elveszíti a munkahelyét amiatt, mert egy Facebook-bejegyzést megtett vagy egy oldal megosztott. Nem hagyjuk, nem hagyhatjuk! Én ezt már többször elmondtam, ugyanis ki kell állnunk egymásért, mert hiszünk abban, hogy szabad véleménynyilvánítás van, és lehet ezt úgy is megtenni, hogy az ember nem obszcén szavakat használ. Higgyék el, nekem sem egyszerű olvasni azokat a kommenteket, amelyeket nap mint nap kapok azért, mert másként gondolkodom. És nem hagyhatjuk azt sem, hogy ezek a dolgok, a pártpolitika szakmai szervezetek működésébe beleszóljon. Ugyanis az is előfordult, hogy egy agrárszakmai szervezetben nem végezhet tovább szakmai munkát Siófokon az egyik legmagasabb szakmai tekintély, mert másként gondolkodik. Kicsit gondoljanak bele önök, hogy milyen helyzetben van az egész ország. Siófok kicsi, egy kis város, minden kiderül. Ezek a módszerek is kiderülnek. Ne higgyék azt, hogy bárki elhallgatja, mert mi arra biztatunk mindenkit, hogy igenis, szóljon, jelezze nekünk. Mert mi nem fogjuk hagyni azokat az embereket, akik Siófokért, különösen a Becsülettel Siófokért Egyesületben dolgoznak, kiállunk mindenkiért, és biztatok, hogy jelezzék, ha ilyen attrocitásban van részük, mert valóban csak a közös fellépés segíthet ez ellen az arrogancia ellen. Köszönöm szépen. [[Taps a Jobbik soraiban.]]
Köszönöm szépen, képviselő asszony. Napirend utáni felszólalásra jelentkezett a Jobbik képviselőcsoportjából Csányi Tamás képviselő úr: „Megsegítie a Szent Korona Tiszatenyőt?” címmel. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Ház! Kedves Képviselőtársaim! Érdekes dolgok történnek manapság a Jász-Nagykun-Szolnok megyei 4. számú választókerületben, így nem tehetem meg azt, hogy parlamenti munkám során szó nélkül hagyjam azokat.Mint ismeretes, október 13-án több településen is bukott a fideszes jelölt a választókerületben, így Tiszatenyőn is leáldozott Kazinczy István ideje, és győzött a független Mező József. A település kasszáját megvizsgálva az új polgármester azt tapasztalta, hogy az nemhogy üres, hanem több mint 250 milliós hiánnyal terhelt. Mindezt Tiszatenyő első embere a közösségi médiában tételesen nyilvánosságra hozta azzal a megjegyzéssel, hogy természetesen a település nem tudja ezeket a tartozásokat megfizetni. Van itt félig elkészült sportöltözőtől kezdve sertéstelep fejlesztésén át szabálytalanul felhasznált energetikai fejlesztésre szánt támogatás visszafizetése, és nem utolsósorban, kedves képviselőtársak, a félbemaradt baromfivágóhíd, hogy említsek néhányat a tartozáslajstromból. Kazinczy István és Boldog István gyakran jelentek meg korábban együtt, nyilván jóbarátok is, hiszen similis simili gaudet. Például 2017. május 18-án is együtt jelentek meg a településen létesítendő baromfivágóhíd alapkőletételén, amelyen a videofelvételek tanúsága szerint ott volt a Szent Korona másolata is. [[15.30]] Tekintsünk el ennek a vizuális élménynek az abszurditásától és attól is, hogy a Szent Korona másolata jelen van, mert a sajtó egy részét sajnos bejárta ez a kép, ahogyan a kirabolt Tiszatenyő esete is bejárta. Ez nem éppen jó fényt vet a már amúgy is megtépázott hírnevű képviselőre, a Szent Korona méltóságáról már nem is beszélve. Egyébként az önkormányzati választások után a települések sorra szembesülnek a tiszatenyőihöz hasonló helyzetekkel. Úgy tűnik, a fideszes városvezetők a Kincstárat gyorsan kisöpörték, ahogy az újonnan megválasztott településvezetőről be tudják majd bizonyítani, hogy alkalmatlan feladata ellátására. Aztán persze majd nem győzik hangsúlyozni, hogy csak a fideszes polgármester tiszta kezű bölcsessége, valamint a fideszes országgyűlési képviselő fényes tekintete és mindentudása tudja majd megmenteni a települést eme súlyos helyzetéből. Micsoda sunyi, képmutató mentalitás ez, tisztelt képviselőtársak! Engedjék meg, hogy érvelésem alátámasztásaként Jászberényt is példaként hozzam ide, ahol egyébként szégyenszemre a Novák házaspár családi biznisze, a Mi Hazánk Mozgalom képviselője fogja biztosítani a közgyűlésben a fideszes többséget, ami ékesen bizonyítja a két szervezet közös gyökerét. Budai Lóránt polgármester úr azzal szembesült, hogy az előző városvezetés kiürítette a kasszát, olyannyira, hogy hamarosan több mint egymilliárd forintos hiánnyal kell szembenézniük. Mindez csak két példa, de bizonyára hosszan sorolható lenne a fideszes ámokfutás, amely e települések lerablását eredményezte. A kérdésem adott: segíte a kormány ezeken az önkormányzatokon, vagy ezen kilátástalan helyzetből csak a deus ex machina nyújthat kiutat a településen élők számára. Nagyon remélem az itt élők nevében is, hogy nem így lesz. Ugyanakkor az újból mandátumot szerző polgármesterektől még mindig joggal várja el a választókerület közvéleménye, hogy nyilatkozzanak, érintetteke az elmúlt időszak TOP-os pályázatokkal kapcsolatos visszaéléseiben, ugyanis nehezen hihető, kedves képviselőtársak, hogy csak Kengyel polgármestere lett volna egyedül az érintett ebben a szövevényes ügyben. Köszönöm szépen a figyelmet. [[Taps a Jobbik padsoraiból.]]
Köszönöm szépen, képviselő úr. „Hogy a Via Carpathia mindenki megelégedésére szolgáljon az M30-as autópálya építéséről” címmel napirend utáni felszólalásra jelentkezett a Fidesz képviselőcsoportjából Hörcsik Richárd képviselő úr. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Képviselőtársaim! Tisztelt Államtitkár Úr! Rövidesen befejeződik a két testvérvárost, Kassát és Miskolcot összekötő M30-as autópálya Tornyosnémeti-Miskolc szakaszának építése. Ez a szakasz egyik fontos része lesz az úgynevezett Via Carpathia nemzetközi autópályának, ami a Kárpátokat, sőt a Balti-tengert köti össze a Fekete-tengerrel. A Via Carpathia autópálya geopolitikai jelentőségét ma már senki sem vonja kétségbe, ugyanis Közép-Európa országai között még mindig nincs elegendő észak-déli irányú összeköttetés, legyen az éppen közúti vagy a kötöttpályás hálózatok közötti kapcsolat. Meggyőződésem, tisztelt elnök úr, hogy az ilyen utak, vasutak építésével szorosabbra fűzhető a kapcsolat a visegrádi négyek tagországai között.Tisztelt Képviselőtársaim! Abaúj és Zemplén országgyűlési képviselőjeként fontosnak tartom kiemelni annak a jelentőségét, hogy az építés alatt lévő Tornyosnémeti-Miskolc útszakasz megépítésével sokkal gyorsabban lesz megközelíthető hazánk egyik legszebb vidéke, Abaúj mellett Zemplén is. Valamint könnyebb lesz a Miskolc és Kassa közötti közlekedés, amiből a felvidéki magyarság mellett a határon átnyúló kereskedelem és szolgáltatási szektor is sokat profitálhat. Választókerületemnek, a Hernád völgyében fekvő településein az ott lakó polgároknak mindazonáltal számos nehézséggel kellett szembesülnie az autópálya megépítése miatt. A járási központ, Encs városát lakó 6400 polgárnak az elmúlt években nemcsak a nagy beruházásokkal együtt járó szokásos és időleges nehézségekkel kellett szembenéznie, hanem azzal a ténnyel is, hogy az új, nagy forgalmat lebonyolító út miatt a település további fejlesztését más stratégiák mentén kell tervezni, hiszen ez az említett út a három településrészre tagolt város két fontos része közötti szűk sávon halad majd. Abaújdevecser városrész, amelyet jelenleg is elválaszt Encstől a 3. számú főút, ugyanúgy az autópálya közvetlen közelében helyezkedik majd el, mint a város másik felében az elmúlt évtizedekben felépült családi házas övezet. De mondhatnám, hasonló a helyzet Hidasnémeti esetében is, és fontos megemlítenem például Novajidrányt, ahol éppen az autópálya közelsége miatt kellett egy új ravatalozót építeni, amit éppen a napokban fogunk átadni. Tisztelt Elnök Úr! A választópolgárok tehát csak most, azt is mondhatnám, az építkezés folytatása alatt látták meg igazán, hogy milyen nehézségeket okoz egy autópálya építése, és emiatt bizony aggodalmakat fogalmaztak meg a használatba vett autópálya által okozott jövőbeni kihívásokkal kapcsolatban is. Tudjuk azt, hogy a tervezés folyamatának utólagos vizsgálata az építkezés előrehaladott állapotában már nem lehetséges. Így a helyzet mindenki számára megnyugtató rendezése nem a nyomvonal megváltoztatásával, hanem az új út externáliáinak mérséklése, a lakóterületek számára biztosított védelmi intézkedések erősítése által érhető el. Gondolok itt például a zajvédő falak kiépítésére, ami a tervezési szakaszban tett ígéretek szerint a későbbi zajszint mérésének megfelelően került megtervezésre, ezért tehát véleményem szerint kiemelt jelentősége van annak, hogy a zaj- és a rezgésvédelem minél kiterjedtebb módon valósuljon meg. A zajvédő falak mellett természetesen ideszámítjuk például a védőerdők telepítését, különösen ott, ahol az autópálya mellett visszamaradt telek gazdaságosan másra nem fordítható. Tisztelt Képviselőtársaim! Ahhoz, hogy az érintett abaúji települések választópolgárai számára is előnyös lehessen az M30-as autópálya, úgy vélem, szükséges volna a zaj- és rezgésvédelem lehető legszélesebb körű kiépítése. Ebben kérem a kormányzat segítségét. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, képviselő úr. „Az öntözéses gazdálkodásról szóló törvény margójára” címmel napirend utáni felszólalásra jelentkezett az LMP képviselőcsoportjából Schmuck Erzsébet képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Országgyűlés! Az öntözéses gazdálkodásról szóló törvényjavaslat vitájában az LMP egyedül maradt a kisebbségi véleményével. A vita során kaptam hideget-meleget. Egy gondolat azonban különösen megragadott, amely szerint nem vettem észre, hogy a forgalommal szemben megyek az autópályán. Érdekes azonban, hogy a velem szembejövőknek sem jut eszébe, hogy esetleg ők tévedtek rossz sávba. Pedig én úgy látom, hogy pontosan ez a helyzet napjainkban, és ebben a tekintetben az öntözés kérdése csak egy a sok közül. Mert bizony ma az egész világ szembe megy azokkal a kevesekkel, akik az ökológia elvei és értékrendje szerint ítélik meg világunk gondjait.A partikuláris szakmai tudás, a partikuláris érdekek és az ezt kiszolgáló szakpolitikák és politika mennek szemben a rendszerszemléletű ökológiai megfontolásokkal, a jövő nemzedékek és önmagunk létérdekével. Amíg volt egyáltalán környezetpolitika, addig az ilyen megoldásokat, mint az öntözés, ily módon cső végének nevezte, jelezve, hogy nem az okozatot, hanem az okokat kellene kezelni. Igen, akkor is csak jelezte, de nem nyúlt az okokhoz, és mivel nem tette, és azóta igazából még nem tesszük, helyi problémáink globálissá bokrosodtak. Teszek még egy kísérletet arra, hogy meggyőzzem önöket a kérdés rendszerszemléletű megközelítésének szükségességéről. A kérdés beágyazottsága globális, regionális, Kárpát-medencei, országos, helyi, mindez pedig a vízkörzés, a vízgazdálkodás, a talajművelés és az ökoszisztéma-szolgáltatások tükrében értelmezendő. A feladatok sorrendisége így az okok felől a cső vége felé haladva a következő. Először is: nemzetközi felismerés és erőfeszítések szükségesek ahhoz, hogy a globális vízkörzést, a megbolygatott, globális csapadékszállító szalagokat helyreállítsuk, az ezt a mechanizmust biztosító globális erdőborítást fenntartsuk és regeneráljuk. [[15.40]] Másodsorban: regionális, határainkon átnyúló egyezségekre van szükség ahhoz, hogy a tengerektől a szárazföld belsejéig húzódó kék folyosókat kísérő galériaerdőket, azok folytonosságát helyreállítsuk és a csapadékszállító rendszer mezőstruktúráját rekonstruáljuk. Harmadik: Kárpát-medencei szintű intézkedésekre van szükség, hogy a korábban elhibázott, a medence kiszáradásához vezető vízrendezéseket újragondoljuk, a medence vízmegtartásáról gondoskodjunk. A következő: hazai intézkedésekre van szükség ahhoz, hogy az alacsony ökoszisztéma-szolgáltatásokhoz vezető szántóföldi kultúrákra alapozott mezőgazdaság szerkezetét átalakítsuk, és javítsuk hazánk természetes vegetációval való borítottságát. Ötödik: fel kell számolni a talajszerkezet romlásához, a talaj biodiverzitásának pusztulásához vezető talajforgatásos és kemizált technológiákat, át kell állni a folytonos mezőgazdaság talajkímélő megoldásaira. A következő: a talajkímélő, talajmegújító technológiák bevezetésével helyre kell állítani talajaink vízmegkötő és víztartó képességét. És végül: ha mindezek után mégis szükség lesz mesterséges vízpótlásra, azt szigorú szabályok közé szorítva, az adott agroökológiai adottságokra való tekintettel lehetne csak megtenni. Köszönöm, hogy meghallgattak.
Köszönöm szépen, képviselő asszony. Tisztelt Ház! „25 éves a rákospalotai Szilas Néptáncegyüttes” címmel napirend utáni felszólalásra jelentkezett a DK képviselőcsoportjából Hajdu László képviselő úr. Parancsoljon, képviselő úr, öné a szó.
Tisztelt Ház! Választókerületem egyik büszkeségéről, az idén fennállásának 25. évfordulóját ünneplő rákospalotai Szilas Néptáncegyüttesről szeretnék szólni röviden.A XV. kerület a hagyományos palóc kultúra övezetéhez tartozik. Rákospalotát régtől fogva, egészen a XIX-XX. századig palócok lakták. A palotai folklór népviselet és hiedelemvilág erős palóc vonásokat mutat, tájszólással is beszélnek a régi palotaiak. A legutóbbi időkig fennmaradt különösen az „á” hang használatán alapuló nyelvjárás. Mindezek következtében emlegették Rákospalotát a legdélibb palóc faluként. Több mint száz éve módszeresen ápolják, ápoljuk ezeket a hagyományokat, helytörténeti múzeumunkban erről tekintélyes mennyiségű írásos emléket őrzünk. A rendszerváltást követően újjáalakult a régi hagyományokat követő, formalizált szervezetei közül a palotai parasztemberek számára legfontosabb és legfájóbb hiányt jelentő, a túlbuzgó helyi hatalom által anno, korábban működni nem engedett rákospalotai gazdakör. Elnöke Dudás Lajos evangélikus parasztgazda lett, aki presbiter, és villamosmérnöki diplomával rendelkező, de igazi, helyi parasztember. Mára a kerület díszpolgára, és már fiatalok váltották őt föl. Ő az alapító elnöke ennek a gazdakörnek, és egyben a táncegyüttesnek is. Volt polgármesterként annak idején fölkeresett engemet azzal, hogy kapják vissza a Deák utcában lévő helyiséget, ami valamikor a gazdakör kultúrháza volt. Természetesen ennek a kérésnek eleget tettünk, noha alig hittük el azt, hogy ennyi évtized után képes újra ez a hagyomány életre kelni, és lássuk: igen. A gazdakör fiataljai kezdték a 90-es évek elején rendszeresen újra megszervezni a szüreti bálokat, megemlékezni nemzeti és egyházi ünnepekről, és ezek alkalmával újra hordani a nagyszülőknek a népi viseleteit, új népi viseleteket kerestek, amelyek a palóc területen használatosak, és a Szilas Néptáncegyüttes egyre több fiatalt, egyre több támogatót tudott maga mellé állítani. A csoport a hozzá csatlakozó, Budapest más kerületeiből is érkező fiatalok révén folyamatosan növekszik, említésre méltó például az újpesti Babits Mihály Gimnázium diákjainak csoportja. Ma már közel 150 aktív tagjuk van, több kategóriában táncolnak a fiatalok. Munkájukat a régi, már nem aktív táncosok is segítik. A létszámnövekedés utánpótláscsoportok elindulását is lehetővé tette, és ma már kis csoportokban és nagyobb csoportokban is munka folyik az egyesületben. Az önkormányzat anno, 25 évvel ezelőtt 500 ezer forint/év támogatással segítette az életre kelését az egyesületnek, ma már 10 millió forint a támogatás, amivel tudjuk segíteni az egyesület munkáját. Az egyesület, amely egy együttes, annak a segítésével, úgy gondolom, hogy viszontszolgáltatásokat is kapunk. Kulcsfontosságú résztvevői a rákospalotai helyi rendezvényeknek, nemzeti, egyházi megemlékezéseknek. A kerület volt polgármestereként, országgyűlési képviselőként büszkék vagyunk arra, büszke vagyok személyesen is arra, hogy különböző fesztiválokra meghívják őket. Számos fesztiválon győztesek, és a ma már önálló, 7. alkalommal megrendezett Szilas Táncfesztivált magunk is képesek vagyunk megrendezni. Ez az együttes, amely kiváló minősítést kapott több alkalommal az országos szervezetektől, a 25 év alatt az előző 40 év elhanyagolt népi hagyományainak ápolásában kiválót alkotott. Nekik szerettem volna emléket állítani. Köszönöm szépen, hogy meghallgattak.
Köszönöm szépen, képviselő úr. „A Kormány lemészárolja a felnőttképzés jelenlegi rendszerét” címmel napirend utáni felszólalásra jelentkezett Apáti István képviselő úr. Parancsoljon, képviselő úr, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! A Mi Hazánk Mozgalom tiltakozik a felnőttképzés és szakképzés nemrég elfogadott szabályai ellen. Ez az átfogó és nagyon kedvezőtlen irányú módosítás érinti a szakképzésben tanulókat, a szakképzésben dolgozókat, a felnőttképzésben dolgozókat, azokat a felnőtteket, akik szeretnének élni az életen át való tanulás lehetőségével, és ezt számukra most ellehetetleníti a kormányzat, illetőleg érinti azokat a többségében kis- és közepes vállalkozásokat, amelyek gyakorlatilag tönkremennek. Ezenkívül az elfogadott szabályok sértik a vállalkozások szabadságának alapelvét, sértik az iskola vagy oktatási intézmény szabad megválasztásának alapelvét, illetőleg a józan paraszti észből is fakadó gazdaságosság és hatékonyság elveinek sem felelnek meg. Ezekhez szeretnék néhány rövid gondolatot fűzni, hogy bemutassam így, áttekintő jelleggel, hogy totális képtelenség az, amit önök a gyakorlatban is majd keresztül szeretnének vinni. [[15.50]] A vállalkozások szabadságának alapelve azért sérül, mert kimondva vagy kimondatlanul persze az önök szokásához híven inkább kimondatlanul , a felnőttképzéssel foglalkozó vállalkozások gyakorlatilag ellehetetlenülnek, tönkremennek, és az ott dolgozók munkaviszony, megbízási viszony vagy vállalkozói jogviszony keretében óraadókká kerülnek átminősítésre, legfeljebb óraadóként tudnak majd az állami rendszerben elhelyezkedni. Csak hát itt nagyon sok probléma fölmerül, és akár milliárdos vagy tízmilliárdos garantáltan elbukott kártérítési pereknek néz elébe a kormányzat. Ugyanis mi lesz a most már így értelmetlenül kifizetett vállalkozási költségekkel? Mi lesz azokkal a forrásokkal, amelyeket ezek a vállalkozók fejlesztésekbe forgattak, visszaforgatva, befektetve újra a korábban képződött hasznukat? Vagy még rosszabb esetben fejlesztési hiteleket vettek fel. Ki fogja nekik megtéríteni az okozott kárt? Ki fogja megfizetni számukra a költségeket, ki fogja megtéríteni az elmaradt hasznukat, ki fogja majd helyettük fizetni azokat a fejlesztési hiteleket, amelyeket az eddig meglévő szabályozásban bízva ők fölvettek? Azt szeretném önöktől kérni, tisztelt kormánypárti képviselőtársaim, hogy legyenek kivételesen empatikusak, és képzeljék el, hogy a saját vállalkozásukat dolgozzanak bármilyen szakterületen, vagy legyenek ezek a vállalkozások bármely szakterületet érintőek egy törvényalkotással hirtelen lefejezik, és az életük munkája, az életük értelme gyakorlatilag elvész, és lehetetlen helyzetbe kerülnek. Nem ez az első hivatásrend, nem ez az első szakma, amelyet gyakorlatilag egyik pillanatról a másikra lefejeznek és tönkretesznek. Maximum 2021 decemberéig tevékenykedhetnek ezek a vállalkozások, addig még valószínűleg életben tudnak maradni, utána garantált, hogy rövidebb vagy hosszabb idő alatt tönkremennek. S mi lesz az eddig megszerzett jogokkal, a felnőttképzési engedélyekkel, a vizsgaszervezői engedélyekkel, amelyek gyakorlatilag jóhiszeműen szerzett és gyakorolt jogként kerültek a jogosultak kezébe? Ezek is teljes mértékben értelmetlenné válnak. Aztán mi lesz azokkal a felnőttkorú honfitársainkkal, akik most már nem tudnak majd élni az iskola szabad megválasztásának lehetőségével? Persze papíron ez a lehetőség megmarad, de mivel az ágazati képzőközpontok a nagyobb városokban vannak, nemes egyszerűséggel az utazási, a logisztikai nehézségek is meg fogják a legtöbb felnőttkorú, de tanulni vágyó magyar embert gátolni abban, hogy szabadon megválasszák azt a képzési formát vagy azt a képző intézményt, ahol pluszszaktudást vagy alapszaktudást szeretnének szerezni. Ilyen módon az egész elfogadott, átgondolatlan, az önök legrosszabb szokásait, töretlen hagyományait ismét megmutató módon erőből keresztülvitt szabályozás gyakorlatilag ellehetetleníti az életen át tartó tanulás lehetőségét. S hogy mennyire gazdaságtalan és mennyire ellentmond a hatékonyság alapelveinek is, azt nemcsak az mutatja, hogy a tanulni vágyó felnőttek utazási, logisztikai nehézségekkel szembesülnek, hanem egész egyszerűen idejük sem lesz arra, hogy az állami rendszerben szerezzenek adott esetben kétszer-háromszor annyi idő alatt szaktudást, mint amennyi idő alatt ezektől a cégektől megszerezhetnék a felnőttképzés keretében. Nem beszélve arról, hogy a tananyag gyakran változik, amihez a vállalkozások könnyebben alkalmazkodnak, hiszen az állami rendszer teljesen rugalmatlan. S akkor még nem beszéltünk a pedagógusok munkavállalóvá történő átminősítéséről, az ehhez kapcsolódó jogfosztottságról és nehézségekről. A Mi Hazánk Mozgalom azt kéri önöktől, hogy helyezzék ezt hatályon kívül, és nyújtsanak be egy új, életképes, a szakma és a magyar emberek többségének érdekeit szolgáló törvényjavaslatokat, mert ez így csak egy szűk, valószínűleg hátsó szándékokkal bíró körnek áll érdekében, hogy az az őrület, amit önök elfogadtak, ebben a formában hatályba lépjen. Semmiféleképpen nem javasoljuk ezt önöknek. Köszönöm.
Köszönöm szépen, képviselő úr. Tisztelt Képviselőtársaim! Ezzel a napirend utáni felszólalások végére értünk. Tájékoztatom önöket, hogy az őszi ülésszak következő ülésére várhatóan 2019. december 2-án kerül sor. Megköszönöm képviselőtársaim, a jegyzőkönyvvezetők, a teremszolgálat, a műszak dolgozóinak munkáját. Valamennyiüknek szép estét, biztonságos hazatérést kívánva az ülést bezárom.